|  |  |
| --- | --- |
| **Tárgy:** | 2024. december 19-i Közgyűlés nyilvános jegyzőkönyve |
| **Helyszín:** | Városháza, Nagyterem |
| **Időpont:** | 2024. december 19. 09.00 -  |
| **Jegyzőkönyv-****vezető:** | Vasas Melinda |
| **Jelenléti ív** | **Név** | **Aláírás** | **Megjegyzés** |
|   | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos(jegyző) |  |  |
|  | Babicsné Dr. Tőke Erzsébet(aljegyző) |  |  |
|  | Dr. Hende Csaba (Ogy.képv.) |  |  |
|  | Majthényi LászlóVármegyei Kgy. elnöke |  |  |
|  | Marton FerencVármegyei Kgy. alelnöke |  |  |
|  | Dr. Kondora Bálint Vármegyei Kgy. alelnöke |  |  |
|  | Dr. Melega MiklósVármegyei Kgy. alelnöke |  |  |
|  | Vámos Zoltán(Főispán) |  |  |
|  | Dr. Orbán IstvánKormányhivatal-főigazgató |  |  |
|  | Dr. Telek MiklósKormányhivatal-igazgató |  |  |
|  | Dr. Kovács Györgyi(Kormányhivatal Járáshiv.vez.) |  |  |
|  | Dr. Balázsy PéterVármegyei jegyző |  |  |
|  | Dr. Pilisi Gábor(r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella(r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária  |  |  |
| **Cégvezetők, Intézményvezetők, Meghívottak** |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Szlávik Gábor |  | 2. napirend meghívottja |
|  | Tóth Gergely |  | 2. napirend meghívottja |
|  | Keringer Zsolt |  | 3. napirend meghívottja |
|  | Gáspárné Farkas Ágota |  | 7. napirend meghívottja |
|  | Halwax Istvánné |  | 9. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|   |  |  |  |
| **SAJTÓ** |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 17 fő képviselő jelenlétében 9 óra 13 perckor megkezdte munkáját.*

**Dr. Nemény András polgármester:** Nagy szeretettel köszöntök mindenkit az év utolsó Közgyűlésén. Megállapítom, hogy határozatképesek vagyunk, a Közgyűlést ezennel meg is nyitom. Mielőtt rátérnénk, szomorú kötelezettségnek teszek eleget. Amikor volt képviselőtársunk elhunyt, itt a közgyűlésen is meg szoktunk emlékezni róla, Tóth Imre volt az, aki most a közelmúltban, december 4-én életének 85. évében hunyt el. Tóth Imre 1990-től két cikluson keresztül volt aktív résztvevője Szombathely politikai közéletének. Mind a két választási ciklusban egyéni önkormányzati képviselőként vett részt a közgyűlés munkájában a Kereszténydemokrata Néppárt delegáltjaként. A későbbiekben is részt vett a munkában, akkor már, mint bizottsági tag, 1998-2022-ig volt bizottsági tag, a Bűnmegelőzési és Közbiztonsági Bizottságban. Még korábban, amikor bizottságban is dolgozott, 1990-1994 között a Kulturális Bizottságban, valamint a Gazdasági Bizottságban, 1994-1998 között a Kereskedelmi és idegenforgalmi Bizottság, továbbá a Kulturális és Sportbizottság tagja volt és egyben később a Szombathelyi Lokálpatrióta Egyesület titkára is volt, de legtöbben talán fotóművészként ismerték. Én azt kérem, hogy az emlékére álljunk fel, és gondoljunk rá.

*A teremben lévők egy perc néma felállással emlékeznek az elhunyt Tóth Imrére.*

**Dr. Nemény András polgármester:** Köszönöm szépen! Most pedig rátérnénk a napirendi javaslatok tárgyalására, a kiküldött napirendi pontokkal kapcsolatban van-e valakinek bármilyen javaslata? Jelentkezőt nem látok, a napirend feletti vitát lezárom, annyit még elmondok tájékoztatásként, hogy Dr. Danka Lajos képviselőtársunk sajnos nem tud részt venni az ülésen betegség miatt, nagyon reméljük, hogy a következő ülésünkön már itt tud lenni. Mindig tájékoztat engem mindezekről írásban, úgyhogy igazoltan hiányzik most. A napirendi pontok tárgyalásánál az 1. napirendi pontunk a beszámoló, de mielőtt feltenném ezt, megszavazzuk a napirendi pontokat, tehát a kiküldöttek szerint felteszem szavazásra, most szavazunk.

Megállapítom, hogy a testület 13 igen, 0 nem, 4 tartózkodással – *1 képviselő távol van* – elfogadta a javaslatot és a következő határozatot hozta:

**368/2024. (XII.19.) Kgy. sz. határozat**

A Közgyűlés a 2024. december 19-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat a helyi közösségi közlekedéssel összefüggő döntések meghozatalára**

**Előadók:** Dr. Nemény András polgármester

Horváth Soma alpolgármester

Dr. Horváth Attila alpolgármester

 **Meghívottak:** Szlávik Gábor, a Blaguss Agora Hungary Kft. ügyvezető igazgatója

 Tóth Gergely, a Blaguss Agora Hungary Kft. szombathelyi kirendeltségvezetője

**3./ Javaslat a Haladás 1919 Labdarúgó Kft.-t érintő döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

 **Meghívott:** Keringer Zsolt,a Haladás 1919 Labdarúgó Kft. ügyvezető igazgatója

**4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Horváth Attila alpolgármester

**Meghívottak:** Kovács Cecília, a SZOVA ZRt. vezérigazgatója, továbbá a Szombathelyi Sportközpont és Sportiskola NKft. ügyvezető igazgatója

Molnár Miklós, a SZOMTÁV Kft. ügyvezető igazgatója

 Izer Gábor, a SZOMPARK Kft. ügyvezető igazgatója

 Gráczer György, a FALCO KC Szombathely Kft. ügyvezető igazgatója

 Szabó Tibor, a Weöres Sándor Színház NKft. ügyvezető igazgatója

 Horváth Zoltán, az AGORA Savaria NKft. ügyvezető igazgatója

Krenner Róbert, a VASIVÍZ ZRt. vezérigazgatója

**5./ Javaslat ingatlanokkal kapcsolatos döntések meghozatalára**

 **Előadók:** Dr. Nemény András polgármester

Dr. Horváth Attila alpolgármester

**6./ Javaslat Szombathely Megyei Jogú Város „VIVA Savaria! – Élj egészségesen, élj tovább!” Egészségfejlesztési Stratégiája elfogadására**

**Előadók:** Dr. Nemény András polgármester

Dr. László Győző alpolgármester

**7./ Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására**

**Előadók:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**8./ Javaslat a helyi építészeti tervtanácsról szóló önkormányzati rendelet megalkotására**

**Előadók:** Dr. Nemény András polgármester

Dr. Horváth Attila alpolgármester

 Dr. Károlyi Ákos jegyző

**9./ Javaslat a Szombathely Városi Vásárcsarnok igazgatói álláshelyének betöltésére érkezett pályázatok elbírálására**

**Előadók:** Dr. Nemény András polgármester

Horváth Soma alpolgármester

**10./ Tájékoztató a lejárt határidejű közgyűlési határozatok végrehajtásáról**

 **Előadó:** Dr. Károlyi Ákos jegyző

**11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

 **Előadó:** Dr. Károlyi Ákos jegyző

**II.**

**ZÁRT ÜLÉS**

**12./ Javaslat a PRENOR Kertészeti és Parképítő Kft.-t érintő döntések meghozatalára**

 **Előadók:** Dr. Nemény András polgármester

 Dr. Horváth Attila alpolgármester

 **Meghívott:** Izer Gábor, a PRENOR Kft. ügyvezető igazgatója

**Felelős:** Dr. Nemény András polgármester

**Határidő:** azonnal

***1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Az első napirendre térünk rá, nem telt el olyan nagyon sok idő az előző Közgyűlésünk óta, hiszen a decemberi mindig hónap közepén van értelemszerűen, de fontos, hogy most is tartsunk Közgyűlést, hiszen nagyon sok fontos napirendi pontunk van, amik részben következnek abból, amiről már nagyon sokat beszéltünk, hogy milyen gazdasági helyzet várható a következő évben és hogy nem lesz könnyű. Minden önkormányzatnak saját magának is meg kell tennie minden szükséges lépést ahhoz, hogy a működőképessége fennmaradjon. Ez az elvárás egyébként a kormányzat részéről is. Ebben az időszakban volt egy olyan egyeztetés Navracsics miniszter úrnál, az önkormányzatokért felelős miniszter úrnál, ahol valamennyi megyei jogú város polgármestere jelen volt. Én, mint a Megyei Jogú Városok Szövetségének társelnöke, - elnök úr éppen hiányzott, mert egészségügyi okokból nem tudott ott lenni, - tehát én képviseltem a többségi, valójában egyhangú álláspontot, ami a korábbi döntésünkből fakad, ez a szolidaritási adóra vonatkozott, hogy a Versenyképes Járások Program forrása a szolidaritási adóból kerüljön levonásra, ezt ismertettük valamennyien a miniszter úrral. Hiszen ez nagyon-nagyban befolyásolja a következő évi lehetőségeinket, a költségvetésünket. Ha nem egy újabb összeggel csökkenne a bevételünk, hanem a már egyébként korábban is levonásra kerülő, és valójában azt a célt szolgáló, hogy szolidárisan nehezebb helyzetben lévő településekhez kerüljön, legalábbis nevében erről szól a történet, hogy legalább akkor ténylegesen a mi környező településeinkhez ebből a forrásból kerüljön át a pénz. De valójában sajnos kiderült nagyon hamar, hogy ez a 2025-ös évben nem lesz lehetséges, mert a kormányzat tartani fogja azt az álláspontját, hogy ez egy külön, új adónem. Ez egyik polgármesternek sem nyerte el a tetszését teljesen pártállástól függetlenül. Sőt, a tapasztalatom szerint a fideszes polgármesterek még többen is, még erélyesebben szóltak ebben a kérdésben, hogy ez egy nem fenntartható helyzet lesz. A miniszter úr azt tudta mondani, hogy 2026-ban van remény rá, hogy akkor már a szolidaritási adóból kerüljön levonásra abban az esetben, hogyha ez a program 2025-ben sikeres lesz. De hogy ennek pontosan milyen feltételei lesznek még, hogyan lehet pályázni, mikor kerül levonásra az összeg, tehát minden hónapban, vagy majd később egy összegben, erre nem kaptunk válaszokat. Kaptunk egy prezentációt, amit viszont nem tarthattunk meg, mert azt mondták, hogy ez még csak munkaanyag, úgyhogy ez valószínűleg egy minisztériumi rendeletben történik meg, és akkor fogjuk látni. De azért az nagyon nem mindegy egyik önkormányzatnak sem, hogy mondjuk a Pénzügyminisztérium mekkora összeget mond előre, hogy szerintük mennyi lesz a mi többlet iparűzési adónk, és ez levonásra kerül, és mikor kerül levonásra az az összeg, amit csak feltételeznek. Mert ha az idei évből indul ki, hát nem lett több, vagy nem lesz több az iparűzési adónk, nagyjából hasonlót látunk. Hogyha következő évre a Pénzügyminisztérium azt mondja, hogy 7-800 millió Ft-tal több lesz a bevételünk és azt folyamatosan levonják minden hónapban, aztán kiderült, hogy egyáltalán nem lesz több, akkor nem tudjuk, hogy mi fog történni és valamennyi önkormányzat így van ezzel, hogy egy kezelhetetlen likviditási problémát láthat maga előtt, hogyha ez így történik. De nem tudja még a minisztérium sem, hogy ez minden hónapban lesz levonva, vagy amikor látják, hogy mekkora az az összeg, vagy mondjuk valahogy vegyesen, és mi lesz azokkal, akik túlfizetnek ebben az esetben. Számomra a legfontosabb kérdés az volt, és szerintem ezt érdemes az asztal fölé tenni, hogy létezik-e az, hogy más régiók kapják meg a pénzünket? Erre az volt a válasz, hogy nem, ez nem fog átmenni régiókon túlra, de hát én szeretném látni az írott szöveget, mert félek, hogy még ez is megtörténhet, hiszen nem egyforma a lehetősége a régióknak, mondjuk Kelet-Magyarországon, meg olyan helyeken, ahol nincs megyei jogú város, sokkal nehezebb összehozni azt a pénzt. Ugye 250 millió a minimum, máshol meg 500 millió, amivel gazdálkodhatnak és akkor azt a kormányzatnak kellene kiegészíteni, erre viszont semmilyen forrás nincs a költségvetésben. Tehát félek, hogy egyik régióból a másikba fogják mindezt átcsoportosítani. Mi megtettük, amit ebben tudtunk, kíváncsian várjuk, hogy mi lesz a folytatás. De pont, hogy visszatérjek a gondolatmenet elejére, a miniszter úr kérte, hogy olyan költségvetéseket készítsünk, amik szigorúak, és amiben lehet, mindenhol spóroljunk, és mindenhonnan szerezzünk bevételt, ahonnan csak lehet. Hát ennek a megalapozása történik részben ma, mert nyilván azt nem tehetjük meg, hogy a városi szolgáltatásokat kockáztassuk. Hogyha nem is tudjuk ugyanabban a mértékben és módon elvégezni, mint korább, erről is szó volt, mindenki ezt mondta, akkor is valamilyen módon a lehető legjobban kell megtenni a rendelkezésükre álló forrásból. Erről is fog szólni a mostani közgyűlés. Schmidt Ádám államtitkár úrral folytatott személyes és telefonos egyeztetésemről majd a megfelelő napirendnél fogok beszélni, azt gondolom, hogy az pedig oda tartozik. És ami még talán ide tartozik, hogy folyamatban van egy egyeztetés Lázár miniszter úr minisztériumával. A miniszter úr a mostani tudásunk szerint januárban fog érkezni Szombathelyre, január 28-án, ez a munkadátum, nekünk ez volt a tegnapi nap során. Egy előkészítő egyeztetést folytattunk Ágh Péter államtitkár úrral a tegnapi nap során, ez már kimondottan erre a találkozóra vonatkozik, ez egy olyan hosszabb találkozó lesz, ahol a polgármesteri-miniszteri megbeszélésen túl egy nagyobb plénum előtt is lesz egyeztetés, egy ilyen kétórásra tervezett, ez nem sajtó nyilvános, de utána természetesen ennek a tapasztalatait meg fogjuk osztani miniszter úrral együtt a sajtóval. Ennek a kiindulópontja a mi részünkről az volt, hogy szeretnénk még jobb helyzetbe hozni az északi iparterületet, hiszen az a városnak a jövője, de ez csak a kormányzattal együttműködve tud történni és azt gondoljuk, hogy itt a nemzetgazdasági érdek és a városérdek összekapcsolódik és van keresnivalónk. Miniszter úr ugyanígy gondolja ezt a dolgot, és tulajdonképpen ez lesz az egyik, talán a legfontosabb napirendi pontunk, de emellett még minden más, ami a minisztérium hatáskörébe tartozik és a városban értelmezhető fejlesztés, azt asztal fölé fogjuk tenni és megpróbálunk neki valami menetrendet adni, hogy hogyan lehet ezekkel dolgozni. Ebben majd a tisztelt képviselőknek is várjuk a javaslatait, bárki, akinek van ötlete, mindaz, ami a minisztériummal kapcsolatos, azt várjuk és be fogjuk csatornázni és a minisztérium elé fogjuk terjeszteni, miniszter úr elé. Itt köszönöm is neki a nagyon konstruktív és pozitív hozzáállást. Ezt egy lehetőségnek vesszük, amivel szeretnénk jól élni. Bevezetőnek ennyit gondoltam elmondani, és akkor rátérhetünk az első napirendi pontunk tárgyalására, Czeglédy Csaba, mint bizottsági elnök kért szót.

**Dr. Czeglédy Csaba a Szociális és Lakás Bizottság elnöke (bizottsági elnöki hozzászólás):** Tisztelt Polgármester Úr, Tisztelt Közgyűlés! Önmagáért beszél az a gomb a készüléken, úgyhogy rájöttem, főleg, hogyha szociális ügyekről beszélek, és nyilván ezzel fogok kezdeni, akkor bizottsági elnöki minőségemben is beszélek. A tisztelt Közgyűlés figyelmét szeretném arra felhívni amellett, hogy értem, hogy racionalizáló, illetve költségeket csökkentő költségvetést kell összeállítanunk a 2025. évre, de hogyha a Szombathely Megyei Jogú Város Önkormányzata nehéz anyagi helyzetben van amiatt, mert a nagyszerű kormányunknak köszönhetően a magyar állam túlköltekezett az elmúlt években, így aztán a magyar állam is nehéz anyagi helyzetben van, akkor vajon milyen anyagi helyzetben vannak a családok? Több képviselőtől ért az a vád, amit én egy picit méltatlannak érzek, de hát mostanában én nem egy, nem két méltatlan helyzetbe kerülök bele, úgyhogy, le is járt az elnöki hozzászólás? Akkor normál hozzászólással folytatom,

tehát azok a méltatlan megjegyzések szoktak érni mostanság pár képviselőtársamtól is, hogy túl hájpoljuk a szociális ügyeket, azért van sok szociális ügyfél, azért járnak sokan a fogadónapomra, mert gyakorlatilag túl sokat foglalkozunk a szociálisan nehéz helyzetbe került emberekkel. Nekem az a meggyőződésem, szakemberekkel is beszélve, nyilván nem vagyok szakember ezen a területen, hogy csak a felszínt karcolgatjuk. Az, amivel én találkozom képviselőként, illetve bizottsági elnökként, az gyakorlatilag csak a felszín. Tehát azok az emberek, akikkel hetente találkozom, akiknek a fele hétről-hétre új ügyfél, ez csak egy töredéke azoknak, akik egyébként szociálisan nagyon nehéz helyzetben vannak. Megjelent Szombathelyen a dolgozói szegénység is. Ezzel a fogalommal is kérem, hogy kezdjen el mindenki megismerkedni és nyilván nem megbarátkozni kellene vele, csak megszokni ezt a fogalmat. Tehát ez azt jelenti, hogy akár azon háztartások esetében is, ahol mindkét szülő dolgozik, arról nem beszélve, hogy sajnos egyre nagyobb arányú az egyszülős háztartás, de ott, ahol a szülő, vagy a szülők becsülettel dolgoznak, ettől függetlenül már gyakorlatilag szociális ügyfélként kénytelenek fellépni, főleg a lakhatási válság, illetve lakhatási krízishelyzetbe kerülve. A közvélemény egy részének ugye az a meggyőződése, hogy szociálisan nehéz helyzetben, illetve lakhatási krízishelyzetben bizonyos nemzetiségekhez tartozók vannak, meg azok, akik nem dolgoznak, meg azok, akik egyébként a saját felróható magatartásuk miatt kerültek ebbe a helyzetbe. A fogadónapjaimra érkező ügyfeleknek már több, mint az 50 %-ánál fel sem merül, hogy ne dolgoznának, hiszen nem tudnának miből megélni. Tehát ezzel az új, egyébként az én benyomásaim szerint akár már 1000 háztartást elérő dolgozói szegénységgel is meg kell küzdenünk. Nem véletlenül nő hétről-hétre az önkormányzati lakásigénylőknek a száma. És amire én a Közgyűlés figyelmét felhívnám, ennek a 27 millió Ft-nak még lesz jelentősége egy másik napirendnél. Anno én voltam a kezdeményezője annak, hogy albérleti támogatással segítsük azokat, akik önkormányzati lakás nélkül is nagy nehezen megoldják a lakhatásukat azzal, hogy piacról bérelnek lakást, ugye ezt hibásan albérletnek hívjuk. Ez a köznyelvi elnevezése. Ugye most havi maximum 40.000,- Ft támogatást adunk az albérletben lévőknek, és én azért kérem, hogy engedje a városvezetés a szakembereknek a számítási módnak a változtatását, még hogyha a 40.000,- Ft-ot nem is tudjuk 50.000,-Ft-ra emelni, mert megmaradt az albérleti soron 27 millió Ft. A közgyűlésünk nyilván azért határozta meg azt az összeget a 2024. évi költségvetésben, mert azt szerettük volna, hogy a rászorulók ezeket igénybe vegyék. Most már egyértelműen rossz a számítási mód, és ezt jól mutatja, hogy a költségvetésben szereplő összeg azt hiszem majdnem harmada, vagy közel fele nem került a rászorulókhoz, nagyon sok kérelmet kell elutasítanunk. Egyrészről meg kellene vizsgálnunk az egy főre jutó jövedelemnek az emelését, főleg a minimálbér emelésnek a tükrében. Tehát most azt hiszem 290 valahány ezer Ft nettó lesz, majd valaki pontosan megmondja mennyi lesz a minimálbér és ehhez igazítanunk kellene az egy főre jutó jövedelem számítását és én szeretném, ha nemcsak megmaradna az albérleti támogatás, hanem ennek a számítását is változtatnánk. Illetve az egyszülős háztartásoknál, de legalább az egyedülálló nyugdíjasoknál, akiknek mondjuk a 200.000,- Ft-ot nem éri el a jövedelme, ott pedig ezen az albérleti támogatáson emelnünk is kellene. Tehát a városvezetés figyelmét arra hívnám fel, hogy önkormányzati lakásokkal nehezebb biztosítanunk, mintha hozzájárulnunk az albérletben élők lakhatási segítéséhez azzal, hogy az albérleti támogatást megadjuk nekik. Tehát ennek az újraszámolását, a jövedelmi határoknak a változtatását kérem. Ugye van is egy határozatunk róla, hogy a februári közgyűlés elé kerül, én azt kérem, hogy a városvezetés ebben legyen megértő. Nem teremtődhet egy olyan helyzet, és ennek már sokszor a határán vagyunk irodavezető asszonnyal azért főleg a bizottsági ülések előtti napokban álmatlan éjszakáink vannak, hogy nehogy valaki utcára kerüljön. Bekövetkezhet a 2025. évben, hogy lesz olyan család, akár kisgyermeket nevelő család, akinek már nem fogjuk tudni megoldani a lakhatását. És utolsó mondatként, hogy még maradjon hozzászólásom a két közgyűlés közöttiben, tehát azt kell látni, hogy amikor másfélszeresére, meg duplájára emelik decemberről januárra az albérleti díjakat, akkor, amikor többgyermekes családok nehezebben kapnak lakást, mint mondjuk a háziállattal rendelkező egyedülállók, nyilván 2-3 gyermeket már nem akarnak befogadni a háztartásokba a tulajdonosok. Amikor azzal szembesülnek, hogy licitálnak az albérletre jelentkezők, szintén méltatlan körülmények között, hogy egy adott lakásért ki ad többet, egy ilyen helyzetben az önkormányzatunknak mindent meg kell tenni azért, hogy segítse a rászorulókat. Úgyhogy a dolgozói szegénység, a városvezetés is mindig kér választ, hogy vajon miért van sokkal több szociális ügy, Szombathelyen is megjelent a dolgozói szegénység, illetve arra hívnám fel a figyelmet és ezt statisztikailag is kimutatható, hogy gyakorlatilag hónapról-hónapra, évről-évre nő az egyszülős háztartások száma, ahol gyakorlatilag kisebb esetben apuka, nagyobb esetben pedig anyuka marad ott, gyakorlatilag tartásdíj nélkül 1-2-3 gyermeknek a nevelésével. Egy fizetésből az átlagban 120-140.000,- Ft + rezsis albérleti díjakat gyakorlatilag nem lehet kifizetni. Ezek az emberek tartozásokat halmoznak fel, és egy idő után utcára fognak kerülni és bekövetkezhet az, hogy már nem fogunk tudni mindenkinek lakhatást biztosítani.

**Dr. Nemény András polgármester:** Köszönöm szépen elnök úr! Ez egy komplex probléma, ami nyilván nem az önkormányzatnál áll meg csak, hanem jön valahonnan és begyűrűzik a legalsó szintekre is. Amikről beszélt, azokban valóban mi is szeretnénk vizsgálatot, erről beszéltünk is, ezt már korábban is kezdeményezte elnök úr. Nyilván az a legfontosabb dolog első lépésként, hogy pontosan lássuk, hogy kik szorulnak rá, milyen módon, hogyan tudjuk a rendelkezésre álló nem túl nagy összeget a legjobban hasznosítani. Ugye emiatt készül a szociális térkép, most már hosszú idő óta először. És nyilván abból fogjuk látni legjobban, hogy mi a pontos helyzet, és hogy ebben mi hogyan tudunk belépni. Van dolgunk ebben, nem is kérdés, de a dolgunk az is, hogy tényleg jól hasznosuljon. Amiről az elején beszélt elnök úr, hogy esetleg önmagát is generálja a dolog, nyilván van egy ilyen tanult tehetetlenség, ezt a szakma sokkal jobban tudja, hogy pontosan mit jelent és az nem célunk és az senkinek nem lehet célja, hogy olyanok kapjanak támogatást, akik miatt pont azok, akik igazán rászorulók, nem tudnak támogatást kapni. Azt gondolom, meg látom is, hogy az önkormányzatnak a nagyon hosszú ideje szociális területen dolgozó munkatársai pontosan tudják, hogy ki az, aki ténylegesen rászoruló, és ki az, aki papíron próbálja mindezt kimutatni, de egyébként más módon meg van jövedelme, és egy lehetőséget lát abban, hogy az önkormányzattól is kapjon még pénzt. Hát ezt kell így elválasztani. Ebben nyilván bölcsesség, tudás, és tapasztalat kell, és szerintem ez megvan itt az önkormányzatnál, úgyhogy, ahogyan mondta elnök úr, a februári közgyűlésre ez az anyag vissza fog jönni. Lesz egy anyag ezzel kapcsolatban, és ott meghozzuk a szükséges döntéseket. Úgyis jó, hogy akkor van, a teljes költségvetést is látjuk, és akkor tudunk mérlegelni, hogy hová mennyit, kinek adunk. Amit erre a célra szántunk, azt erre a célra szántunk, tehát hasznosuljon a legjobban. Köszönöm, hogy mindezeket elmondta, mert valójában a lakosság Szombathelyen összességében, 80-90 %-a nem is látja ezeket a problémákat, nem tud róluk, de itt a 10-20 % is óriási szám, és szerintem egy nagyobb közösségnek muszáj tudnia, hogy hogyan akar az ő pénzéből is segíteni egyébként az önkormányzat és ezzel dolga van a nagyobb közösségnek is. Megadom a szót Horváth Gábor képviselő úrnak.

**Horváth Gábor városi képviselő:** Köszönöm a szót! Tisztelt Polgármester Úr, Tisztelt Közgyűlés! Már hagyományosan, minden évben végigjárom a városházának az irodáit, osztályait, és bekopogok, mint kámoni kis Jézuska és egy bonbonnal megköszönöm az együttműködést. Nem mindenkivel van kapcsolata egyébként a képviselő-testületnek, leginkább a városüzemeltetéssel, képviselői irodával, szociális ügyek terén tartjuk a kapcsolatot, mint képviselők. És választások évében, azért az év eleje júniusig elég feszült volt, és a politikai oldalak eléggé egymásnak mentek a kampányban, és sokszor csattant az ostor a Városüzemeltetési Osztályon. Én minden évben meg szoktam köszönni a munkát, meg bocsánatot is szoktam kérni és ezt most is megteszem. Elnézést kérek mindazoktól, akiket esetleg szóval megbántottam és sértve érzik magukat. Nyilván ilyen választási évben ez még komolyabb, még nehezebb, és a képviselőtestületnek is szeretném mondani ugyanezt, hogy ha valakit valamivel megbántottam, attól elnézést kérek, itt is kedveskedtem egy kis piros bonbonnal, fogadják el, egészséges, boldog karácsonyt kívánok mindenkinek! A két közgyűlés között volt a közmeghallgatás, hogy egy kicsit más témára menjek. Örökzöld témák jönnek mindig fel, tehát a FALCO ügye, vagy járdák, utak, és vannak visszatérő ügyfelek. Most nem arra a hölgyre gondolok, aki személyes indíttatás miatt is jön a FALCO-val kapcsolatban, hanem ott volt egy úriember, aki egy új szereplő volt, és azt mondta, hogy nagyon fojtó szag, és nagyon komoly bűz, ami jön ki a FALCO-val kapcsolatban. És most jobban odafigyelek újra erre a kérdésre, és a Zanati úton többször közlekedve bizony felhúzott ablaknál is érzem azt a fojtó szagot. Mindig mi azt mondjuk a képviselőtestületben, azt szokás mondani, hogy felteszik a kezüket és hogy a Kormányhivatal, nincs vele nekünk dolgunk, nincs vele feladatunk. De mégis a szombathelyiek a közmeghallgatáson minket keresnek meg, tehát minket is megtalálnak. Én azt szeretném kérni, hogy a jövő évi költségvetésben az önkormányzatunk kezdeményezze azt, hogy legyen egy független mérés, amiből látjuk azt, hogy milyen toxikus anyagok kerülnek ki, milyen szállópor kerül ki, hogy kapjunk egy tiszta képet, és ezáltal meg tudjuk nyugtatni a szombathelyi lakosságot, és önmagunkat is, hogy ez nagyon fontos, és most arra kérem önöket, hogy ne a környezetvédelemre, meg a kormányhivatalra fókuszáljunk, hiszen valószínűleg jövőre is be fognak jönni emberek, és fognak ez ügyben keresni minket. Én úgy gondolom, hogy ebben felelősségünk van, a mi életünkben is és a gyerekeink egészségével kapcsolatban is ezt fontosnak tartom elmondani. Egy harmadik pedig, Czeglédy Csabának címezném, ugye azt hiszem, pénteken vagy szombaton megint a Vas Népével foglalkozott, hogy a propagandává silányult Vas Népe mit írt, mit nem írt. Hát én előfizetek a printre és a keddi újságban, ahogy lapoztam, kiket láttam benn? Fehér László, Celldömölk polgármestere, több oldalon is, és az utolsó oldalakon pedig látom a polgármester urunkat, Nemény Andrást két képen is szerepelt, ahogy Tóth Kálmán is, László Győző is, csak ez a reklám helye legyen a Vas Népének is. Tehát így elgondolkodtam, hogy szombathelyi fideszes politikust nem látok a Vas Népében, hát akkor kinek is a propaganda lapja ez? Feltettem magamban a kérdést, de hát a választ nem tudtam eldönteni. Mindenképpen itt megtenném, hogy gratulálok a sportolóknak a kitüntetéshez, és a sportvezetőknek is. Én nem tudtam részt venni ezen az ünnepségen, de innen is üdvözlök minden kitüntetettet és sportvezetőt is. Köszönöm szépen!

**Dr. Nemény András polgármester:** Köszönöm szépen képviselő úr! Ez ilyen humoros hozzászólás volt bizonyos értelemben kezdve a kis Jézuskától. Nem tudom, nekem volt gyerekkoromban képem a kis Jézuskáról, de semmiképpen nem a képviselő úr volt, ami a szemem előtt lebegett, de lehet, hogy újra kell gondolnom. De mégis azt gondolom, hogy ez egy jó dolog, legalábbis, ha az ember egész évben nem mindig tud úgy viselkedni minden élethelyzetben, ahogy egyébként az maga számára is elvárható és év végén azt tudja mondani, hogy ez így nem volt rendben és elnézést kér, az szerintem egy méltányolható és jó dolog. A mérgező anyagok és egyebek tekintetében ugye mondta, hogy ne a kormányhivatalról szóljon, de hát a környezetvédelmi hatóság mégiscsak ott van, tehát valójában nem tudunk egy olyan szervtől hivatalosan átvenni feladatot, akinek ez a dolga és ezt felülírni. Nem véletlenül rendelkezik így a törvény, hogy kihez mi tartozik, milyen felelősségi kör. Hogyha képviselő úr nem hiszi el, hogy ez rendben működik, akkor van lehetősége máshol is tenni. Ettől még persze független méréseket csinálhatunk, hiszen vannak szenzoraink is egyébként, majd szerintem reagál is tanácsnok úr rá, mert szó is volt róla, hogy esetleg más helyszínekre tegyük ezeket a szenzorokat. Tehát ilyen értelemben megpróbálhatjuk ezt a dolgot, csak ugye nem nálunk csapódik le mindez és ezért ez nehézség ebben a tekintetben. Meg azért is csodálkozom egy kicsit, mert azért ebben az ügyben, amikor a kémény elkészült, akkor az országgyűlési képviselő állt ki, hogy innentől kezdve minden rendben van, mert nincsenek olyan anyagok a levegőben, amik környezetkárosító hatással bírnának. Én magam ezt el is hittem, nemcsak ő miatta, hanem azért is, mert ez bizonyítottnak tűnt. Ha ezt a részét is megkérdőjelezi, mert van egy dolog, a szállópor, meg van egy dolog, hogy mondjuk milyen anyagok kerülnek a levegőbe. Ez két különböző dolog. Most ugye a hozzászólásában mérgező anyagokról is beszélt, vagy hát emberre káros anyagokról. Én azt gondoltam, hogy ezt már magunk mögött tudtuk és azért a környezetvédelmi hatóságnak, ha valamiben, akkor ebben biztos, hogy van dolga, és szólna, ha ez nincs rendben. Egy monitoring rendszere csak van, nemcsak itt, hanem az egész országban. Ettől még, amit mi magunk tudunk tenni, talán tanácsnok úr mond erről pár szót, meg is fogjuk tenni. A megyei lappal kapcsolatban pedig, hogy nincsen benne fideszes politikus, legalábbis abban a számban, mert szerintem egyébként van, de biztos meg akarták kérdezni a frakcióvezetőt is, csak aztán rájöttek, hogy nem tudnak kit megkérdezni. Ebben az esetben ne minket okoljanak emiatt. Mi mindig örülünk neki, ha valamilyen, a város jó hírnevét továbbvivő kérdésben megjelenhet a város vezetése. De én azt gondolom, hogy egyébként teljesen mindegy, hogy milyen irányultságú egy médium, vállaltan is lehet valamilyen irányultságú, és ezzel semmi baj nincsen, hiszen akkor az ember tudja, hogy mihez képest nézi a világot, de egyben lokálpatrióta is kell, hogy legyen. És ha olyan dologról van szó, ami a városi sportolók elismerése, ebben az esetben ez történt, akkor ott soha nem a polgármester személye érdekes abból a szempontból, hanem akkor maga a várost képviselő emberről beszélünk, tehát nem egy magánemberről. És a tiszteletet ilyenkor a városnak adja meg, és az én szemszögemből, amikor ilyenkor bekerülünk bármilyen médiumba, és köszönöm is, hogy ebben egyébként így gondolkoznak most már egyre inkább, akkor ott vagyunk. De higgye el képviselő őr, hogyha valamilyen negatív dolog van, vagy mondjuk olyan kérdésfelvetés, vagy bármi, amit önök mondanak, megjelenik abban a pillanatban. Az önök véleménye, egyébként úgy, ahogy a Savaria Fórumban is, ha van javaslatuk, sajtótájékoztató vagy bármi, az is megjelenik, mert azt gondolom, hogy ez a normális dolog. Hát én azt gondolom, örüljünk neki, ha minél többet szerepelünk a megyei lapban, ez valami jót jelent. Jó, akkor szerintem azért adom meg tanácsnok úrnak a szót, mert kiegészít majd ezzel kapcsolatban.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr, Tisztelt Közgyűlés! Régi, visszatérő téma a levegőminőség, különösen a FALCO gyár környékén. A levegőminőséggel kapcsolatban mi voltunk az a város, aki meghozta azt a döntést, hogy betiltottuk az avarégetést annak ellenére, hogy ugye lehetőséget kaptunk arra, hogy ezt visszavonjuk. Megmondom őszintén, hogy ezzel kapcsolatban frakción belül is volt munka, hogy ez átmenjen és köszönöm szépen, leginkább a peremkerületi képviselőknek a megértést, de valójában mindenki érti és pontosan tudja, hogy miért nagyon fontos a levegőminőség, hiszen mindannyian ugyanazt a levegőt szívjuk be, bizonyos mérések szerint Budapesten csak a levegőminőség miatt 3 évvel rövidebb élnek az emberek. Én is azt gondolom, hogy válasszuk ketté a problémát. A káros anyag kibocsátással kapcsolatban én azt gondolom, hogy a legnagyobb probléma a szállópor. Szállóporral kapcsolatos mérések a JustNature projekt keretein belül most már több, mint fél éve működnek két helyszínen, Szombathelyen, ugye a Százhold parkban, illetve a Dési Iskolában. Azt gondolom, hogy ezeknek az adatoknak az alapján, fel lehet ezeket az adatokat dolgozni és akkor talán egy tisztább képünk lesz arról, hogy pontosan milyen. Ezen kívül működik a Markusovszky Kórház mellett lévő levegőminőség mérő bázis, sokkal több adatot mér. Ez a hol működik, hol nem, az Győrhöz tartozik, én volt, hogy levelet írtam az ottani kormányhivatalnak és előtte 100 napig nem működött, utána meg 2 nap múlva elindult. Ha jelezzük nekik, hogy probléma van, akkor nekem az a tapasztalatom, hogy ők viszonylag gyorsan reagálnak. Én nagyon örülök neki, ha képviselőtársam is kiemelten figyel erre a területre és foglalkozik vele. Én is azt gondolom, hogy ez a jövő, hogy minél több adatunk van, annál tisztább képünk. Azt csak nagyon halkan mondom, hogy azért volt olyan lakó, aki a FALCO gyár környékén, amikor felvetettem a mérésnek a lehetőségét, akkor azt mondta, hogy majd meglátjuk, hogy mi lesz benne, mert a mérésnek csak akkor van értelme, ha azt mindenki előre elfogadja. Tehát ha olyan neki nem tetsző adatok jönnek, akkor utólag ne mondja azt, hogy nem volt megfelelő, nem volt szakmai, nem úgy történt, ahogy kellett volna, tehát ez is nagyon fontos, hogyha vannak mérések, akkor azt előre dedikáljuk, hogy azoknak az eredményeit elfogadjuk. Illetve, ha már nálam van a szó, akkor megragadnám a lehetőséget, hogy megköszönjem a szombathelyieknek, hogy ilyen sokan becsatlakoztak a perlátor programba, a vízszűrőcsere programba, aminek a célja az, hogy takarékoskodjunk a vízzel. Egy hete hirdettük meg, már több, mint egy hete ezt a programot, és amikor én kérdeztem a cégnek a vezetőjét, hogy mivel lennének elégedettek, hogy hányan csatlakoznának be, azt mondták, hogy 200 főnél ők már boldogok lennének. Hát én azt mondtam, hogy én szomorú lennék, ha legalább 1000 ember nem csatlakozna be, de most már 1600 fölött járunk, úgyhogy köszönöm a szombathelyieknek, illetve ez a program lehetőséget adott arra is, hogy minden egyes beregisztrált igénylő után 2000 Ft-ot kapjon a Szociális Dolgozók Közhasznú Egyesület, ez jellemzően a Pálos Károly Szociális Szolgáltatóhoz tartozó egyesület. Úgyhogy én azt gondolom, hogy aki becsatlakozik ebbe a programba, az jót tesz saját magával, hiszen spórol, jót tesz a környezetével, hiszen takarékoskodik a vízzel, és jót tesz a szociális szférával, úgyhogy mindenkit bíztatok, aki még nem tette meg, hogy csatlakozzon ehhez a programhoz. A szombathely.hu-n megtalálják azt a weboldalt, ahol be lehet regisztrálni, csak egy pár kattintás az egész, pár kérdésre kell válaszolni és a futár ki fogja vinni ezeket a kis csapszűrőket, illetve áramlásszabályozókat, aminek segítségével körülbelül ilyen 40 %-kal lehet csökkenteni a vízfogyasztást. A programot meghosszabbítottuk, vasárnap éjfélig, tehát eddig az időpontig még bárki be tud csatlakozni és remélhetőleg még az idei évben a futár ki is fogja szállítani ezeket a csapszűrőket. Köszönöm szépen tanácsnok úrnak! Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr, Tisztelt Közgyűlés! Néhány témát szeretnék csak érinteni, ami a két közgyűlés között történt, hát a déli városrész legnagyobb beruházása zárult le a héten, megnyílt a bölcsőde. Ezt nagy tisztelettel szeretném a nagy nyilvánosság előtt is bejelenteni. Ugye tele van, tehát a 40 férőhely gyakorlatilag elkelt. Ez azt jelenti, hogy 35 gyermeket tud fogadni a bölcsőde, ezt a 40-es kvótát úgy tölti ki, hogy egyébként SNI-s gyermekek is vannak nálunk, tehát gyakorlatilag teljes kapacitással működik a bölcsi. A hivatalos megnyitót áttettük januárra természetesen, azt gondoltuk, hogy egy hétre nem volna ildomos megtenni és mindenkit várunk nagyon-nagy szeretettel január 14-én. A déli városrészen egyébként az adventet szokásos keretek között ünnepeljük és szeretném mindenkinek megköszönni, aki ebben részt vett, hiszen 180 csomagot osztottunk ki a mikulás ünnepségünkön és olyan színvonalas események történtek, múlt hétvégén Garas Kálmánnak volt egy kiállítás megnyitója nálunk a Zarkaházy-kastélyban, amin egyébként Horváth Soma alpolgármester úr régi minőségében, színészként mondott verset. És holnap pedig Bujtás Ervin koncert lesz még nálunk szintén a kastélyban, úgyhogy még holnap délután 4 órakor is várunk mindenkit nagyon-nagy szeretettel. Sportra áttérve, mi is nagyon büszkék vagyunk azokra a sportolókra, akiket az elmúlt időszakban köszönthettünk, akár Sportkarácsony, akár a diákolimpikonok jutalmazása kapcsán. Teljesen természetes az, hogy ilyenkor odamegy a tisztségviselő és készülnek róla fotók, megnyugtató mindenesetre, hogy ezúttal nem vágtak le minket róla és így bekerülhettünk legalább a sportrovatba, mert eddig azért ez ezenkívül nem nagyon volt jellemző, vagy semmiképpen nem ilyen szövegkörnyezetben. Zárásképpen pedig azt szeretném elmondani, hogy szeretnék innen gratulálni a FALCO KC szombathelyi csapatának, amelyik a tegnapi nagy elég hősies küzdelemben biztosította a play-in-be való továbbjutását, és egyúttal a pályaelőnyét, ami azt jelenti, hogy a január 7-i, 8-i meccsnapokat itthon, meccsnapok közül valamelyiket itthon fogjuk tudni játszani és következő héten kell menni majd a csehországi, nem túl távoli Opavába, egyébként testvérvárosunk ellen fogunk játszani, a Ramat-Gan csapata ellen. Én azt gondolom, hogy ez a távolság elég lesz arra, hogy jó sok szombathelyi ellátogasson ebbe a festői városba. Köszönöm a szót polgármester úr!

**Dr. Nemény András polgármester:** Köszönöm szépen frakcióvezető úr! Igen, nagyon-nagy boldogság a Szedreskert Bölcsődének a megnyitása. Én is végig követtem a folyamatot így távolabbról, hát képviselő úr frakcióvezető képviselőként közelről az egészet, és nagyon tevékenyen és aktívan vett részt, úgyhogy én szeretném megköszönni neki ezt munkát, mint ahogy mindenkinek, aki részt vett benn, a kivitelezőknek, a munkásoknak, jó volt látni, ahogyan dolgoznak együtt. És persze a bölcsődei dolgozóknak, vezetésnek, aki a szakmai részét tették hozzá. Ez a déli városrésznek tulajdonképpen egy új esély, egy olyan út, aminek lehet látni, hogy lesz folytatása, úgyhogy még hogyha ez is a nehéz időkben plusz költségvetést jelent a városnak, nem is a kivitelezés, hanem majd a működtetés folyamatában, mégis azt gondolom, hogy ez az a dolog, amiben biztos, hogy jó irányba fektettünk be. Úgyhogy, amikor az elején meghoztuk ezt a döntést, már akkor sem volt önmagában jó költségvetési helyzet, ugye a COVID, meg az utána levő időszak volt, energiaválság, de megérte mindezt és persze a pályázat készítőinek is szeretném megköszönni, mert ők is rengeteget dolgoztak ezen, a Városfejlesztési Kft-nek is köszönöm a munkáját. Nem is tudom, hogy mit írtam még fel ide, Horváth Soma, megihletett, igen, szegény olyan rémülten nézeget, de én azt gondolom, hogy Horváth Soma elsősorban nyilvánvalóan alpolgármester, ezt a szerepet nem játssza, vagy hát akkor ez egy olyan főszerep, ami azt gondolom, hogy örökre így lesz. És hogyha abból indulok ki, hogy képviselőként milyen szerepet játszik a városrésze életében, akkor azt hiszem, hogy nem is kérdés, hogy fiatal kora ellenére örökös tagságot ajánlanának neki a lakók. Legalábbis, amikor én ott kinn vagyok, akkor mindig ezt látom és hiszem, hogy ez így lesz a későbbiekben is, úgyhogy ezek a szavak nekem is jól esnek, amikor alpolgármester urat dicsérik. Ki jelentkezett még? Putz Attila elnök úr, parancsoljon.

**Putz Attila a Kulturális Oktatási és Civil Bizottság elnöke:** Köszönöm a szót. Tisztelt Polgármester Úr! Tisztelt Közgyűlés! Ha jól emlékszem, 2022-ben és 2023-ban is így advent tájékán nem hoztam fel így ezt a témát kivételesen, amit minden közgyűlésen fel szoktam hozni, de most ezt sem tudom igazából figyelembe venni. Mivel Hende Csaba Zanaton átadta a gyalogátkelőhelyet, vagy zebrát, hogy mindenki értse, mert szerintem úgy érti mindenki, hogy zebra, és akkor azt mondta, hogy ezzel a zanati utcákra ígért 35 millió Ft-ot letudottnak véli, mert ez is nagyjából ugyanennyibe kerül, és a zanatiak örüljenek nagyon neki, hogy akkor ő teljesített minden ígéretét. Hát én nem így látom ezt, illetve azt már sokszor elmondtuk, hogy ez nem így van. Tehát az a 35 millió Ft, amit 2022. február 15-én ígért az országgyűlési képviselő a 4 utcára, azt a 35 millió Ft-ot a polgármester úr a saját keretéből megelőlegezte a lakóközösségnek. Az a pénz Szombathely büdzséjéből hiányzik, és az nem kárpótolja azt, hogy most elkészült egy zebra, és kettő trafibox Zanaton, aminek nagyon örülnek a Zanatiak, félreértés ne essék, és én azt megköszöntem ezelőtti Közgyűlésen is az országgyűlési képviselő úrnak, meg most is megköszönöm neki, hogy ezek elkészültek, de ennek semmi köze nincsen az ígért 35 millió Ft-hoz. Szeretném itt is elmondani, és minden alkalommal el fogom még mondani, amíg ez a pénz nem érkezik meg, vagy valami más változás nem történik, de én úgy gondolom, hogy ez így kerek, ezt mindenki így lássa, a kettőnek semmi köze az égvilágon nincs, azon kívül, hogy Hende Csaba ezt gondolja róla. Amiről még szeretnék beszélni, az Értéktár Bizottság, ami érdemtelenül kevés figyelmet kap itt Szombathelyen, pedig nagyon jól működik, nagyon jó emberek csinálják, olyan emberek vannak a bizottságban, akik mind elismertek a szakmájukban és nagyon jó szakemberek. Azok az értékek, amiket az Értéktár Bizottság meghatároz, azok mind valóban Szombathely értékeihez tartoznak, bár van, aki azt mondja, hogy nem egyformán lehet egy Tankenyér boltot a Székesegyházzal mérni, de ez csak értelmezési kérdés véleményem szerint, mert mind a kettő fontos a szombathelyieknek, meg Szombathelynek, különben nem lett volna, hogy bekerülnek az Értéktárba. Ezenkívül azt megjegyezném, hogy van egypár nem aktív tagja az Értéktár Bizottságnak, illetve volt egy lemondás is, úgyhogy a közeljövőben majd a Közgyűlésen kell erről még beszélnünk, hogy esetleg új tagokat kell az Értéktár Bizottságba delegálnunk, választanunk. Még egy dolog ezzel kapcsolatosan, a Kulturális, Oktatási és Civil Bizottság ülésén felmerült, hogy egy közös Értéktár Bizottság és KOC Bizottsági ülést fogunk tartani a későbbiekben. Hát a FALCO gyárról így, hogy felszólaltam, muszáj nekem is valamit mondani, de én úgy gondolom, hogy szakmailag elmondtak mindent polgármester úr, illetve tanácsnok úr. Én ehhez szakmailag nem nagyon tudok hozzátenni semmit. Nagyon sok érdemtelen vád ér azzal, hogy én nem foglalkozok ezzel a kérdéssel megfelelően, elmentünk a falig, mindent, amit lehetett, megcsináltunk polgármester úrral közösen, többször a lakókkal egyeztettünk. azzal nem lehet mit kezdeni, hogyha valaki a házáért sokkal több pénzt kér, mint az valóban ér. A FALCO igenis meg akart egyezni mindenkivel, és pont az az egy, aki nagyon-nagyon sokat kér ahelyett, amit felajánlottak neki, nagyságrendileg 40 millió helyett 60 millió Ft-ról van szó, és ezzel meg is akasztotta az egész felvásárlási folyamatot igazából. Tehát, ha valakire haragudni kellene ott a lakóknak, az szerintem nem én vagyok. Illetve hát az az érdemtelen, nagy nyilvánosság előtti rágalmak, amiket én kapok emiatt, de én úgy gondolom, hogyha jobb, ha az ember ezzel nem foglalkozik, nem vagyok benne biztos, hogy esetleg nem beszámíthatóság lenne a vége ennek a dolognak, úgyhogy inkább ezt felejtsük el ezt a kérdést. Amiről még szeretnék mindenképpen szólni, hogy a körzetemben így adventkor három élő adventi kalendárium is működik, egy Bébic lakótelepen, egy az Éhen Gyula lakótelepen, és egy Zanaton. Ez azt jelenti, hogy a lakók feldíszítenek egy-egy számot minden este a többi lakónak, a többi lakó ezeket meglátogatja, sok helyen vendégül látják egymást, úgyhogy nagy örömmel tudom mondani, hogy a körzetem nagysága miatt is nálam három ilyen adventi kalendárium működik és nagyon szépen köszönöm a lakóknak és nagy öröm ezeket nézegetni az esti séták során. Nagyon szépen köszönöm a lehetőséget!

**Dr. Nemény András polgármester:** Köszönöm elnök úrnak! A zebrákkal kapcsolatban csak annyit mondanék, hogy itt Lázár miniszter úrral való találkozásnál is egy téma lesz, hogy a közutakon lévő zebrák, amik a városban szükségesek, azokat hova, milyen forrásból, mekkora összegből lehetne megvalósítani. Készülünk ezzel, hogy az összes többi is így legyen, és van is rá remény, hogy ez majd fogadókészséget talál. Egyébként meg nem tudom képviselő úr, elnök úr, akarja-e még ezt így ebben a ciklusban is végigmondani, vagy valami ünnepélyes ponton le lehet-e esetleg zárni? Ez egy állandó téma, tehát igazából amikor majd a történetírók visszanézik és jegyzőkönyvbe nézik, akkor majd csalódni fognak, hogy egyszer eltűnik, úgyhogy én javaslom, hogy maradjon, de lehet, hogy az ima többet segítene ebben a kérdésben. Ez pedig azért jutott eszembe, mert elfelejtettem mondani az elején, hogy ma délután 4 órakor a Fő téren lesz egy adventi éneklés, tavaly is volt már ilyen, a püspököt, meg a polgármestert kérik, de nem egy időpontban, hogy mondjanak egy rövid beszédet valami karácsonyi emlékünkről. Hogyha a Közgyűlésünk odáig elhúzódnak, akkor szünetet tartunk, ha nem húzódik el, akkor is azt szeretném kérni, én csak kérhetek, de nagyon lelkesek voltak ettől a ferencesek, mert ők szervezik, hogy a testület jöjjön ki, és együtt énekeljük az adventi énekeket. Én ezt így látatlanban megígértem, szerintem Horváth Gábor biztos, hogy ott lesz, többen is eléggé kétségbeesve néznek rám, már csak a hangjuk miatt, de szerintem nem fognak megfázni ettől, az énekeket meg szerintem mindenki ismeri. Én biztos ott leszek, és nem szeretnék egyedül ott énekelni. Akinek ez számít, azok jönnek, akiknek pedig ez nem számít, azok a teljes közösség érdekében, szerintem olyan szép lenne, hogyha együtt tudnánk énekelni. Végülis jön a karácsony, az egy nagy közös, szép ünnep. És akkor megyünk tovább, Illés Károly képviselő úr, parancsoljon!

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Csak Putz Attila képviselőtársam hozzászólásához annyit megjegyeznék azért, és itt nem értek egyet a FALCO gyárral, meg vele sem, hogy azért egy valamit figyelembe kell venni. Az ottani ingatlanárak jóval nyomottabbak, mint a város más területén lévő árak, köszönhetően egyébként a FALCO gyár jelenlétének többek közt. Azt nem várhatjuk el egy ingatlan tulajdonosától, hogy ő, azért, hogy a FALCO gyárnak el tudja adni az ingatlanját, értékesítse egy olyan áron, egyébként lehet, hogy piaci, akár értékbecslések alapján, hisz nem ér mondjuk többet, ebből viszont életminőségében egy alacsonyabb fokú ingatlant fog tudni vásárolni a város más területén. Tehát én úgy gondolom, hogy itt a FALCO-nak kompenzálnia kellene ezt. Amennyiben az ingatlan valóban nem ér annyit, fizessen érte annyit, amennyit a város más területén egy ilyen ingatlanért fizetnie kell. Szerintem csak így fog tudni megvalósulni az, hogy itt az ingatlanok értékesítésre kerülhessenek. Az nem elvárható, hogy valaki odaadja a 40 milliós ingatlanát, máshol meg 60 millióért találjon, de nem tudja kifizetni. Ez a véleményem erről, köszönöm szépen!

**Dr. Nemény András polgármester:** Mind a ketten tudjuk, hogy miről beszélünk. Ugyanarról, de nem a piaci ár, hanem a piaci árnak legalább másfélszerese, de inkább többszöröse, csak ez sem volt elfogadható. Ha a szombathelyieket megkérdeznénk, nem biztos, hogy ugyanezt gondolnák erről, mert szerintem az nem jogos igény, hogy valaki egy ház áráért azon a részen két ház árát akar kapni a város másik részén, mert erről szólt ez a történet. És én tudom, hogy egy komoly összegajánlat hangzott el, amit lehet, hogy azóta megbánt már a tulajdonos, de még a jelen pillanatig nem fogadott el. Megadom a szót Kelemen Krisztián képviselő úrnak, elnök úrnak, tanácsnok úrnak, hova tovább.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót! Tisztelt Polgármester Úr! Tisztelt Közgyűlés! Meg szeretném köszönni polgármester úrnak, hogy velünk tartott az év utolsó Kábítószerügyi Egyeztető Fórum ülésének a végén.

**Dr. Nemény András polgármester:** Az ebéden.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Én tudom azt, hogy nagyon sokat jelent a Kábítószerügyi Egyeztető Fórum tagszervezeteinek az, hogy polgármester úr ott volt közöttünk, elismeri, támogatja a KEF tagszervezetek munkáját, és minden évben számítanak is egyébként önre, hogy egy picit ott beszélget velük akár kötetlenebbül is. A másik dolog, hogy szeretném megköszönni, hogy számos karácsonyi rendezvényen együtt vehettünk részt, például a Micimackó Óvoda megható karácsonyi ünnepségén, illetve a Barátság utcai Idősek Klubjában. Én ilyenkor karácsony alkalmával végigjárom a körzetemben lévő összes intézményt, ugye kettő helyen polgármester úrral vettünk részt, de egyébként én összesen hét helyen voltam és mindenhova vittem egy kis ajándékot, egy kis szaloncukrot, ezt a Joskar-Ola Alapítvány jóvoltából, illetve köztudott most már, hogy önkormányzatunk minden évben karácsonykor 100.000,- Ft-tal támogatja ezeket az oktatási, illetve szociális intézményeket, bölcsődéket, illetve óvodákat. Tegnap megtartotta a Joskar-Ola Alapítvány is a karácsonyi ünnepségét, nagyon sokan voltak jelen, és a Joskar-Ola Alapítvány 130 karácsonyi élelmiszercsomaggal tudta támogatni a Joskar- Ola-i rászorulókat, elsősorban időseket, egyedülállókat. És hát sajnos látjuk a tendenciát, hogy a rászorulók száma évről-évre növekszik, tavalyi évben még csak 100 főt kellett támogatni, most már 130-nál is többet kellett volna, de 130-ra volt lehetőség, és nagyon hálásak az ott élők, köszönöm szépen!

**Dr. Nemény András polgármester:** Köszönöm szépen tanácsnok úrnak! Igen, minden helyre megpróbálok elmenni, ahova hívnak, nem tudok mindenhova elmenni, de igyekszem. Volt olyan nap, keddi, amikor talán 9 helyszínen is voltam, és jó látni így a városban, hogy fiatalok, idősek készülnek és olyan igazi, szeretetteljes hangulat van egyébként mindenhol, amit én megélhetek, meg megérezhetek és próbálom mindig az egyiket továbbvinni a másik helyre, hogy még adjak én is hozzá egy kicsit többletben is. A Joskar-Olán meg már nagyon régóta kiváló munka folyik, a Joskar-Ola Alapítvány is képviselő úrnak a munkáját dicséri, és most így eszembe is jutott, hogy ezúton kívánjak a ma, lehet mondani, hogy hány éves?

**Mikrofon nélkül** **Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Inkább ne!

**Dr. Nemény András polgármester:** A ma kerek valahány éves Bakos Ildikó, Pegginek, akit nagyon szeretnek ott a körzetben, mi is nagyon szeretjük és további jó egészséget kívánunk neki és tartsa meg azt a derűjét, amivel viszi ezeket az ügyeket tovább. Megadom a szót Czeglédy Csaba elnök úrnak, parancsoljon!

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Köszönöm szépen a városvezetésnek, illetve a hivatal előkészítő munkájának, hogy az első nagy lépést megtesszük a Derkovits városrész általam képviselt területén a parkolás szabályozás vonatkozásában. Legmerészebb álmaimban sem jött elő, hogy már gyakorlatilag január 1-től, nyilván január elejétől, ahogy a táblák kikerülnek, korlátozni fogjuk este 7 és reggel 7 között a parkolást úgy, hogy a haszongépjárműveknek meg lesz tiltva a parkolás. Illetve a közterület-felügyelet múltkori közgyűlésen sokat emlegetett ellenőrzési akciója rámutatott arra, hogy van egy olyan kisebb útszakasz, ahol az út egyik felén teljesen felesleges a megállást tiltani, ugye az a tábla is lekerül, így 6 parkolóhellyel több, tehát, mármint szabályosan, mert eddig is lehetett ott parkolni, csak nem szabályosan, most szabályosan lesz 6 parkolóhely. Én azt kérem jegyzőúrhoz fordulva, illetve Holler osztályvezető úrhoz fordulva, hogy mihelyst kikerülnek a táblák, célzottan, lehetőleg a haszongépjárművek parkolására célzottan, és nem a menetiránnyal 180 fokot bezáró, illetve hasonló szögeket bezáró gépjárműveknek a büntetésével, hanem elsősorban a haszongépjárműveknek az esti órákban való ott parkolását segítsenek kiszorítani, hiszen az intézkedésünk annyit fog érni, amennyit ebből egyébként érvényre juttatunk. Nagyságrendileg 20-30 közötti parkolóhely felszabadulása várható és én bízom benne, hogy egyébként a képviselőtársaim a saját lakótelepi választókörzeteik esetében is ezt megfontolják, hiszen Horváth Soma képviselő társamhoz, alpolgármesterhez fordulok, hogy nyilván a Derkovits közel fele tartozik az én választókörzetemhez, az egész választókörzetembe be kellene ezt vezetni, de azt nyilván már hatást gyakorolna alpolgármester úr körzetére. Én bízom benne, hogy pozitívak lesznek a tapasztalatok, és haladhatunk tovább ezen az úton, azt hozzátéve, hogy én azt gondolom, hogy pár éven belül, most már visszafogottabb vagyok, látva a városvezetés óvatos megközelítését, de én azt gondolom, hogy pár éven belül elkerülhetetlen lesz a háztartásoknál a parkolási lehetőséghez jutó gépjárművek számának a korlátozása. Mert nem fogunk tudni több parkolóhelyet építeni, főleg nem a lakótelepeken, de most megtesszük az első lépést és köszönöm, hogy a városvezetés tartotta a szavát.

**Dr. Nemény András polgármester:** Köszönöm szépen elnök úrnak! Megadom a szót Ágh Ernő képviselő úrnak.

**Ágh Ernő városi képviselő:** Tisztelt Polgármester Úr! Tisztelt Közgyűlés! Ugye advent van, az adakozásnak az ideje, itt az előterjesztésben is látom, hogy sorban látogatják az intézményeket és nagyon helyesen viszik el az ajándékokat. Polgármester úr is ajándékoz ebben az előterjesztésben is, az előzőben is volt egy adakozása, akkor egy újságnak, most meg a Joskar-Ola Alapítványnak másfél millió Ft szerepel, tehát adakozó kedvében van a polgármester úr. Kelemen Krisztián mondta, hogy az Alapítvány jóvoltából mentek el, és abból adakoztak. Nyilván polgármester úr megteheti, bízom benne, hogy a következő ciklusban majd én is megtehetem, és lesz képviselői keretem és akkor abból tudok én is adakozni. A legutóbbi Közgyűlésen felvetettem a Szabadságharcos utca ügyét, annyi előrelépés történt azért a tegnapi napon, hogy ilyen fogpótlásszerűen töméseket csináltak a hideg aszfalttal, ideiglenesen azért látom, hogy helyreállították ezeket a balesetveszélyes helyzeteket, de ez nem végleges megoldás. Nekünk van rendeletünk, kiadjuk az engedélyt az útnak a felbontására, azt teljes helyreállításban kell csinálni. Különösképpen a Szabadságharcos utca, nagyon sokat járok arra, és figyelemmel is kísérem, és nekem szólnak az ott közlekedők is, hogy már hosszú ideje ilyen állapotban van. Annak nagyon örültem, hogy tulajdonképpen egy szép aszfaltos réteg került rá körülbelül olyan 10 éve, mikor ott egy csatorna beruházást csináltak és nem is az fekete aszfalt, hanem fehér murvával kevert aszfalt, tehát ez egy világos aszfalt réteg és akkor felbontották az egész utcában egy méteres nyomvonalban, nem is valami szakszerűen, mert nem vágták úgy át az aszfaltot, aztán a markológéppel még föl-föl szabták. Tehát erre vonatkozóan tettem én ezt a bejelentést, és én arra kérem, hogy akik megkapták az engedélyt erre a felbontásra, olyan állapotban állítsák helyre, amilyen volt az aszfalt. Most, ha ilyen világos színűt nem tudnak talán találni, akkor a sötét színűvel is elfogadom, de ott legyen tényleg már rendbe téve. Örülök, hogy a városban fejlődés történt bölcsőde vonatkozásában a peremkerületen, nyilván a város is valamelyest hozzájárult, örülünk neki, hiszen ez azt jelenti, hogy gyerekek születnek és ezt a kérdést meg tudjuk oldani. Most a közmeghallgatásra visszatérve, ugye ott felmerült, az egyik felszólaló mondta ezt a Külső-Nárai úti járda vonatkozásában. Önök részéről én kaptam annak idején ígéretet, Horváth Attila alpolgármester úrtól, én ilyen papagájszerűen majdnem minden Közgyűlésen elmondtam ezt a problémát, hogy ott az út mellett nincs járda, meg kell oldani. Ez most is feladat, önök tettek is erre ígéretet, hogy ekkora pénzt nem tudnak, de pályázatba beteszik. Nyilván most a TOP pályázatba nem tudták betenni, vagy nem tudom, hogy nem lehetett betenni járdát, hát nyilván arra fordították, amire gondolták. Most nem néztem utána, ha nem, akkor a következőben, tehát fordítsanak arra figyelmet. És itt felhívnám tehát a figyelmet a gyalogátkelőhelyre, korábban az meg is lett tervezve és meg is épült volna akkor, ha nem a Molnár Miklós alpolgármester úr költségvetését fogadja el a Közgyűlés, hanem a miénket. Tehát nem valósult meg, nagyon kell az is. Meg, ha már mondtam a Szabadságharcos utca, annak a folytatásán, tehát a Körmendi útnál is van egy nagyon balesetveszélyes hely, oda gyalogátkelőhely kerüljön bele. Köszönöm szépen!

**Dr. Nemény András polgármester:** Köszönöm szépen! Természetesen meg fogjuk nézni, amiket mondott a képviselő úr, ami pedig az adományozásokat illeti, mindig megnézzük, hogy hová adunk, mindennek van oka. A Joskar-Ola Alapítvány esetében is így van. A Joskar-Ola Alapítványnál a Joskar-Ola napok szervezése az egyik legnehezebb feladat és nem is látok más olyan szervezetet, aki ennyi helyre elmegy és megpróbálja összegyűjteni támogatóktól, méghozzá sikeresen és amennyire csak lehetséges a forrásokat. De hát a rendezvények költségei hihetetlenül megnőttek itt az áram és egyéb okok miatt, az áremelkedések miatt, úgyhogy ez egyre nehezebb, a cégek pedig egyre kevesebbet tudnak adni, mert nekik meg egyre nagyobbak a terhei, és ha meg szeretnénk ezt valósítani még jó minőségben, akkor bizony annak van költségigénye. Ez egy döntés, hogy mikor melyik évben hogyan, de most ez így van, én tudom, hogy ez egy nagyon tisztességesen elvégzett munka, ezért tudom ezt jó szívvel támogatni. Előhozta a múltkori támogatást, egyébként abban a lapban a Cser-Palkovics András és a Navracsics miniszter úr van még ugyanígy benn, csak úgy mondom, mert megkaptam a teljes anyagot, és ez nem egy ellenzéki anyag, mint ahogyan erre tettek célzást, hanem először a minisztert kérdezték meg és más fideszes és nem fideszes polgármestereket is. Meg önkormányzati szövetségek vezetőit is, tehát ez egy ilyen alapon készült lap volt. Be tudom hozni, meg tudom mutatni a képviselő úrnak, mert ez így van. És örülök, ha minden alkalommal elmondja, amíg meg nem valósul, papagájnak semmiképpen sem gondolnám a képviselőurat, akkor már inkább egy másik madárral asszociálnék, biztos valami bölcsre, vagy valami jó madárra. De mindenképpen a jövőben is mondja el ezeket a javaslatait, mert amit tudunk a költségvetésünkből, azt meg fogjuk valósítani. Putz Attilának adom meg a szót most.

**Putz Attila a Kulturális Oktatási és Civil Bizottság elnöke:** Köszönöm a szót! Tisztelt Polgármester Úr! Tisztelt Közgyűlés! Egy nagyon fontos dologról mindenképpen kell, hogy beszéljek és én nagyon szépen kérem, hogy erről esetleg a sajtó is tegyen mindenképpen felhívást ki. A zanati mezőgazdasági felüljárónál történt egy nagymértékű illegális hulladéklerakás a közelmúltban, amit végül is sikerült megszűntetni, a város elvitette onnan a szemetet, három kis teherautónyi szemetet vittek oda. Korábban is a lakók már többször jelezték, hogy probléma van a tisztasággal, mert sokan odajárnak csak úgy megenni a különböző gyorséttermekből megvásárolt eledelt és ott kidobálják egyszerűen az autóból. Emiatt most a Városstratégiai, Idegenforgalmi és Sport Bizottságon hoztunk egy döntést, hogy a mezőgazdasági feljárónál ki lesz helyezve egy „mindkét irányból behajtani tilos!” tábla, kivéve mezőgazdasági járművekkel, és ez ellenőrizve is lesz. Tehát a közeljövőben én arra kérek mindenkit, hogy azt a részt ott kerüljék el. Nagyon szívesen látnak ott a lakók is, meg mindenki olyanokat, akik oda sétálni mennek, vagy kutyát sétáltatni, vagy sportolni, mert nagyon sokan használják azt a területet sportolni, meg lehet állni majd a tábla előtti szakaszon, ott a bekötő út, ott meg lehet állni, de tovább ne menjen senki, mivel nagyon komoly büntetés várhat rá. Én nagyon bízok benne, hogy mind a közterület-felügyelet, mind a rendőrség ebben partner lesz, és én úgy gondolom, hogy ott mindenki örömére rendeződnek ezek a szemetelési, hulladék kérdések. Minden egyes „Te szedd!” akciónál 10-15 zsák szemetet szoktunk ott összeszedni úgy, hogy minden hónapban a SZOVA a hajléktalanszálló közmunkásaival is összeszedi ott a szemetet. Úgyhogy nagyon szépen kérem, hogy erre mindenki figyeljen oda, használják a területet, de ne szemeteljenek ott. Köszönöm szépen!

**Dr. Nemény András polgármester:** Köszönöm szépen elnök úrnak! Megadom a szót Szuhai Viktor tanácsnok úrnak.

**Szuhai Viktor az Egészségügyi Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Csak két mondatban a Szabadságharcos utcával kapcsolatban reflektálnék. Hát igen, ez nem egy új történet, ez nem egy új probléma, közel 10 éve történt a felújítás, utána feltörték, nyilván bevezették a különböző közműveket, és hát egyre többen laknak ott, egyre több lakás telik meg lakókkal és jelentősen nő a forgalom is. Viszont látjuk a lakossági igényeket, és a forgalom szabályozás is változtatás alatt van, mert már látjuk azt, a panaszokból nyilvánvalóan, látjuk azt, hogy amik ott eredetileg ki lettek téve táblák, vagy nem mérték fel jól a forgalom nagyságát, vagy a körülményeket, de lényeg az, hogy az emberek már ezt problémásnak találják, tehát újra felül kell vizsgálni. Ez az egyik. A másik, hogy tudomásom szerint ugye ott még építkezés folyik, és a mi tervünk az, nyilván ez sokkal összetettebb és szélesebb körű egyeztetést igényel majd, a mi tervünk az, hogy amint ezek befejeződnek, illetve már látjuk ezeknek a kimenetelét, akkor kap az utca egy teljes körű felújítást, ami jogos, hozzáteszem. De még egyszer mondom, hogy ez az alvállalkozókkal, illetve a vállalkozókkal való egyeztetést is megköveteli. Tehát erről csak ennyit, de hát nyilván, képviselőtársam, ahogy nekem szokták mondani anno, nyitott kapukat dönget, tehát ezzel tisztában vagyunk mi is, és jelen pillanatban annyit tudunk tenni, hogy folyamatosan karbantartjuk az utat, és nyilván az egyeztetések lefolytatása után az út felújításra fog kerülni, mert szükség van rá, ezt mindenki látja. Más téma. A nemzetközi kapcsolatok, illetve testvérvárosi kapcsolatokkal kapcsolatban egy pár mondatot szeretnék beszámoló jelleggel mondani. Tehát a városunk széleskörű nemzetközi kapcsolatokkal rendelkezik, itt a vallás, a sport, az oktatás területén, illetve hát sok mindent lehetne még sorolni, egy év alatt nagyon sok protokolláris meghívásnak és rendezvénynek is eleget kell tennünk, illetve a városvezetésnek. Nyilván mindenhová nem tudunk menni, ugye nagyon sok testvérváros, illetve baráti városunk van az átlaghoz képest. Vannak olyan testvérvárosaink, ahol 4-5 testvérvárossal rendelkeznek, és nyilvánvalóan sokkal aktívabb és intenzívebb testvérvárosi kapcsolatokat tudnak kialakítani. És én nem is erről szeretnék, inkább a jövő terveiről ejtenék néhány szót. Ugye polgármester úr december elején levelet küldött a testvérvárosi és a baráti városainknak, illetve az érintett nagykövetségek részére, amely egyrészt tájékoztatta őket az októberben megalakult új Közgyűlésről, másrészt arról a szándékáról, hogy együttműködésünket gazdasági, és városfejlesztési tartalommal töltsük meg. Főként fenntartható és digitalizációs fejlesztések, digitális iker, okos megoldások, szenzorok, természetalapú megoldások, fenntartható mobilitás, zöld energetika, illetve az egészségipari fejlesztések iránt érdeklődünk a kulturális együttműködések mellett. Eddig ezek a területek nem kaptak nagy súlyt, és úgy gondoljuk, hogy ezen a téren is nyitnunk kell a testvérvárosok, illetve a baráti városok felé. Jelezte továbbá feléjük, hogy jövő évben tervezzük egy gazdaságfejlesztési fókuszú testvérvárosi konferencia, nemzetközi expó megszervezését, amelyre szeretettel várjuk önkormányzatok, nagykövetségek, iparkamarájuk, az üzleti élet képviselőit. Ez a levél elment már, és már vissza is jött válasz, például Kutaisi testvérvárosunk már meg is erősítette együttműködési szándékát, nyilván ezek is majd további egyeztetést igényelnek. Valamint jövő évtől magyar és testvérvárosi üzletemberek számára szándékozunk üzletember találkozókat szervezni, kétoldalú kereskedelmi kapcsolatok fellendítése érdekében. Ezt a levelet, illetve ezt a felhívást január hónapban tervezzük elküldeni. Én úgy gondolom, hogy nagyon fontos, hogy nemcsak a megszokott protokolláris feladatok, illetve események történjenek, hanem igenis feladatunk az, hogy próbáljuk a gazdaságot egy kicsit felélénkíteni, és így nemzetközi területre is ki tudjuk ezt terjeszteni. Köszönöm, ennyit szerettem volna.

**Dr. Nemény András polgármester:** Köszönöm szépen tanácsnok úr! Akkor így legyen! Megadom a szót Gálffy Áron képviselő úrnak.

**Gálffy Áron városi képviselő:** Tisztelt Polgármester Úr! Tisztelt Közgyűlés! Tisztelt szombathelyiek! Két dolgot szeretnék kiemelni az elmúlt időszakból. Újperintről kaptam két megkeresést, az egyik egy örömteli esemény, a másik kevésbé örömteli. A kevésbé örömtelivel kezdeném. Sajnos az újperinti templomnak tönkrement a kazánja és most amúgy is hideg napok következnek, úgyhogy ez eléggé súlyos probléma az ott élő híveknek, ezért önkormányzatunkhoz azzal fordultak, hogy esetleg önkormányzatunk tudná támogatni az új kazán beszerzését. Reggel már kaptam telefonhívást ezzel kapcsolatban és szeretném tolmácsolni az újperinten élőknek a köszönetét polgármester úr felé, hogy a polgármesteri keretéből támogatni fogja a kazáncserét. Az örömtelibb az, hogy az ott lévő sportegyesület szeretne pályázni a Bethlen Gábor Alapkezelő Zrt. Nemzeti Együttműködési Alapjára, úgyhogy a Közgyűlés fideszes tagjait arra szeretném kérni, hogyha módjukban áll, akkor legyenek kedvesek lobbizni ezért, hogy sikerrel járjanak ezen a pályázaton. Egy kicsit szeretnék reflektálni Ágh Ernő képviselő úr felvetésére is a dél-nyugati városrészt illetően. Sajnálom, hogy most nincs itt a teremben. A Külső-Nárai úti járdával kapcsolatban sajnos az az igazság, hogy ő is a közgyűlés tagja volt, amikor döntés született arról, hogy ne a Külső-Nárai út járdája újuljon meg, hanem a Király Sportcentrum melletti rész. Persze, természetesen érvel azzal, hogy azt is nagyon sokan használják, meg van ott rajta bicikliút is, csak az a baj, hogy sehová nem vezet. Ugyanis a Ferenczy út végén hiányzik a járdakapcsolat, és a Külső-Nárain pedig teljes mértékben. Nyilván ezt, amikor a TOP Pluszos fejlesztéseket megvizsgáltuk, akkor megvizsgáltuk annak a lehetőségét is, hogy esetleg be lehetne emelni a Külső-Nárai járdát, csak most jelenleg a pályázati feltételek ezt nem teszik lehetővé. Csak úgy lehetne, ha az egész útszakasz teljes szélességben megújul, és amellett lenne még pluszban a járda. Ez sajnos akkora anyagi teher lenne jelenleg, ami nem fér bele. De, amikor én körbejártam a környéken, nagyon sokan szerették volna kihúzni belőlem azt, hogy ígérjem meg a Külső-Nárain a járdának a megépítését, és mondtam nekik, hogy nem tudok ilyen felelőtlen ígéretet tenni, mert tisztán önkormányzati forrásból biztos, hogy nem tudjuk megvalósítani, mert 100 milliós tétel sajnos. Köszönöm szépen!

**Dr. Nemény András polgármester:** Köszönöm szépen! Legalábbis jelenleg, mert most nem olyan a gazdasági helyzet. Azt biztos, hogy felelősen tudom ígérni, hogy olyan helyen mi nem fogunk járdát építeni, ahol nincs ember, semmi értelme. Az ilyen vis maior helyzetekben meg persze mindig próbálok segíteni, mint ez a kazáncsere. Egyébként tényleg nagyon sok jótékonysági dolgunk van, itt szerénykedett alpolgármester úr, Horváth Soma, de a karácsonyi csomagoknál is saját forrásból segített 200.000,- Ft-tal, vagy a jótékonysági bálon részt vett László Győző és Horváth Attila alpolgármester úr a herényi Katalin-bálon. És hát nyilván a saját fizetésünkből, én magam is azóta is adok mindig mindenkinek, akinek azt gondolom, hogy szükséges, és más forrásból nem tudunk támogatni, de ezeket már nem hozzuk nyilvánosságra, mert azon kívül, hogy elmondjuk, hogy más is tegye ezt, azt gondolom, hogy pont elég, ha megköszönik. És ezzel le is van tudva a dolog, és ez így is van jól. Ha magasabb lesz a fizetésünk, ami nem a mi döntésünk, hanem a Parlamentnek a döntése, és ami ellen már múltkor próbáltunk tenni, de a Kormányhivatal egyértelműen kifejezte azt, hogy ez nekünk kötelezettségünk ezt elfogadni. Hogy ne essen törvénysértésbe az önkormányzat, ebből is csak az lesz, hogy akkor még többet fogunk tudni adományozni, ez biztos, hogy rám számíthatnak, akik ilyen kéréssel jönnek. Megadom a szót Lukács Dániel képviselő úrnak.

**Lukács Dániel városi képviselő**: Köszönöm a szót! Tisztelt Polgármester Úr! Tisztelt Közgyűlés! Először is szeretném a polgármester urat megnyugtatni, hogy én biztos, hogy önnel fogok énekelni most délután 4 órakor.

**Dr. Nemény András polgármester:** Jó hangja van a képviselő úrnak, nem?

**Lukács Dániel városi képviselő:** Ebben nem vagyok biztos. Köszönöm Horváth Gábor képviselőtársamnak a bonbont. Ha volt bármilyen ellenérzésem is eddig önnel szemben, biztosan megbocsátottam mindent. Komolyra fordítva a szót, a múlt havi Bűnmegelőzési, Közbiztonsági és Közrendvédelmi Bizottsági ülésen elhangzottak alapján kezdeményeztünk egy megbeszélést az önkormányzat, a hatóságok és az Uránia-udvarban működő vendéglátóegységek üzemeltetőivel, tulajdonosaival és a lakókkal egy olyan megbeszélést, ahol mindenki elmondhatja a tapasztalatait, az észrevételeit. Szeretném elmondani, hogy ez a beszélgetés megtörtént, egy nagyon jó hangulatú megbeszélés volt, előre mutató. Én azt tapasztaltam, hogy mindenki a kompromisszumot kereste ezen a megbeszélésen, nagyon szeretném megköszönni a vendéglátósoknak, hogy ők is olyan hozzáállással érkeztek erre a megbeszélésre, hogy igyekeznek a lakossági visszajelzések alapján ők is csökkenteni a zajkibocsátást. És azt ígérték, hogy olyan lépéseket fognak tenni, amelyek után remélhetőleg, hogy ezek a megszaporodó panaszok csökkenni fognak. Abban egyeztünk meg, hogy jövő hónapban, januárban ismételten összehívunk egy ilyen beszélgetést, ahol az addigi tapasztalatok alapján a következő lépésekről is tudunk beszélni. Én meg vagyok róla győződve, hogy sikerül majd egy olyan közös álláspontot kialakítani, ami mind a vendéglátósoknak, mind a szórakozni vágyóknak, és elsősorban mind az Uránia-udvar és környékén lakóknak is pozitív eredménnyel fog járni. Végszóként pedig advent utolsó hétvégéje következik most és javaslom és bíztatok mindenkit, hogy élvezze a Fő téri adventi vásárnak a kiemelkedően színvonalas programjait ezen a hétvégén is. Köszönöm!

**Dr. Nemény András polgármester:** Köszönöm szépen képviselő úr, így van, énekeljünk együtt. Meg is adom a szót Bokányi Adriennek, el is kezdheti.

**Bokányi Adrienn a Gazdasági és Jogi Bizottság elnöke, tanácsnok:** Az éneklést? Hát azt még meglátjuk. Köszönöm a szót. Tisztelt Polgármester Úr! Tisztelt Képviselőtársaim! A 2-es választókerülettel kapcsolatban szeretnék néhány aktuális információval szolgálni. Egyrészt, ahogy azt talán néhányan észrevették, az Éhen Gyula téri esőkert kialakításának, kivitelezésének a lezárását a kavicsozás hiányában nem tudtuk még elvégezni, ugyanis az esőkert kavicsozása egy olyan megfelelő méretű kaviccsal végezhető csak el annak érdekében, hogy az ne is tömörödjön össze túlságosan, illetve ne is legyen kihordható egy az egyben, ami egy folyami, egy dunai kavics. Ez jelenleg, minden beszerzési forrást körbejárva nem érhető el, remélhetőleg január hónapban, de mivel dunai kavicsról beszélünk, az időjárás függvényében beszerezhető lesz, és abban az esetben akkor januárban be tud fejeződni a teljes projekt, a teljes kivitelezés. De még egyszer mondom, itt az időjárás is a mi oldalunkon kell, hogy álljon a beszerzéssel kapcsolatban, ez rajtunk abszolút kívül álló körülmény egyébként. Aztán szeretnék beszámolni arról, hogy a Városstratégiai, Idegenforgalmi és Sport Bizottság keddi ülésén hoztunk egy, a választókerületet érintő forgalmi rend változással kapcsolatos döntést, ami egyébként az októberi forgalmi rend változáshoz hasonlóan, ami az Eötvös és a Welther Károly utcák forgalmi rendjét szabályozta, most a Verseny és a Teleki forgalmi rendjéhez kapcsolódik. Gyakorlatilag itt is az életszerűséget követjük le, hiszen a Teleki utcában közlekedők eddig sem igazán tartották be a jobbkéz szabályt, most a Verseny utcába egy „Állj, elsőbbségadás kötelező!” tábla került kihelyezésre, és így úgy gondolom, hogy könnyebb és biztonságosabb lesz a közlekedés azon a területen. De van még egy, a Teleki Blanka utcához kapcsolódó fejlemény, fejlesztés, ami az elmúlt időszakhoz kapcsolódik, ez régebben indult meg, nyár végén, ősz elején kerestek meg az ott élők azzal, hogy mind a személygépjárművek, mind a tehergépjárművek a lakott területre vonatkozó sebességhatárokat be nem tartva közlekednek és az ott élőket veszélyeztetik ezzel. Volt több esetben is visszapillantó tükör letörés, illetve volt olyan eset is, amikor az ott élőknek a kisgyermeke került veszélybe, ezért aláírásgyűjtést is kezdeményeztek a Teleki utca elején élők, így a Teleki Blanka utca 10-hez az elmúlt időszakban egy, viszont hangsúlyoznám, hogy csak ideiglenes gumiból készült fekvőrendőr került kihelyezésre. Ezt megelőzően forgalomszámláló szenzort is szereltünk fel arra a területre, amely megerősítette egyébként mindazt, hogy az áthaladó tehergépjárműveknek nagyon magas a száma, mind pedig azt, hogy vannak kirívó sebességgel közlekedő személygépjárművek, illetve tehergépjárművek is, tehát akár indokolt is lehet oda egy fekvőrendőrnek a telepítése. De figyelmeztettük az ott élőket az aláírásgyűjtés és a kérés ellenére is, hogy attól függetlenül ez egy hanghatással is jár, ha azon átkelnek a gépjárművek, úgyhogy ezért egyelőre csak egy ideiglenes megoldást telepítettünk oda ki, és január hónapban fogjuk összegezni a tapasztalatokat, fogunk egyeztetni újra az ott élőkkel, illetve az arra közlekedőkkel és fogunk dönteni egy lehetséges végleges megoldásról. Köszönöm szépen!

**Dr. Nemény András polgármester:** Köszönöm szépen tanácsnok asszonynak! Illés Károly képviselő úrnak adom meg a szót!

**Illés Károly a Költségvetési Ellenőrző Szakmai Bizottság elnöke:** Köszönöm. Tisztelt Polgármester Úr! Tisztelt Közgyűlés! Én Gálffy Áron képviselőtársam hozzászólására reagálnék azért annyit, lehet, hogy nem tudott róla, de annak idején, amikor a Király Sportcentrum mellett megépült a járda, annak az oka egyértelműen az volt egyrészt, hogy az újperinti lakók bekötésre kerüljenek a városba. És ahogy egyébként a TOP pályázatok, ugyanúgy most a TOP Plusz sem, csak járdaépítést nem támogatnak. Tehát akkor arra volt lehetőség, hogy kerékpárút fejlesztés kapcsán ott megvalósuljon egy járdaépítés, addig az újperinti lakosok semmilyen módon nem tudtak, sem kerékpárral, sem gyalogosan biztonságban beközlekedni a szombathelyi városrészre. Most a Ferenczy útig el tudnak jutni, hozzáteszem, hogy az a szakasz sokkal rövidebb egyébként, mint a Külső-Náraitól, szintén nagyon-nagyon fontos lenne egyébként, hogy ez megépüljön, a másik oldala a költségoldala volt, hogy erre volt forrás. De egyébként akkor még a Ferenczy utca azt mondom, hogy gyalogosan is jóval kisebb forgalom mellett közlekedhető volt. Való igaz egyébként, hogy az azóta megépült, korábban Ferenczy, most már ugye Szent Quirin utca kapcsán ott is megnőtt a forgalom, tehát indokolt lenne ott is egyébként megvalósítani, egy járdát kiépíteni. Ezek mind tények, csak azért mondtam el, hogy akkor nem az volt a cél, hogy ne épüljön meg a Külső-Nárai útnál a járda, akkor a pályázati lehetőségek erre adtak lehetőséget, ezt tudtuk megvalósítani. Egyébként mondom ugyanúgy, mint ahogy a TOP Pluszban, csak így van lehetőség. Lukács Dániel hozzászólásához pedig csak annyit, hogy én a héten jártam itt a karácsonyi vásárban, idén ugyan először, ami nagyon lehangoló volt, nincs zene. Két alkalommal voltam, nem volt zene. Nem 10 óra után, félreértés ne essék, értem, hogy 10-kor bezár minden, de egyáltalán nem volt zene. Ennek az okát kérdezném, mert sokkal hangulatosabb lenne, ha lenne, de nem volt, csak jelezném. Köszönöm szépen!

**Dr. Nemény András polgármester:** Néhány ott élő üzenetben szokta írni, hogy mi lenne hangulatosabb, hogyha kevesebb zene lenne, de szerintem itt egy jó arányt kell eltalálni. Egyébként koncertek is vannak, én magam is többször voltam, akkor mindig volt zene, de megnézzük. Az biztos, hogy délután 4 órakor lesz zene, ha kijön. Elfogadom, nem voltam ott, jelentkezőt nem látok, a vitát lezárom. Még maradtak megválaszolatlan kérdések, azt alpolgármester urak megválaszolják, Horváth Soma először.

**Horváth Soma alpolgármester:** Nagyon röviden csak a képviselő úrnak válaszolva, biztos, hogy van zene, én magam is hallottam, meg sajnos kaptam egy levelet egyik este két héttel ezelőtt, hogy tudjunk róla, hogy sajnos éjjel kettőkor bekapcsolt a zene a Fő téren. Köszönöm a Polgármesteri Hivatal gondnoksági munkatársainak, hogy egyébként gondoskodtak erről, és hogy ezt akkor kikapcsolták, a belvárosi lakók is nagyon hálásak voltak. Ennek szellemében mindenkinek kellemes ünnepeket kívánok! Köszönöm!

**Dr. Nemény András polgármester:** Köszönöm, most már tényleg kapunk ilyen e-maileket, hogyha ilyen van, akkor továbbítsuk a képviselő úrnak, merthogy túl hangos a zene, ne szóljon a zene, meg ilyenek, hogy megválaszolja, ebben a pillanatban jött egy például, mert pihenni szeretnének, nyilván mindenkinek más az igénye. De nekem is hozzátartozik a kellemes karácsonyi zene a hangulathoz. László Győző alpolgármester úr.

**László Győző alpolgármester:** Tisztelt Polgármester Úr! Tisztelt Közgyűlés! Én is csak reagálni szeretnék Ágh Ernő képviselőtársunk szavaira, illetve a bölcsőde kapcsán megköszönni mindenkinek, aki részt vett az előkészítő és kivitelezési munkákban, azt gondolom, hogy nagyon fontos, hogy fejlődik ez az intézményrendszerünk. Itt volt Ágh képviselőtársunknak egy mondata, és köszönjük a dicséretet, de sajnos ki kell, hogy igazítsam. Azt mondta, hogy örömteli, és azt jelzi, hogy nő a gyerekszám, hát bár úgy lenne képviselőtársam, de nemhogy nő, hanem csökken. Történelmi mélységekben van, viszont azok a szülők, akik gyereket vállalnak, azoknak sokkal nagyobb arányban korábban vissza kell menni a nehéz gazdasági helyzet és a megélhetési költségek emelkedése miatt. És ezért fontos az, hogy legyen bölcsőde, hogy a gyerekeiket rá tudják bízni ezekre az intézményekre. De annyira csökkent sajnos az élve születések száma, hogy 1,4-es mutatóval rendelkezünk, termékenységi rátával, ami mondjuk jól hangzik, de ezt nem úgy kell elképzelni, hogy a 1,4-szeres, hanem 200 emberre, tehát 100 párra jut 140 gyermek. Ez értelemszerűen nagyon rossz. Június hónapban történelmi mélyponton voltunk, 6040 élve születés volt az országban. És egyébként 2020-hoz képest Budapesten 25, vidéken 13 %-os csökkenést regisztráltak, sajnos 2050-re a prognózisok szerint 8 és fél millióra fog csökkenni Magyarország lakosságának a száma. Na ez az, ami ellen mindenképpen tenni kell. És ez az, amivel azt gondolom, hogy önkormányzatnak, ha vannak szerény lehetőségei egy olyan környezetet kell teremteni, ami serkenti úgymond ezt a gyerekvállalást, és tudom, hogy ebből képviselő úr, maga is kivette a részét dicséretesen, úgyhogy én arra bíztatok mindenkit, hogy támogassák ezeket a javaslatainkat és azokat a programjainkat, Szombathely Visszavár Program, Életpálya-modellek, amik egy élhető és szerethető várossá teszik Szombathelyt, hiszen ez mindannyiunk közös érdeke, hogy így legyen. De sajnos, bár igaza lenne, de sajnos nincs. Köszönöm!

**Dr. Nemény András polgármester:** Köszönöm alpolgármester úrnak! Akkor most szavazni fogunk. Nem volt módosító javaslat, úgyhogy az I. határozati javaslatunk, ez a Joskar-Ola Alapítvány részére nyújtott támogatás, erről szavazunk most.

Megállapítom, hogy a testület 13 igen, 0 nem, 4 tartózkodással – *1 képviselő távol van* – elfogadta a határozati javaslatot és a következő határozatot hozta:

**369/2024. (XII. 19.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2024. évi költségvetéséről szóló 8/2024. (III.5.) önkormányzati rendelet 13. mellékletében meghatározott „Polgármesteri keret” tételsor terhére a Joskar-Ola Alapítvány részére 1.500.000,- Ft pénzeszköz átadásra kerüljön.
2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. január 15. (2. pont vonatkozásában)

**Dr. Nemény András polgármester:** Most a II. határozati javaslatunk a Polgármesteri Hivatal módosító okiratáról szóló javaslat, erről szavazunk most.

Megállapítom, hogy a testület 13 igen, 0 nem, 4 tartózkodással *– 1 képviselő távol van* – elfogadta a határozati javaslatot és a következő határozatot hozta:

**370/2024. (XII. 19) Kgy. számú határozat**

1. Szombathely Megyei Jogú Város Közgyűlése Szombathely Megyei Jogú Város Polgármesteri Hivatala módosító okiratát az előterjesztés 1. számú melléklete szerinti tartalommal, módosításokkal egységes szerkezetű alapító okiratát az előterjesztés 2. számú melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz való benyújtásáról gondoskodjon.
2. A Közgyűlés Szombathely Megyei Jogú Város Polgármesteri Hivatala Szervezeti és Működési Szabályzatának módosítását az előterjesztés 3. számú melléklete szerinti tartalommal elfogadja, és felhatalmazza a polgármestert és a jegyzőt annak aláírására.

**Felelős:** Dr. Nemény András polgármester

 Dr. Károlyi Ákos jegyző

 (a végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője)

**Határidő:** 2024. december 31.

**Dr. Nemény András polgármester:** Most pedig a városi pedagógiai asszisztensekről szóló javaslat következik, szavazunk.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**371/2024. (XII. 19.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathelyi Mesevár Óvodában foglalkoztatott városi pedagógiai asszisztens 2025. január 1. napjától a Szombathelyi Szűrcsapó Óvodába kerüljön áthelyezésre, egyúttal a Szombathelyi Szűrcsapó Óvoda létszám-előirányzatát 32 főben állapítja meg (ezen belül a szakmai létszám 31 fő, az intézmény üzemeltetési létszáma változatlanul 1 fő), a Szombathelyi Mesevár Óvoda létszám-előirányzata pedig 20 főről 19 főre változik (ezen belül a szakmai létszám 18 fő, az intézmény üzemeltetési létszáma változatlanul 1 fő).
2. A Közgyűlés felkéri a Szombathelyi Köznevelési GAMESZ igazgatóját, hogy az áthelyezéshez szükséges intézkedéseket tegye meg.

**Felelős:**  Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 / a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Sebestyénné Pethő Andrea, a Szombathelyi Köznevelési GAMESZ igazgatója/

**Határidő**: azonnal

**Dr. Nemény András polgármester:** Jön a kiosztott határozati javaslatok közül az első, ami a városnév használatáról szóló engedélyezés, erről szavazunk most.

Megállapítom, hogy a testület 16 igen, 1 tartózkodással – *1 képviselő távol van* – elfogadta a javaslatot és a következő határozatot hozta:

**372/2024. (XII.19.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése és a Gazdasági és Jogi Bizottság 317/2024. (XII.16.) GJB számú határozata alapján – **engedélyezi**, hogy a Smart Line Packaging Kft. (székhelye: 9700 Szombathely, Márton Áron u. 42., képviseli: Tóth Lajos ügyvezető) cégnevében használhassa a városnevet „Savaria Packaging Kft.” formában, visszavonásig terjedő időtartamban.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a második, az átruházott hatáskörben hozott intézkedésekről szóló tájékoztatás, erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**373/2024. (XII.19.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

 Dr. Károlyi Ákos jegyző

 (A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a harmadik, a Savaria University Press Alapítvány részére juttatott támogatás, erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**374/2024.(XII. 19.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján hozzájárul ahhoz, hogy a Savaria University Press Alapítvány a Gál József Szombathely zenei életéről című könyv kiadásához - az Önkormányzat 2024. évi költségvetéséről szóló 8/2024. (III.5.) önkormányzati rendelet 9. mellékletében található „Könyvkiadás” tételsor terhére - 250.000,- forint összegű támogatásban részesüljön.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. január 15. (2. pont vonatkozásában)

**Dr. Nemény András polgármester:** A negyedik javaslatunk az Apáczai Csere János Alapítvány Felügyelő Bizottságába delegált személy, aki Bokányi Adrienn, mint a körzet képviselője. A közmeghallgatáson volt ilyen kérés, hogy ezt tegyük tisztába, így került a közgyűlés elé.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**375/2024. (XII. 19.) Kgy. számú határozat**

Szombathely Megyei Jogú Város Közgyűlése az Apáczai Csere János Alapítvány Felügyelő Bizottságába határozatlan időre Bokányi Adriennt delegálja.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** És most egyben teszem fel a két közgyűlés közötti határozati javaslatainak elfogadását.

Megállapítom, hogy a testület 13 igen, 0 nem, 4 tartózkodással – *1 képviselő távol van* – elfogadta a javaslatot és a következő határozatot hozta:

**376/2024. (XII. 19.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

***2./ Javaslat a helyi közösségi közlekedéssel összefüggő döntések meghozatalára***

***Előadók:*** *Dr. Nemény András polgármester*

*Horváth Soma alpolgármester*

*Dr. Horváth Attila alpolgármester*

***Meghívottak:*** *Szlávik Gábor, a Blaguss Agora Hungary Kft. ügyvezető igazgatója*

 *Tóth Gergely, a Blaguss Agora Hungary Kft. szombathelyi kirendeltségvezetője*

**Dr. Nemény András polgármester:** Egy prezentációt fogunk először megnézni és utána folytatjuk. Kérem a prezentációt indítsuk el.

**Tóth Gergely a Blaguss Agora Hungary Kft. szombathelyi kirendeltségvezetője**: Tisztelt Polgármester úr! Tisztelt Közgyűlés! Röviden szeretném bemutatni a 2025 február 1-től tervezett menetrendet. Itt fontos azt elmondani, hogy 2022 legelején, amikor ezt a szolgáltatást mi átvettük, akkor gyakorlatilag a szombathelyi utasszám az egyik legalacsonyabb volt az országban, mind kilométer teljesítmény, mind pedig az utasszám a többi hasonló méretű városhoz képest rendkívül alacsony volt. Az örömteli hír az, hogy az utóbbi időben az utóbbi majdnem három évben sikerült ezt az utazásszámot láthatóan növelnünk. Ahogy ezen a kis térképen, városrészeket bemutató térképen látszik, feltüntettük rajta a 2022-es zárójelben szerepel a 2022-es utazásszám, ezeket úgy kell értelmezni, hogy az egyes városrészeken az autóbuszra felszálló és jegyet bérletet érvényesítő utasokat regisztráljuk és összesítjük a számokat. A nagyobb szám, tehát a zárójel fölött szereplő szám pedig azt mutatja, hogy ez mennyivel nőtt 2023-ra. Látható az, hogy akár Szentkirályon egy 12%-os növekedés, Zanaton 5%-kal növekedett az utazásszám, de a Derkovits lakótelepen 22%-os növekedést mértünk. Hozzáteszem, hogy természetesen ez az érték nem tudja bemutatni a díjmentesen utazók számát, de azt gondolom, hogy egy objektív érték, amihez tudunk viszonyítani és örömteli azt mondanom, hogy az utóbbi két évben nagyon szépen, összességében 16%-kal nőtt az egész várost tekintve az utasszám. Ennek a növekedésnek egyik oka lehet az új menetrend, az autóbuszok a szolgáltatási színvonal, illetve az összes olyan kiegészítő szolgáltatás az utazástervező valós idejű menetrend információk, amik összességében vonzóbbá tették a közösségi közlekedést. Ugyanezt látjuk a jegyértékesítések, illetve a bérletértékesítések volumenén. Itt azt tudom mondani, hogy 2022-ben átlagosan havonta 35 ezer darab menetjegyet értékesítettünk, ez 2023-ra havonta átlagosan 40 ezer darabra nőtt. Most 2024-ben 45 ezer darab menetjegy fogy egy hónapban. Nem csak az utasszám, hanem az értékesítés is ez szintén egy nagyon pozitív dolog. Főleg egy olyan időszakban, amikor a motorizáció folyamatosan növekszik, egyre több a személyautó, látjuk mi is tapasztaljuk a szombathelyi utakon, de akár országosan is, hogy nehéz versenyezni az egyéni közlekedéssel szemben. A számok mégis azt mutatják, hogy ez valamilyen szinten sikerült Szombathelyen. A menetrend módosítás előkészítésekor megvizsgáltuk azokat a vonalakat, amelyek változtatása, javítása, fejlesztése a legkevesebb érdeksérelemmel jár. Nyilván azok a vonalak, ahol nagy volumenű utas utazik az oladi lakótelepen, a Derkovits lakótelepen, a Stromfeld lakótelepen körjáratok, illetve a Herény-Bogát városrészeket lefedő vagy összekötő járatokon. Ezeknek a menetrendjét nem változtattuk, ezek jelenleg beváltak, kedvelik az utasok és szerencsére azt is elmondhatom, hogy viszonylag kevés panaszt kapunk ezekre a vonalakra. Vannak olyan vonalak, amelyeken arányaiban kevesebben utaznak, ezen a képen azt lehet látni, hogy átlagosan egy-egy autóbuszon mennyi utas és szintén csak a fizető utasokat látjuk, regisztráljuk átlagosan, mennyien utaznak. Ebben benne van a reggeli, illetve a délutáni csúcsidő zsúfolt autóbusza is, illetve benne van az este 22 óra után egy-két utassal közlekedő járata is. Mind a kettőre szükség van, hiszen egy utazást amikor az ember megtervez, akkor számolnia kell azzal, hogy elindul otthonról, de haza is kell érnie és nyilván csak akkor tudja az autóbuszt választani, hogyha mind a két irányra van egy lehetséges megoldás. Hivatásforgalmi járatokat is felmértük. Itt azt látjuk, hogy vannak olyan autóbuszjáratok, amelyeket szerencsére jól kihasználtuk, ugyanakkor vannak a lista végén olyanok, amelyeknek a közlekedtetése nem feltétlenül indokolt, 10-15 átlagos utasszámmal nem gazdaságos a fenntartásuk. Ebben a menetrendi koncepcióban, ami az előterjesztésben olvasható, ezeket a vonalakat mi összevontuk, vagy az eddigi közvetlen eljutási lehetőséget átszállással tudjuk a jövőben biztosítani. Utazási lehetőség nem vész el, csak adott esetben egy átszállás lesz hozzá szükséges. Nagyon röviden a kibocsátott teljesítményről. Ezen a kis diagrammon azt szeretném bemutatni, az látható, hogy gyakorlatilag a szombathelyi hálózat gerincét alkotó járatok elviszik a kibocsátott teljesítmény több, mint felét, sőt majdnem háromnegyedét. Ezekhez a járatokhoz, autóbuszvonalakhoz már semmilyen módon nem lehet hozzányúlni, itt egy csökkentés az gyakorlatilag egy nagyon komoly szolgáltatási színvonal romlást hozna magával. Mondanám úgy is, hogy ezeken a vonalakon a jelenleg kibocsátott teljesítmény az a minimálisan szükséges teljesítmény. Ebben a menetrendi tervezetben újabb csatlakozásokkal, illetve újabb bővülő eljutási lehetőségekkel is számoltunk, illetve terveztünk, néhány szó ezekről röviden. Az egyik régi kérés, illetve régi probléma, hogy az Éhen Gyula lakótelepre korábban csak az egyik irányba, Zanat felé ment be az autóbusz, aki be akart utazni a városba, annak ki kellett menni Zanatra és utána tudott visszajönni. Ez most ezzel a menetrendi módosítással úgy változik, hogy immár mindkét irányban be fognak térni csúcsidőben óránként, azonkívül két óránként autóbuszok az Éhen Gyula lakótelepre. Ennek a problémának bízom benne, hogy sikerül kihúznunk a méregfogát véglegesen. Egy új közlekedési hálózatot alakítottunk ki a dél-nyugat, illetve a kelet városrészen. Ezt nagyon röviden úgy kell elképzelni, hogy a jelenlegi 6-os járat, ami a Minerva lakóparkból indul és Újperinten van a másik végállomása, ez két hurokjárattá válik szét hasonlóan a Bogáton, Szentkirályon üzemelő és azt gondolom, hogy az utasok megelégedésére működő hálózathoz. Itt a hurok egyik iránya a 6-os, a másik a 7-es jelzéssel közlekedik a jövőben. Érinteni fogja a Waldorf iskolától a Király Sportcentrumot, Újperinti Erkel fordulót, illetve a Szent Gellért utcánál tér vissza az eredeti útvonalára. A másik irány, amely a 7-esszámot kapja, ezzel ellentétesen fog közlekedni. Itt mivel a 7-es egy jelenleg is használt viszonylatszám, ezért ez érinti a zanati járatokat is fontos, hogy a Zanatot érintő autóbuszjáratok száma nem változik, a követés nem változik, gyakorlatilag ott a szolgáltatás semmilyen módon nem érintett. Annyi változás lesz, ami az utasok számára érzékelhető, hogy más számozás lesz autóbuszokra kiírva, illetve, hogy a jövőben az Újtemetőhöz való utazáshoz át kell szállniuk a vasútállomáson. A parkerdei közvetlen kapcsolat ugyanakkor továbbiakban is megmarad. A másik nagy változás, hogy korábban is kaptunk jelzéseket arról, hogy a Hunyadi János úti újépítésű lakópark közösségi közlekedési kapcsolatai nem kielégítőek, ezt a jelenlegi menetrendi javaslatban úgy tudjuk kezelni, hogy a körjáratok, amelyek Szombathely egyik legforgalmasabb autóbuszvonalát jelentik, ezek a jövőben a Szent Gellért utcán haladnak a Szent Flórán körút helyett és így ki tudják szolgálni a Hunyadi János úti lakóparkot is, mindezt mindenféle teljesítmény növekedés nélkül. Ami nagyon fontos és azt gondolom, hogy nagyon komoly fejlesztés, az a Farkas Károly utca és az oladi új beépítésű városrész bekapcsolása, bekötése az autóbuszhálózatba. Mind a két területen nagy számban élnek, egyre több a lakópark, sok az új ház és jelenleg sem a Farkas Károly utca, sem pedig az Oladi Plató nem érhető el semmilyen módon közösségi közlekedéssel, vagy csak aránytalanul nagy gyaloglással. Az új menetrendi javaslatban egy új 22-es járattal mind a két városrészt, illetve területet be tudjuk kötni a város vérkeringésébe. Ehhez szükség van néhány új megállóhely kijelölésére és fontos az is, hogy ezeken a városrészeken kizárólag midi méretű autóbuszokkal terveztünk, tehát fontos hangsúlyozni, hogy nem zavarni szeretnénk a lakókat, hanem kiszolgálni. A menetrendi javaslat tartalmaz még néhány apróbb módosítást, például egyenletesebben közlekednek a Joskar-Ola városrészen, a Károly Róbert utcában az autóbuszok, bővül a csatlakozási lehetőségek száma. Nagyon fontos az, hogyha a rendelkezésünkre álló teljesítményből nem tudunk minden városrészt közvetlen autóbusszal összekötni egymással, akkor készítsünk, illetve szervezzünk olyan csatlakozásokat, hozzunk létre olyan csatlakozásokat, amik viszont megbízhatóak és számolhatnak vele az utasok, hogy bizony abban a megállóban a csatlakozó autóbusz meg fogja várni azt, amivel az utas érkezik és szeretne átszállni. Erre a háttér megvan és működik, használják is az utasok és úgy gondolom, hogy ennek is egy nagyon jó üzenete van a közösségi közlekedés népszerűsítése irányába. Ezeket az átszállópontokat szeretnénk ebben a menetrendi javaslatban bővíteni, többek között a Neumann János Iskolánál és a Kőrösi Csoma Sándor utcai megállónál. Nagyon fontos az, hogy Szombathelyen a közúti torlódásokat alapvetően az iskolás forgalom okozza. A reggeli csúcsidő és a délutáni csúcsidő nagyrésze az egy tanszüneti időszakot megnézve összehasonlítva egy iskolás nappal jól látható, hogy tanszünetben gyakorlatilag szabadon lehet a városban mozogni, míg egy iskolás reggelen ugyanez nem mondható el. Éppen ezért kezdtünk bele már 2023-ban egy iskolajárat, iskolabusz hálózat kidolgozásába egyelőre csak teszt jelleggel. Herényből most már 2024 szeptembertől Bogátról is indul egy- egy iskolajárat a városközpont felé, illetve reggel 7 óra környékén a vasútállomásról 200-250 diákot viszünk minden reggel két csuklós autóbusszal az oladi iskolák felé. Azt gondolom, hogy alapvetően a kezdeményezés sikeres azok az iskolás járatok, amiket korábban indítottunk, azok jórészt beváltak, ezt az irányt szeretnénk tovább vinni és újabb iskolajáratokat indítani. Ebben mentrendi javaslatban a Parkerdőből, az Oladi lakótelep felé, de ugyanígy Zanatról egy közvetlen autóbuszjárat is indul 6 óra 50-kor a vasútállomáson át egészen az oladi iskolákig. A menetrendi javaslat tartalmaz még néhány megállóhely átnevezést itt arra gondoltunk, hogy azok a megállóhelyek, ahol már az adott cég nem működik, vagy idejétmúlt az elnevezése esetleg bonyolult ezeket próbáljuk egyszerűsíteni kicsit korszerűsíteni. Ennek mentén készült egy néhány megállóhely átnevezési javaslatunk, ezt is tartalmazza az előterjesztés. Én röviden ennyit szerettem volna elmondani és itt is szeretnék békés boldog karácsonyi ünnepeket kívánni mindenkinek. Köszönöm szépen.

**Horváth Soma alpolgármester:** Köszönjük szépen a Blaguss-nak a prezentációt. Szerintem lehet, hogy lesznek majd kérdések, szerintem addig nyugodtan foglaljon helyet a kirendeltségvezető úr. Én összességében azt mondanám el a tisztelt Közgyűlésnek és azoknak a városlakóknak, akik követnek bennünket, hogy talán soha nem lesz olyan menetrend, ami mindenkinek megfelelő, de én mégis azt látom, hogy két-három évente tudunk operatívan úgy változtatni, amire az előző évtizedekben nem nagyon volt a városnak lehetősége. Mert egy olyan országos rendszeren, amin sokkal lassabban fut át egy- egy döntés, az nagyon lassan működik. Itt viszont azt gondolom, hogy elég operatívan egy éven belül általában tudunk változtatni, amennyiben szükséges. Én is kiemelném azokat a változásokat, amik szerintem előre mutatóak egyrészt az iskolabusz. Azért tudjuk azt, hogy az egyik legnagyobb kihasználtsága a helyijáratos buszközlekedés tekintetében az a diákok részéről az ő szüleik, nagyszülők, kisérő szülők, pedagógusok részéről érkezik. Én azt gondolom, hogy egyre több úgymond iskolabuszt, tehát iskolák irányába olyan városrészek irányába tudunk plusz járatokat indítani reggelente, amelyeken oktatási intézmény van ez egy előremutató dolog. Mindig nagy öröm, amikor be tudunk kapcsolni plusz városrészeket, vagy még jobban le tudunk fedni plusz városrészeket a közösségi közlekedés tekintetében. Ilyen a régi oladi városrész egy része, vagy éppen Herényben is található - majd biztos fog erről más is beszélni - olyan rész, ahol bevezetésre kerül ott is buszközlekedés. Én azt gondolom, hogy ez előremutató. Én azért ki szeretném emelni azt is, hogy ez nagyon fontos mérés, hogy hol kihasználtak a buszok. Ha látták az anyagot, akik követnek bennünket és azt hiszem, fel is van töltve ez a rajz a szombathely.hu-n a közgyűlési anyagok között. Látható, hogy hol használják egyébként úgy nagyjából, úgy valósan mely városrészeken a tömegközlekedést, ez mindig nagyban segít. Én annyit szeretnék elmondani arra vonatkozóan, amivel kezdtem is, hogy a közösségi közlekedés, az már csak olyan, hogy közösségben kell gondolkodnunk és az felülírja az egyéni érdekeket. Azok, akik esetleg észrevétellel vagy kritikával szeretnének a február 1-vel bevezetendő menetrenddel kapcsolatosan élni, azok kérem, hogy május 31-ig keressék majd fel az egyéni önkormányzati képviselőjüket vagy a képviselő hölgyeket, urakat, mert addig fogadjuk majd a menetrend észrevételeket. Amennyiben olyan kardinális kérdés van, 26-ban tervezünk majd menetrendet módosítani. Én egyelőre ennyit szerettem volna. Köszönöm.

**Dr. Nemény András polgármester:** Köszönöm szépen alpolgármester úrnak. Megadom a szót Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Amiért szót kértem. Én a menetrendet nem szeretném kritizálni. Egyetértek alpolgármester úrral, olyan sosem lesz, hogy mindenkinek jó legyen, de látjuk a törekvéseket. Az előterjesztésben viszont szerepel az, hogy jelentős költségmegtakarítást eredményez ez az új menetrend, ennek nagyon örülünk. Másrészt nem értjük ezt az óriási mértékű áremelést. Értjük azt, hogy most már 13 éve, ha jól értem nem történt áremelés a bérletek, illetve a menetjegyek tekintetében, de azért a mértékével továbbra sem értünk egyet. Persze tudom, lehet ezen vitatkozni városvezetés és az ellenzék között ez mindig egy vita lesz. Amiért kérem, hogy a határozati javaslatot, ahogy azt a bizottságokon is megtették az elnökök, ez az I-es határozati javaslat, egyben szavaznánk a menetrendről, illetve a díjemelésről. Én kérném, hogy ezt a határozati javaslatot bontsuk ketté, ugyanis mi is szeretnénk a menetrendet elfogadni, azzal együtt, hogy a díjemeléssel viszont nem értünk egyet. Köszönöm szépen, ez lenne kérésünk, javaslatunk.

**Dr. Nemény András polgármester:** Köszönöm szépen képviselő úr. Sok évig voltam én is ellenzéki képviselő, értem minden szavát, azért azt az egyet hozzátenném, hogy van egy városvezetői felelősség, működtetési felelősség, de azért az ellenzéki bizottsági delegáltaknál is, ha szakmai munka folyik, azért egyetértett velünk tudomásom szerint. Követem a bizottságoknak a munkáját, fideszes bizottsági tag is volt, aki megszavazta nyilván a jegyáremelést is, azt hiszem a Kremser Csaba bizottsági delegált volt, aki ezt támogatta. Biztos nem véletlenül tette, a jegyzőkönyv szerint így tudom. Megadom a szót Lenkai Nóra képviselőnek.

**Lenkai Nóra városi képviselő:** Tisztelt Polgármester Úr! Tisztelt Közgyűlés! Én is a diákbérlettel kapcsolatban szeretnék szólni. Itt egy 50%-os bérletemelkedés van az anyagban az előterjesztésben, és 16 éves korig ingyenessé tette a város az utazást. Nem tartom egyelőnek olyan fairnek, hogy a 16 év fölötti diákokkal kapcsolatban pedig egy bérletemelést fogunk bevezetni. Én megnéztem több városban is a diákbérlet konstrukciókat, Győrben például 2200 Ft a havi bérlet, akik győri lakcímmel rendelkeznek, ott 1650 Ft a diákbérlet. Itt van egy olyan konstrukció, hogy ezt a bérletet 2490 Ft-ért meg lehet vásárolni mobil fizetéssel, viszont ezt nem mindenki tudja igénybe venni, ugyanis nem minden 17 éves, 18 éves diáknak van bankszámlaszáma, mert a bankszámlaszám alapján lehet az applikáción megvásárolni ezeket a jegyeket. Én szeretném ennek a mértékét újra gondolni. Köszönöm szépen.

**Dr. Nemény András polgármester:** Képviselő asszony az almát az almával érdemes összehasonlítani. Győrben teljesen más minőségű a szolgáltatás. A győri buszoknak az átlagéletkora az 13 év, tehát amin mi dolgoztunk az elmúlt években, hogy egy egészen más minőségű szolgáltatás legyen a városban és megvalósult. Ahhoz képest próbáljuk a fenntarthatóságot is megtartani. Ahogy mondta, 16 éves kor fölött meg 16 éves kor alatt ez igazságtalan, vagy nem igazságtalan, akkor mondhatná azt, hogy 14 éves kor fölött igazságtalan, amit a kormányzat támogatott és a legtöbb városban ez a maximum, amit adnak ebben az esetben. Mi vagyunk azok, akik még ebben kivétel vagyunk, mert 16 éves korig adjuk az ingyenességet, még máshol 14 év volt az a határ és van, ahol pedig egyáltalán nincs is ilyen, sőt talán a többségében nincs is ilyen. Mi eleve valamit adunk, most azt számon kérni, hogy az meg diszkrimináció az egy évvel idősebbekkel szemben, azt gondolom azért nem korrekt. 16 éves kor az a határ, amíg kötelező az iskolába járni, talán ez volt az azok, meg a gazdasági okok is, hogy nézzük meg, hogy mit tudunk ebben tenni. Az applikáció az pedig egy lehetőség, nyilván nem mindenkinek van bankszámlája, de ez egy lehetőség és előbb utóbb pedig lesz, mert ezen az úton megyünk tovább láthatóan. A következő korosztály pont, amiről ön beszélt azoknak már ez a természetes állapot és úgy láttam, hogy a bankszámla is szinte mindenkinek természetes állapot. Hozzáférést biztosítanak a szülőknél is. A rendeléseknél ez jól látszik, szerintem ilyenkor karácsonykor értik, hogy mi az a bankszámla és egyre kevesebb készpénz használnak. Ez a jövő, ebbe az irányba megyünk tovább. Én sem örülök annak, ha bármi emelésre kerül, de most a fenntarthatóság miatt ez szükségszerű és valóban az elmúlt években nem volt emelés, infláció követésről beszélünk, semmi többről. Megadom a szót Gálffy Áron van legfölülre írva, úgyhogy neki.

**Gálffy Áron városi képviselő:** Köszönöm a szót. Tisztelt Polgármester Úr! Tisztelt Közgyűlés! Tisztelt Szombathelyiek! A hétfői Gazdasági Bizottság ülése után egy kicsit nagyobb publicitást nyert a menetrend változása. Ez a délnyugati városrésszel igazából ez eléggé húsbavágó kérdés, ugyanis 3 darab busz fedi le ezt a választókerületet a 6-os a 7-es, illetve 23-as. A Petőfi telepre a 23-as busznak a menetrend változása aggályokat generált és nem csak én, hanem polgármester úr is rengeteg emailt kapott az elmúlt időszakban ezzel kapcsolatban. Ezért a következő módosító indítvánnyal szeretnék élni. Az előterjesztés első határozati javaslatának a menetrend módosításra vonatkozó részét az alábbi változtatásra javaslom a Közgyűlésnek az elfogadásra. A 23-as Petőfi telep-Vasútállomás-Zanat járat útvonala a Waldorf Iskola megállóhelytől módosuljon a következő szerint: az autóbuszok mindkét irányban a Thököly utca helyett a Petőfi Sándor utca felé közlekedjenek érintve a Juhász Gyula utca, a nyomda, autóbuszállomás, Berzsenyi Könyvtár, Savaria Nagyszálló, 56-osok tere, Széll Kálmán utca megállóhelyeket. Köszönöm szépen.

**Dr. Nemény András polgármester:** Egy szakmai munka kell, hogy megelőzze, hogy ez megtörténjen, gyorsan utána is néztünk. Képviselő úr köszönjük a javaslatát, az szakmailag is támogatható lesz, én javasolni fogom az elfogadását és nem jár többletköltséggel ugyanakkor viszont arról van szó, amit szeretnének az ott élők, ez nagyon fontos. Németh Ákosnak adom meg a szót.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Felmerült, hogy mennyivel drágább lett itt a diákok bérlete. Én éppen ezért rendeltem egy kis ebédet egy szendvicset magamnak. Ennek az ára 3000 Ft fölött van, az biztos. Egy ilyen szendvics áráért a diákok egész hónapban korlátlan mennyiségben utazhatnak a szombathelyi tömegközlekedési rendszerrel. Én azt gondolom, hogy ez egy viszonylag fair ajánlat.

**Mikrofon nélkül Lenkai Nóra városi képviselő:** Nagyon egészségtelen.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Így van. Nem is fogom megenni, megnyugtatom együtt ebédelünk a többiekkel, de vannak rá jelentkezők. Ez csak demonstrációs kelléknek hoztam, hogy érzékeltessem. Fókuszáljunk a jegyárakra, ha tehetem. Sokan kedvet kaptak, gyorsan el is teszem. Én értem, hogy 50%-os sok, valószínű ellenzéki helyzetben én is ezt mondanám, de valójában itt egyetlenegy szendvics áráról beszélünk. Köszönöm szépen.

**Dr. Nemény András polgármester:** Köszönöm szépen a demonstrációt tanácsnok úrnak. Én azt hittem, hogy odaadja a képviselő asszonynak, semmiképpen nem javasoltam volna megenni, de Horváth Gábor egészen nyugodtan megeheti, maximum meggyónja majd a nap végén, meg hát az a kis koleszterin, az túlélhető, azért így lassan majd környékére nézve. Mindig szeretném párba megadni a szót, de hát már nem tudom. Mindig úgy fogom csinálni, ha tehetem, hogy két városvezetői képviselő és egy ellenzéki és akkor sem vagyunk arányosan, de majdnem. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Annyit szeretnék mondani, hogy akár ellenzékben, akár városvezetői pozícióban van az ember, nem szeret senki díjat emelni, meg senki nem szeret racionalizálni dolgokat, meg szereti csökkenteni a teljesítményt, meg egy jól működő rendszerbe nem szívesen nyúl bele és mondja azt, hogy akkor legyen kevesebb legyen drágább, legyen más. Csak azért, mert azt látja, hogy 2025-ös évben nem lesz annyi forrás se rá, mint amennyi volt idén. Persze lehet csűrni, csavarni, hogy miért, de azért nem valójában, mert megint arról beszélgetünk, hogy mennyi forrást vonnak el az önkormányzatoktól. Menjünk vissza a gyökerekhez ilyen esetben mindig, amikor egy ilyen racionalizálásról beszélünk, hogy mi az egésznek a gyökere. Mi olyan gonoszok vagyunk, mert jövőre sokkal több pénzünk lesz, de azért nem is tudom, áldozatokat kérünk a délnyugati városrészről, egyébként a déli városrészről, mert nálam is ritkulnak az 1U-nak a járatai. Akkor tapsolunk magunknak, hogy mi milyen marha okos képviselők vagyunk, hogy jól kitolunk a városrészen élőkkel és racionalizáljuk meg szűkítjük a kínálatot, meg egyébként díjat emelünk. Ezt a gondolkodást próbálom közvetíteni, hogy azért gondolják ezt végig, hogy valóban ez tényleg így van-e. Vagy valami rákényszerít bennünket, hogy ezt megtegyük. Azt gondolom, hogy a válasz ebben a kérdésben már kódolva is van, bár én ki szoktam mondani a dolgokat, hát kimondom, hogy azért kell nekünk például a menetrendhez hozzányúlnunk, mert kevesebb forrás fog jövőre rendelkezésünkre állni erre a célra. A másik dolog. 2011 óta önök mondták, nem volt díjemelés. Kiszámolta bármelyikük kamatos kamattal, hogy mennyi volt az infláció 2011 óta 11 év alatt? Hát egészen biztosan nem 50% és tényleg egy szendvics árán vitatkozunk itt, sőt egy fél szendvics, mert ez csak a harmada. 1000 Ft-on beszélgetünk havonta, 1000 Ft manapság nem is tudom mire elég. Hadd köszönjem ettől függetlenül mind a Blaguss-nak, mind Városüzemeltetési Osztálynak a munkáját. Ugyanis a legnagyobb körültekintéssel jártunk el, helyszínbejárásokat tartottunk úgy a Farkas Károly utcában, mind az Erkel Ferenc utcában. Megnéztük, hogy mik azok a történetek, amiket föltétlenül be kell vonni újként. Ez a menetrend változtatás nem csak a csökkentésről szól, hanem kimondottan a kínálat növeléséről, bizonyos területeken meg bevonunk most újként. Szerintem ezzel Horváth Gábor, ha regnáló képviselő lenne, akkor is egyetértene, mert tudja, hogy vannak olyan területek, amelyek eddig kiestek ebből. De úgy fejlődik a lakosság, meg úgy szóródik szét a családi házas környék, hogy muszáj ezeket bevonni. Azt gondolom, hogy László Győzőnek a munkája is látszik abban, hogy a Galamb utca és a Barabás Miklós utca felé is le fog menni most már a busz. Szerintem ezek teljesen jó dolgok. Rengeteg pénzbe fog még egyébként kerülni, azon a szinten spórolni akarunk, az új megállóhelyek kialakítása. 10 és 16 között most halálpontosan nem tudom azoknak a megállóhelyeknek a számát, most kell kialakítani. Van két olyan helyszínünk az Erkel Ferenc utcában és fönt a Wimmer Ágoston utcánál, ahol új megállóhelyeket kell kialakítanunk azért, hogy azok a területek továbbra is bent maradjanak - Erkel Ferenc utca -, vagy újként bekerüljenek: a Wimmer Ágoston utca. Beletesszük a munkát, beletesszük a tudásunkat, beletesszük a jószándékunkat, de azt gondolom, hogy ehhez a munkához nem teljesen méltó az, hogy 1000 Ft-on lovagolunk és azt mondjuk, hogy ez nem elfogadható. Én azt gondolom, hogy nagy egészében kell nézni a rendszert, 1 millió 600 ezer kilométer fölött van az, amit évente futnak a Blaguss buszai Szombathely útjain. Én azt gondolom, hogy azt a munkát, meg azt az elhivatottságot, amit az ebben dolgozók beletesznek, azt így karácsony kapcsán csak megköszönni tudjuk. Köszönöm polgármester úr.

**Dr. Nemény András polgármester:** Köszönöm szépen frakcióvezető úrnak. A közösségi közlekedés, az nem úgy kötelező önkormányzati feladat, mint a többi, ezen polémia is folyik, mert ha ezt megkapná, ezt a státust, akkor állami támogatást is tudna kapni, amit jelenleg nem kap és ezzel küzdenek a Megyei Jogú Városok, hogy ez legyen így. Mi az, ami kötelező feladat, ha nem a tömegközlekedés, ez gazdasági érdekünk is, az, hogy mindenki eljusson a munkahelyére és akkor nem is beszélek az összes többi dologról. Mostani változtatások, azok nem csak arról szólnak, hogy valami drágább lesz vagy nem, ez egy racionális változtatás, hogy hogyan tudjuk optimálisan kihozni egyébként az utakat is, úgyhogy nem megy a minőség rovására. Olyan igényeket teszünk bele, amit meg a lakosság kért. Ez egy szükséges változtatás más szempontból is. Megadom a szót Horváth Gábor képviselő úrnak.

**Horváth Gábor városi képviselő:** Tisztelt Polgármester Úr! Tisztelt Közgyűlés! Helyi közösségi közlekedés. Az elmúlt időszakban volt néhány alkalmam kipróbálni egy autóeladás után. Azt kell, hogy mondjam, hogy volt egy nagyon korai utazásom reggel 6 órakor a 30Y-al és egyedül voltam a buszon, a vasútállomáson szállt föl az első utas. Már megijedtem, hogy itt egész végig egyedül megyek és utána még felszálltak ketten, hárman mentünk. Azt azért figyelembe kell venni, amit a táblázatban Tóth Gergely kirendeltségvezető úr mutatott, hogy az utasszámok az egyes járatokon és mondta, hogy 15 alatt ez már nem gazdaságos, azt hiszem vagy valahogy így fogalmazta meg és akkor volt egy olyan tábla, hogy el kell gondolkodni annak a járatnak az üzemeltetésén. Rákfenéjét én abban látom ennek az egész történetnek, hogy vannak benn nagyon jó dolgok, ami nagyon tetszik, de van olyan, hogy többször elmondta, hogy átszállás. Az átszállás a járatok átvariálása, az átszállási lehetőség. Mondta azt, hogy a csúcsidőben milyen problémák vannak, ott jönnek a késések. Bizony itt legtöbbször az a probléma, hogy késik a busz, az átszállási lehetőségnél meg már elmegy a busz. Lemarad, lekésik az utas erről, nem ér be munkahelyére. Nagyon sok ilyen dologgal kerestek meg az elmúlt időszakban. Azzal nem tudunk mit csinálni, hogy a forgalom milyen nagyságú. Nekem a vesszőparipám volt, én voltam az első, aki ezt mondta, egyeztetve kirendeltségvezető úrral, hogy a Thökölyben nézzük meg azt, ahogy befordulunk az aluljárónál a Vörösmartyra és a Széll Kálmánig hozzuk létre ott a parkolók terhére egy buszsávot. Ezt elengedhetetlennek, fontosnak tartom a tömegközlekedés szempontjából. A héten hétfőn GAB után még a Fő téren egy kicsit mászkáltam és megyek hazafelé, 28 perc alatt értem haza, azt mondtam, ezt nem hiszem el. Csak annyi volt Thököly, aluljáró, elfordulok, Vörösmarty, 11-es Huszár út és Öntő utca, ez 28 perc. Annyi idő alatt az M86-on Beledig elérek simán. Azt akarom ezzel kifejezni, hogy itt az átszállásoknál azért problémát látok csúcsidőben mindenképpen. Itt azért a beérkezett észrevételeket úgy gondolom, hogy figyelembe kell venni. A másik, nem láttam az anyagban a 16 éven aluli diákoknak az ingyenes utazását elfogadta az önkormányzat közgyűlése és szeretnék erről egy írásos tájékoztatót, hogy minden képviselő kapja ezt meg havi szinten lebontva, hogy mennyivel emelkedett, ez kérés, vagy mennyivel nőtt az utasszám a diákság részéről 16 év alatt, akik ingyen mehetnek, használhatják a járatokat. Ezt nagyon fontos lenne tisztán látni. Hoztunk egy döntést, 16 éven aluliaknak ingyenes a használat. A diákság ezt mennyire használja ki, vagy ők inkább a rollerek felé mennek, de erről van azért nyilván egy adat. Beérkeznek a diákoktól, havi szinten kell megigényelni én úgy tudom mindezt.

**Mikrofon nélkül Dr. Horváth Attila alpolgármester:** De nem minden diáknak van mobiltelefonja.

**Horváth Gábor városi képviselő:** Azt gondolom, hogy ez fontos, ezt lássuk és érdemben kapjon mindenki tájékoztatást. Üdvözlöm a 22-es járatot. Sokat beszéltünk erről. Nagyon sokan mondták, hogy körjárat kell ott a Farkas Károly, Szabadnép utcán és a hétfői GAB-on én kérdeztem, hogy hol lesznek pontosan ezek a megállóhelyek. Hiszen ott pontosan azon az oldalon nincsen vendégjárda. A közmeghallgatáson petíciót hozott be egy úr, én a februári Közgyűlésen petíciót hoztam be, tehát két petíció is kéri, hogy a vendégjárdát ki kell építeni minél előbb. Az árok is kérdéses emellett és kérdeztem azt, hogy a Barabás Miklós utcától kifelé észak irányba vagy a másik irányba, dél irányba lenne a megálló. Ugyanígy a Galamb utcánál, lesz-e kiemelt sziget, megállóhely kialakítása. A Farkas Károly utcánál, ahogy befordulunk, ott van egy megállóhely a Renovo festékboltnál. Ott kellene egy kiemelt sziget, hogy normális körülmények között szálljanak le az utasok és ott nagyon balesetveszélyes az az oldal is, mert ott sincsen gyalogjárda. Mondhatom azt is, ahogy bekanyarodunk a Metro körforgalom után legalább a Pipacs utcáig újra kellene aszfaltozni a burkolatot, hiszen ezek a Mercedes buszok, ezek úgy pattognak rajta és hát kieshet az üveg, tönkre mehet a vezérlés, a motor, minden. Nagyon sok probléma van. Még egyet elmondanék, a Kámon autóbuszfordulónál meg lett változtatva a név, Kámon Pipacs utcai megállóra. Ott ki van rakva a tábla és utána van a buszmegálló. Ott a lakó mindig ezt szokta mondani, hogy ez így nem jó, meg egy normálisabb, korszerűbb buszmegállót kellen csinálni. A rumi úton is van ilyen régi retró buszmegálló. Köszönöm szépen.

**Dr. Nemény András polgármester:** Köszönöm szépen képviselő úr. László Győző alpolgármester úrnak adok meg egy válasz lehetőséget.

**Dr László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Valóban január elején lesz majd valamikor kijelölve a buszmegállóknak a pontos helyszíne, azt hiszem, mindkettőnkhöz ez egy megérkező kérés, de azzal is tisztában vagyok, hogy lesz olyan is, akinek ez nem fog tetszeni, hogy még több busz megy be, de a többségi akarat az egyértelműen az volt, hogy a városnak ezt a részét, ezeket az utcákat is kapcsoljuk be a tömegközlekedésbe és egyébként egy dinamikusan fejlődő terület. Most is nagyon sok lakás épül még ott. Egyetértek azzal, hogy ezeket a problémákat ki kell dolgozni, de természetesen, amikor megvannak a pontos helyszínek, hogy mint lesz, hogy lesz minden választókörzetemben élőt tájékoztatni fogok, így természetesen Horváth Gábort is. Köszönöm szépen.

**Dr. Nemény András polgármester:** Köszönöm szépen alpolgármester úr. A szám is mindjárt meglesz, dolgozunk rajta, hogy pontos számot tudjunk mondani. Addig is megadom a szót Putz Attila elnök úrnak.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Területileg a legnagyobb körzettel rendelkező képviselőként a busz közlekedéssel is a legtöbb probléma van a körzetemben általában. Most jelen pillanatban szeretnék nagy köszöneteket mondani a Blaguss-nak. A legnagyobb probléma, amit nagyon sokan jeleztek legutóbbi buszmenetrend változásnál, hogy a Piac megálló a Szent Márton utcáról átkerült a keleti városrész fele menő buszoknál a Ferences kerthez és azt nagyon sokan kérték, hogy azt tegyük vissza és az visszakerült. Ez nagyon nagy boldogság. Éppen kedden voltunk polgármester úrral a Pozsony utcai idősotthonban, ahol én ezt elmondtam és nagyon örültek neki az idősek. Ott a két lépcsőn fel kellene menni, de ez megoldódott és nagyon szépen köszönöm. Biztos vagyok benne, hogy a lakók ezt díjazni fogják. Mindig a legnagyobb változás a körzetet érinti, a zanati járatot érinti, mivel az a leghosszabb olyan szakasz, ami azért nem lakott területen is megy át. Visszakerül a 8-as busz, újra 8-as lesz a zanati, nem a 7-es busz lesz. Itt egy dolgot szeretnék kérni, hogy a 7-es busszal ki lehetett menni a temetőig, illetve itt szeretném jelezni, hogyha jól láttam a menetrendben, akkor ezentúl a temetőt nem érinti a 7-es busz. Korábban azt mondtuk, hogy a 7-es busz az a temető. Erre fel kell hívni azért a lakóknak a figyelmét, hogy aki a temetőbe megy, ne a 7-es buszra szálljon fel. Azt szeretném kérni, hogy legyenek olyan megoldások, mert nagyon szerették a lakók a 7-es buszt külön amiatt, mert elment a temetőig a keleti városrészről, hogy az átszállási lehetőségre külön hívjuk fel a figyelmet. Valóban egyetértek Horváth Gábor képviselőtársammal, hogy az átszállási lehetőségeknél viszont várják be a buszok egymást, mert akkor nincs értelme az átszállásnak, hogyha nem várják be egymást a buszok. Én kérném, hogy erre valami külön felhívást a Blaguss majd készítsen mindenféleképpen a lakosság részére. Még egy dolog, amiről mindenféleképpen beszélni kell, a 3H busznak a megszűnése. Ezt a Vépi úton az egyik nagy munkáltató kérte, a 3H busz annak idején és különböző okok miatt most ez igazából nem lett fontos számára, emiatt ezt a járatot - részben azért ők finanszírozták - ez most így meg fog szűnni. Viszont a 10H busz az átveszi majd a szerepét, a Vépi út ugyanúgy a menetrend része lesz, ami korábban nem volt. Szeretném megköszönni a nagy munkáltatónak, hogy a januári díját ennek a 3H busznak még kifizeti, vagy támogatja pontosabban, hogy ne legyen egy olyan hónap, mert február 1-től lép életbe az új menetrend. Február 1-től a 10H busz tud arra menni, viszont a 3H busz az megszűnik január elsejével. A január hónapot így most megoldottuk és nem lesz olyan időszak, amikor nem közlekedik a Vépi úton busz. Nagyon köszönöm még egyszer az összeset a Blaguss-nak és biztos, hogy május 31-ig, amikor lehet az újabb kéréseket letenni, fognak jönni lakók a különböző kérésekkel. Én úgy gondolom, hogy ez a menetrend ez tükrözi azt, amit a lakók kértek. Van benn változás, meg kell szokni a lakóknak, de én úgy gondolom, hogy ennél jobbat ebből most jelen pillanatban nem nagyon lehetett volna kihozni ez az én köszönetem a Blaguss-nak. Köszönöm szépen.

**Dr. Nemény András polgármester:** Köszönöm szépen elnök úrnak. Horvát Gábor kérdésére most már van válasz. November hónapról tudok mondani. 1284 fő váltotta ki a diákok közül. Az is hozzátartozik, hogy volt korábban, ahogy szokták mondani, hogy a gépház zaja, volt sorban állás és az nyilván feszültséget okozott, de akkor beiktattuk a Tourinform Irodát és ebből kiderült, hogy 934-en ebből az 1284-ből ott váltják ki ezt a bérletet. Mindössze csak 350 -en a Blaguss-nál. Nem tudok beszélni, mert megettem a konyakmeggyet, amit a képviselő úrtól kaptam. Jelzem közeben, nagyon finom volt. Reméljünk nem külön speciális konyakmeggy volt csak olyan, mint mindenki másé. Azzal nem lettem volna beljebb, ha az alpolgármester úrét eszem meg. Köszönöm, jól esett és az a válasz is remélem jólesik a képviselő úrnak. Megadom a szót Szuhai Viktor tanácsnok úrnak.

**Szuhai Viktor az Egészségügyi Szakmai Bizottság elnöke, tanácsnok:** Köszönöm a szót polgármester úr. Tisztelt Köszgyűlés! A helyi közösségi közlekedéshez is mindenki ért, de én bevallom, nem. Ezért inkább a szakemberekre bízom ennek a kidolgozását. Az én feladatom úgy gondolom képviselőként az, hogy a lakosság javaslatait, illetve kéréseit meghallgatva ezt nyilván tolmácsoljam is próbáljunk ennek minél nagyobb teret adni, illetve minél jobban teljesíteni ezt a kérést. Hosszú hónapok szakmai munkája egy ilyen új menetrend tervezetnek az összeállítása. Én most csak egyvalamit tudok, köszönetet kifejezni a Blaguss-nak, illetve a városvezetésének azzal kapcsolatban, hogy ilyen konstruktív munkát sikerült összehozni és sikerült összehozni, nagyjából összefésülni a lakosság kérését, meg a lehetőségeket is. A források csökkenése ellenére is meghallgatásra kerültek azok az általam képviselt, illetve tolmácsolt lakossági kérések, amik nagyon régen feszítették bizonyos területek lakosait. Itt most konkrétan: az új 22-es járattal új lakóterület válik elérhetővé a közösségi közlekedéssel. Az oladi új beépítésű városrész bekerül a közösségi közlekedés hálózatába. Itt már a kampány időszakában is napról napra nagyon sok embertől szembesültem azzal a kéréssel, hogy az oladi dombra, az oladi dombtetőre nem jár busz pedig már nagyon régen kérték. Most ezt sikerült megvalósítani és így a 22-es autóbusszal közvetlenül elérhetővé válik a Markusovszky Kórház, ami nagyon fontos volt az oladi plató felől a Berzsenyi Könyvtár vagy a Kórházi megállóhelynél leszállva. Még egyszer nagyon köszönöm a Blaguss-nak és a városvezetésnek a konstruktív munkáját. Köszönöm szépen.

**Dr. Nemény András polgármester:** Köszönöm szépen tanácsnok úrnak. Tanácsnok úr is része a városvezetésnek, úgyhogy a dicséret egy kicsit vissza is szállt, de mint képviselő, ezt értem. Megadom a szót Kelemen Krisztián képviselő úr, elnök úr, tanácsnok úrnak.

**Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke:** Köszönöm szépen a szót polgármester úr. Tisztelt Közgyűlés! Én ma reggel is autóbusszal érkeztem és minden alkalommal elmondom, hogy a Blaguss új egy-kétéves buszai alacsony padlósak, klimatizáltak, télen fűtöttek, külön hely van kialakítva az időseknek, korláttal a kerekesszékkel a babakocsival közlekedőknek. Én tettem egy fogadalmat magam felé, hogy megpróbálok a jövő évben hetente legalább két alkalommal busszal közlekedni, ennek környezetvédelmi okai vannak elsősorban. Én a jegyet általában mobiljegy applikáción keresztül vásárlom meg, ezt azonnal bárhonnan bármikor megtehetem. Egyszerű az érvényesítése csak egy QR-kódot kell a telefonommal leolvasni. Ezért is használom a Blaguss járatait, mert nagyon kényelmes, gyors gyakorlatilag valós idejű járatkövetés van a Google Maps-on keresztül. Látom azt, hogy van még kettő percem a buszig, ameddig oda kell érnem a buszmegállóba, tehát tényleg mindenkinek ajánlom, mert európai színvonalú. A választókörzetemben 7000 ember él aránylag egy kis területen, éppen ezért nagyon fontos az, hogy a körzet minden pontjáról elérhető legyen a buszközlekedés. Nagyon örülök neki, hogy a mostani racionalizálás egyik nagy nyertesei a Joskar-Ola-n élők, hiszen a 2A, 2C, 29A, 29C körjáratokkal, amelyek a Hunyadi úton fognak majd közlekedni, bevonásra kerül a Hunyadi úti Lidl mögötti új terület, ahova az elmúlt években többszáz család költözött be. A körjáratok azok, amelyek talán a legnagyobb forgalmat utasszámot produkálják, de emellett természetesen a 9-es buszjárat is, amely Joskar-Ola-ról indul és az Oladi lakótelepig jár szintén egy nagy kihasználtságú járat. Itt lesz egy apró módosítás, hogy nem a Thököly felé fog közlekedni, hanem majd a Rákóczi Ferenc utca elején áll meg. Természetesen továbbra is a Joskar-Ola lakótelep egyik legkedveltebb járata marad. Én magam is ezt a járatot szoktam használni. Szeretném megköszönni a Blaguss szakembereinek, illetve mindenkinek, aki megszavazza ezt az előterjesztést. Megmondom őszintén, én amióta használom a Blaguss járatait, én mindig csodálkoztam rajt, hogy egy vonaljegy 275 Ft, gyakorlatilag 275 Ft-ból mit lehet kapni, a mai világban szinte semmit, nyilván ez fog emelkedni. Még mindig kevesebbe fog kerülni, mint a legtöbb megyei jogú városban. Köszönöm szépen.

**Dr. Nemény András polgármester:** Köszönöm szépen tanácsnok úrnak, aki úgy beszélt, mint a Blaguss reklámarca. Heti kétszeri buszozás, még egy ilyen sofőr vizsga is beleférne, akkor már vihetné is a Joskar-Olaiakat A-ból B-be. Én engedélyezném ezt a dolgot, ezzel nem lenne probléma, de nem tudom, hogy mit szól ehhez Horváth Gábor, megadom a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Ugye a menetrend módosítással kapcsolatban azért a körzetből jönnek a megkeresések egyből, hogy hát az idei évben kiraktátok a busszal behajtani tilos táblákat a Farkas Károly utcába és a Szabadnép utcába, most pedig mit hallunk, hogy a Blaguss buszok fognak közlekedni a Farkas Károly utcában és a Szabadnép utcában. És akkor azt mondják a lakók, hogy a jobb kéz nem tudja, hogy mit csinál a bal. Hát csak azt szeretném felolvasni, hogy: autóbusszal behajtani tilos tábla tiltja a buszok behajtását a táblával jelzett útszakaszra, kivéve a menetrend szerint közlekedő helyi járatú és távolsági buszokat. Tehát, hogy a helyi járatú buszok behajthatnak a busszal behajtani tilos tábla hatálya alatt, és szeretném megnyugtatni az ott élőket, hogy ugye elmondta a kirendeltség vezető úr a prezentációban, hogy midi buszok fognak járni ezen a szakaszon, ami azt jelenti, hogy ezek a legkisebb buszok, 35 férőhelyes buszok, a Szabadnép utcában, ott abban a kanyarban nem is tudnának elmenni a csuklós buszok, nagy buszok, nem is számolnak itt akkora utasszámmal. Szeretném megnyugtatni az ott élőket, és itt egy kompromisszumot kell kötni, ott a fiatal családosok, akik beköltöztek, meg a régi ott lakók, hogy bizony vannak igények, tehát aki onnan el akar jutni Oladra, az meg tudja tenni, mert ez egy régi kérés volt, hogy össze legyen kötve Olad, tehát, hogy az Oladi Iskolába el tudjanak jutni a gyerekek Kámonból és Herényből. Tehát ez a legfontosabb, ezt úgy gondoltam, hogy a közérdekű tájékoztatás miatt fontos elmondani. Köszönöm.

**Dr. Nemény András polgármester:** Köszönöm, Ágh Ernő képviselő úr.

**Ágh Ernő városi képviselő:** Tisztelt Polgármester Úr! Tisztelt Közgyűlés! A tömegközlekedés fontos a városban is, meg ugye országos szinten is. Nyilván ez támogatandó a város részéről is, de hát ez nagyon sok pénzbe kerül, ezt tudjuk, tehát ingyen járatok nincsenek, és azt szeretném tényleg, ha minél többen utaznának a buszokon. Úgy tehetjük, hogy minél többen utazzanak, egyrészt az olcsósággal, másrészt a menetrendi kínálattal. Tehát, ha jó a menetrendi kínálatunk, akkor többen veszik igénybe. Én azt látom, hogy az új szolgáltató, itt a vállveregetések megtörténtek mindkét részről, tehát nagyon jó gondolat volt ez, és jó minden, így igaz, tehát a buszok minőségét most nem akarom mondani, mert nem arról beszélünk, hanem a menetrendről. Tehát a szolgáltató valóban jó színvonalat hozott, és a menetrendben is előrelépett a korábbi időszakhoz képest. Na most miért? Látom a szándékunkat, az átlós vonalak, ez nagyon fontos, a vasút is próbálta annak idején, hiszen emlékeznek rá, hogy Szombathelyről közvetlenül, átszállás nélkül lehetett utazni Miskolcra, meg Sátoraljaújhelyre, ezek voltak az átlós vonatok, most ezek már nem közlekednek. De itt Szombathelyen átlós vonalakat összekötöttünk, városrészeket, tehát átszállás nélküli közlekedés, jó a gondolat és én is támogatom. Ami viszont engem kellemetlenül érint, sokat utaztam én a 7-essel, nagyon gyorsan kijutottam vele az állomásra, ennek most megváltozott az útiránya, és hosszabb menetidővel lehet kijutni az állomásra részemről. Na most, ami a régi 7-es, ugye a Géfin Gyula utcában is a volt Remixet érintette, ugye kevesebb busz közlekedik ott, ugyanis a 22-es fog ott úgy látom átjárni, tehát a 7-es abba az irányba nem. Tehát a 7-essel ugye az volt a gond, hogy sokat késett. Ez igaz, hozzám is jöttek panasszal, hogy igen, nem érték el. Menetrendi javaslatot én leadtam a városüzemeltetésnek, nekem az volt a gondom, de nem tudtam azt, hogy a 7-es útvonalat megváltoztatják. Tehát én azt kértem, hogy a 7-es korábban érkezzen a Vasútállomásra, ezáltal a budapesti gyorsvonatokat el lehet vele érni. Hát most korábban érkezik, mert jó fél órával korábban, tehát ilyen veszélye nincsen, de ez se jó, ha annyit kell várni, azért a csatlakozáshoz ez túlságosan bőséges. Egyetértek, hogy nyilván az új vonalaknál új megállóhelyeket kell kialakítani, hát ezek pénzbe kerülnek, viszont az elnevezések, ugye, itt a felsorolásban látom, hogy 10 megállóhelyet átneveznek, nagyon helyes, mert a Nyomdának már nyoma sincsen, és még mindig azt mondja be, hogy Nyomda következik, ugye azt is megváltoztatják. Itt egy elnevezésre azért felhívnám a figyelmet, Újperint vonatkozásában, tehát Erkel Ferenc utca 54-ről beszélünk, hát a buszok nem ott állnak meg, az 54 a kanyarban van, 52 előtt van kitáblázva, majd figyeljük ezt, tehát az új név, ez is bekerüljön helyesen a megálló vonatkozásában. Én azért azt el tudom mondani, hogy ezekkel a körjáratokkal és az átlós vonalak bevezetésével a város kiszolgálása közlekedési szempontból javul és én kívánom, hogy a városlakók minél nagyobb számban vegyék ezt is igénybe. Köszönöm szépen!

**Dr. Nemény András polgármester:** Köszönöm szépen képviselő úrnak, további jelentkezőt nem látok, a vitát lezárom. Még alpolgármester uraknak megadom a válaszadás lehetőségét, először Horváth Attilának.

**Dr. Horváth Attila alpolgármester:** Köszönöm a szót Polgármester Úr! Tisztelt Közgyűlés! Kezdjük azzal, hogy a költségvetési helyzet egy lényegesen drasztikusabb menetrend átalakítást indokolna. Én bevallom férfiasan, hogy ezt a meccset a frakciómmal elvesztettem, tehát én egy komolyabb költségcsökkentésben gondolkodtam. Aztán amikor valamennyi képviselővel megtörtént a szolgáltatónak az egyeztetése, és akkor egyszer csak mondták, hogy akkor most végre van Farkas Károly utca, felmegy a busz az Olad-platóra, akkor már éreztem, hogy rés van a pajzson, de amikor azt mondták, hogy az Oladi lakótelep végre közvetlen összeköttetést kapna a Kórházhoz, akkor így feltettem a kezeimet, hogy jó, akkor ez most így marad. Nyilván, a dolog természetéből adódóan ez volt a legelső olyan egyeztetési folyamatunk, hiszen egy menetrendet nem lehet összerakni azért napokon, vagy heteken belül, amiben ugye költségcsökkentő elemeket is alkalmaztunk. Egyébként a város pontosan ugyanannyit fizet kilométerenként, tehát itt kilométerszámban, méretben típusú csökkentés van, tehát ez nincsen összefüggésben azzal, hogy a lakosság mennyit fizet, mert azt közvetlenül a szolgáltatónak fizeti. Ebben a körben azért tennék egy-két icipici kiegészítést. 2013-ban 42.980,- Ft volt az autópálya matrica, mégiscsak közlekedés, úgy gondoltam, hogy ezt tudjuk normálisan összehasonlítani, ez most 59.210,- Ft, ez egészen pontosan 72,5%-os növekedést jelent. Szombathelyen a tisztelt képviselőasszony, Lenkai képviselőasszony által említett számok, azok meg úgy néznek ki, hogy 1990,- versus 2490,-. Hát én azt az érvelést egy kicsit soványnak tartom, hogy nincs bankszámlája, vagy esetleg nincsen mobiltelefonja. Nyilván lehetséges ilyen előfordulás, de azt gondolom, hogy nem, egészen egyszerűen arról van szó, hogy miközben folyamatosan, egyébként teljes joggal az előző ciklusban megkaptuk azt, hogy milyen sorbaállások és egyebek vannak, hát igen, így drágábba kerül az a típusú bérlet, ami egyébként így sem éri el a 3000,- Ft-ot. Az anyagban szerepel, hogy az inflációkövetően 3169,- lenne, én nem tudom, kiszámoltam, nálam 3425,- jön ki, tehát, hogy az inflációval, hogyha növeltük volna, akkor is egy 3000,- Ft-os tételnél egy 500,- Ft-os plusz jelentkezett volna. Én azt gondolom, hogy egy egészen méltányos történetről beszélünk, hiszen ez 25 % 2013 óta. Az autópálya matrica 72,5 %-kal emelkedett, ez pedig 25. Én értem, hogy mondani kell valamit ellenzékben, de amikor a tények így szembe jönnek, akkor azért lehet, hogy ezek a mondatok egy kicsit elhalkulnak majd. Költségvetési szempontból szerintem elképesztően fontos dolog az, hogy amíg 2019-2020-ig a városunk jogosult volt gépjárműadóra, az nagyságrendileg 1 mogyoró az ugye 300 millió Ft, ezt tudjuk az országgyűlési képviselő úrnak a szóhasználatából. Tehát volt egy 300 millió Ft-os gépjárműadónak, ezt ugye a magyar állam magának vindikálja, de mindamellett korábban kapott a város egy nagyságrendileg 30 millió Ft közlekedési támogatást, tehát közösségi közlekedési támogatást, ezt is elvonta. És egyébként számomra döbbenetes módon, ezt én megmondom őszintén, hogy nem olyan régóta tudom, hogy azért, hogy a Blaguss elvégezze a szombathelyi adófizetők pénzéből a szombathelyi tömegközlekedést, azért az államnak több millió Ft útdíjat fizet. Tehát mitőlünk elvonja a gépjárműadót az állam, a Blaguss pedig útdíjat fizet több millió Ft értékben. Szóval ebben a mezőnyben kell nekünk lavírozni, és én azt gondolom, hogy egészen példaértékű az a munka, nekem ehhez semmi közöm nem volt, az a munka, amit az ezzel foglalkozó kollégák, illetve a Blaguss szakemberei csináltak. És én külön, mint oladi egyéni képviselő, külön nagyon szépen köszönöm, hogy a Kórházhoz sikerült megoldani ezt a problémát. Köszönöm!

**Dr. Nemény András polgármester:** Köszönöm alpolgármester úr, Horváth Soma alpolgármester úr.

**Horváth Soma alpolgármester:** Nagyon röviden, mert alpolgármester úr szinte mindent elmondott, nagyon köszönöm is neki. Köszönöm a szót polgármester úr. Tisztelt Közgyűlés! A bérletekhez kapcsolódóan nagyon sokan kérték, és most új termékként bevezetésre kerül a 30 napos bérlet, ez azt jelenti, hogy olyanok, akik szeretnének ugye nem egy egész havit, hanem közben vásárolni, annak meglesz a lehetősége február 1-je után, ez új termékként jelentkezik. Én ajánlom figyelmükbe a jegyeknek a változását is, ha tényleg megnézzük azokat a városokat is, amik szerepelnek az előterjesztésben, Kaposvár, Veszprém, Szolnok, Székesfehérvár, Zalaegerszeg, Szombathely, vagy az önök által említett Győr, nagyon tisztelem, becsülöm Zalaegerszeget, Győrt, vagy éppen Székesfehérvárt, vagy Szolnokot, de hát azért össze sem lehet hasonlítani a mi tömegközlekedési rendszerünkkel. Ahogy Győrben elhangzott egy szám, tudom, hogy Zalaegerszegen vagy Székesfehérváron is, hát nem ez a járműállománynak az átlagéletkora, mint nálunk, ami azt hiszem, hogy 2 vagy 3 év pontosan. De gondolok itt az utas segítő applikációra, és egyéb másokra. Én azt gondolom, hogy ez mindenképpen az utasokat, vagy azokat, akik igénybe veszik a tömegközlekedést, segítő lehetőség, hogy az inflációkövetés alatt maradtunk. És arra akarunk mindenkit ösztönözni, hogy bérletet vegyenek elsősorban, így arra ösztönözve, hogy minél többen használják, ne csak egyszer-kétszer, hanem rendszeresen használják a tömegközlekedést. Próbáltuk így ezt letárgyalni a Blaguss-szal és a szolgáltatóval is, hiszen az a cél, hogy minél többen használják, így mondjuk lehetőséget adva arra, hogy egyre kevesebb dugó legyen azt gondolom a városban. És mondok itt egy példát, egyébként tegnap a 24.hu-n olvastam, hogy a bankokra milyen komoly tranzakciós illetéket vetett ki a magyar kormány. Nyáron, le van írva a cikkben, ajánlom képviselőasszony figyelmébe, hogy a bankok jelezték is, hogy a jövő év elejétől ezt az óriási terhet, ami brutális emelkedés, azt egyébként a lakossági ügyfelekre is rá fogják terhelni. És sajnos mindennek növekszik az ára. Én azt gondolom, hogy mi ezzel a legjobb döntést hozzuk, hogy az inflációkövetés alatt tartjuk a jegyek, bérletek árának a változását. És még megemlíteném, mert nagyon sok megkeresést kaptunk a menetrend kapcsán az Evangélikus Diakóniai Központnak az elérésével kapcsolatosan, azt gondolom, hogy ez egy városérdek, a Johanneumról van szó, hogy végre itt a délelőtti órákban, illetve a reggeli órákban, egész pontosan a reggeli órákban elérhetővé válik közvetlenül busszal is a Johanneum. Ha működni fog, és kihasznált lesz, én bízom abban, hogy a következő években délután is tudunk majd járatokat indítani ezen a részen. Nagyon köszönöm a Városüzemeltetési Osztálynak, illetve a Blagussnak is a közös munkát. Amennyiben változtatni kell majd, akkor azt jövő évben megtesszük, május 31-ig pedig várjuk a javaslatokat. Köszönöm szépen!

**Dr. Nemény András polgármester:** Én is köszönöm alpolgármester úrnak! Annyit tennék hozzá, hogy az útnak ez egy következő állomása, amit a kényszer is hozott, meg a racionalizálási szükségszerűség is, az igények, amiket kapunk, és abból kell kihozni a maximumot. Szerintem ez egy jó javaslat, én örülök, hogyha ezt mindenki el fogja fogadni, azt a részét legalábbis, ami a menetrendre vonatkozik, mert az sem egy evidencia, sok évben ülök itt a közgyűlésben, de nagyon ritkán volt ilyen. De az előző ciklusban is így volt egyébként, hogy konszenzussal került elfogadásra a menetrend, de ehhez azért kell már egy belátás, hogy hogy működik egy város és nem feltétlenül az éppen aktuális, az adott házban lakónak a véleménye határozza meg az egész tömegközlekedést. Ezen felül kell emelkednünk, és hogyha ez sikerül, akkor az már mindenképpen egy jó dolog. Ami pedig a jövőt illeti, nyilván azt szeretnénk, ha még ennél is környezetbarátabb lenne a tömegközlekedés. Ez irányban elindultak már beszélgetések és szeretnénk ezt folytatni akár mondjuk bizottsági szinten is, hogy hogyan lehetne elektromos autóbuszokkal is ellátni Szombathelyt, mi kell ehhez, milyen feltételek kellenek ehhez, a Blaguss-szal is tárgyaltunk erről, nem egy egyszerű kérdés ez, hiszen ennek az infrastrukturális háttérfeltételeit meg kell teremteni, a töltőállomást és sok minden mást, ami ehhez tartozik. De mi ebben gondolkozunk, és én úgy hiszem, hogy lesz is ebben partnerünk, úgyhogy a következő évek erről is fognak szólni a tömegközlekedés tekintetében, hogy hogyan tudunk ebbe az irányba menni úgy, hogy ezt a színvonalat megtartsuk, és mondjuk amiatt ne kerüljön többe a tömegközlekedés, hogy ebbe az irányba megyünk el. Amikor lesz eredmény, akkor jelentkezünk, de az utat is látni fogja mindenki, mert a bizottságok közül a környezetvédelmi bizottság fogja tárgyalni.

Akkor viszont most már szavazunk és itt volt konkrétan egy ügyrendi javaslata Illés Károly képviselő úrnak, ez pedig az, hogy külön hozzunk döntést a menetrend módosítási javaslatról, valamint a jegy- és bérletárak változásról. Én javaslom ezt elfogadni, mert minden, amit legkisebb közös többszörösként el tudunk fogadni, az öröm, úgyhogy most először arról szavazunk, hogy külön szavazunk erről.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**377/2024. (XII. 19.) Kgy. számú határozat**

A Közgyűlés képviselői indítványra úgy határoz, hogy a „Javaslat a helyi közösségi közlekedéssel összefüggő döntések meghozatalára” című előterjesztés I. határozati javaslata tekintetében külön szavazással dönt a menetrend és a díjemelés tárgyában.

**Felelős:** Dr. Nemény András, polgármester

**Határidő:** azonnal

**Dr. Nemény András polgármester:** Most pedig Gálffy Áron képviselő úrnak a módosítójáról van szó, a 23-as busszal kapcsolatban, felolvasta, én nem fogom felolvasni, de ezek a lakói kérések, mi pedig a kéréseket tolmácsoló Gálffy Áronnak a kérését fogjuk támogatni. Szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot.

**Dr. Nemény András polgármester:** És a menetrendváltozás az elfogadott módosítókkal együtt, ez a határozati javaslatunk kerül most sorra, erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**378/2024. (XII. 19.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztés 2. mellékletében foglalt menetrend módosítási javaslatot – 2025. február 1. napjával történő üzemkezdettől – elfogadja azzal, hogy a 23-as (Petőfi-telep – Vasútállomás – Zanat) járat útvonala - a Waldorf iskola megállóhelytől - módosuljon a következők szerint: az autóbuszok mindkét irányban a Thököly utca helyett a Petőfi Sándor utca felé közlekednek, érintve a Juhász Gyula utca – Nyomda – Autóbusz-állomás – Berzsenyi könyvtár – Savaria Nagyszálló – 56-osok tere (Széll Kálmán utca) megállóhelyeket.
2. A Közgyűlés felkéri a Blaguss Agora Hungary Kft.-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
3. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** 1. pont: azonnal

2-3. pont: 2025. február 1.

**Dr. Nemény András polgármester:** Most pedig a II. határozati javaslatunk következik, ez már a jegy- és bérletárakra vonatkozik, erről szavazunk most.

Megállapítom, hogy a testület 12 igen, 4 nem, 0 tartózkodással – *1 képviselő nem vett részt a szavazásban és 1 képviselő távol van* – elfogadta a javaslatot és a következő határozatot hozta:

**379/2024. (XII. 19.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt díjtételekkel kapcsolatban az alábbi döntéseket hozza:

1. A Közgyűlés az autóbuszos személyszállítási közszolgáltatások 2025. február 1-jétől hatályos díjait a BLAGUSS Agora Hungary Kft. által javasoltak figyelembevételével az alábbiak szerint határozza meg:

|  |  |
| --- | --- |
| Vonaljegy | Pénztárból, értékesítő partnertől 420 FtJegykiadó automatából 400 FtMobilfizetéssel 400 FtAutóbuszon automatából 500 Ft |
| 30 perces időalapú jegy | Mobilfizetéssel 450 Ft |
| 10 darabos gyűjtőjegy | Pénztárból, értékesítő partnertől 3.675 FtJegykiadó automatából 3.500 Ft Mobilfizetéssel 3.500 Ft |
| 24 órás jegy | Pénztárból, értékesítő partnertől 1.050 FtJegykiadó automatából 1.000 FtMobilfizetéssel 1.000 FtAutóbuszon automatából 1.100 Ft |
| Havi bérlet | Pénztárból, értékesítő partnertől 7.700 FtJegykiadó automatából 7.700 FtMobilfizetéssel 6.990 Ft |
| Tanuló havi bérlet | Pénztárból, értékesítő partnertől 2.990 FtJegykiadó automatából 2.990 FtMobilfizetéssel 2.490 Ft |
| Nyugdíjas havi bérlet | Pénztárból, értékesítő partnertől 2.990 FtMobilfizetéssel 2.490 Ft |
| 30 napos mobilbérlet | Mobilfizetéssel 6.990 Ft |
| 30 napos bérlet (Új termék) | Jegykiadó automatából 7.700 Ft |
| Tanuló 30 napos bérlet (Új termék) | Jegykiadó automatából 2.990 Ft |
| Tanuló 30 napos mobilbérlet | Mobilfizetéssel 2.490 Ft |
| Nyugdíjas 30 napos mobilbérlet | Mobilfizetéssel 2.490 Ft |
| Kisgyermekes bérlet | Pénztárból, értékesítő partnertől 2.990 Ft |
| 7 napos bérlet | 2.800 Ft |

1. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** 1. pont: azonnal

2. pont: 2025. február 1.

**Dr. Nemény András polgármester:** Most jön a III. határozati javaslat, ez a menetrend módosításra vonatkozó javaslatoknak a megküldésének a határidejével együtt, ami 2025. május 31. Erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot és a következő határozatot hozta:

**380/2024. (XII. 19.) Kgy. számú határozat**

A Közgyűlés a 184/2024. (IX. 26.) Kgy. számú határozatát az alábbiak szerint módosítja:

A Közgyűlés felkéri a városi képviselőket, hogy a menetrend módosítására vonatkozó javaslataikat 2025. május 31. napjáig küldjék meg a Városüzemeltetési és Városfejlesztési Osztály részére.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

 (a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** 2025. május 31.

**Dr. Nemény András polgármester:** Most 10 perc múlva lesz dél, én azt javaslom, hogy most tartsunk szünetet, mert a következő az a Haladásos napirend, és éhgyomorral nem biztos, hogy az jó, de kevesebb ideig tartson a szünet, annyit levonunk belőle, úgyis még utána lesz

**Mikrofon nélkül valaki:** Hamarabb túllennénk rajta…

**Dr. Nemény András polgármester:** Ha a testület azt mondja, hogy még folytatni akarja most a munkát és akkor ezt még tárgyaljuk meg, akkor megtárgyalhatjuk. Legyünk túl rajta? Én hajlok rá, oké, akkor utána lesz szünet. Akkor megnyitom a napirendet és megadom a szót Czeglédy Csaba elnök úrnak.

***3./ Javaslat a Haladás 1919 Labdarúgó Kft.-t érintő döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

***Meghívott:*** *Keringer Zsolt,**a Haladás 1919 Labdarúgó Kft. ügyvezető igazgatója*

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Hát ez lenne a legnagyobb probléma, hogy belezavar a technika az ember hozzászólásába, akkor nyugodt lennék Haladás ügyben. Tehát egyrészről köszönöm a közgyűlési többséget adó Éljen Szombathely! frakciónak, hogy a szombathelyi felnőtt labdarúgás mellé állt, polgármester úr ugye ezt ígérte a szurkolóknak, a Sport Bizottság ülésén is elmondtam és egyébként ez meggyőződésem, szakirodalomra is tudnék hivatkozni, hogy ez a napirendi pontunk nem önmagában a felnőtt labdarúgás finanszírozásáról, annak a feltételeinek a megteremtéséről szól, hanem igen, az utánpótláskorú gyermekeknek a sportolásáról. Mindig elfelejtem a számot, hogyha jegyző úr közben megnézné a nekem küldött e-mailjét, akkor legalább a jegyzőkönyvben a pontos szám szerepelne. Tehát Szombathelyen a labdarúgás utánpótlásában, a fejemben ez a szám van, 1046 gyermek és fiatal vesz részt. Azokban a magyarországi, illetve európai egyébként foci hagyományokkal rendelkező városokban, ahol a felnőtt csapat megszűnt, ott már középtávon elsorvadt a labdarúgás utánpótlásképzés is. És nem akarok róla hosszan beszélni, de az adófizetők pénzéből, most az, hogy ezt az adófizetők milyen arányban támogatták volna, ha meg lettek volna kérdezve, ezt ne nyissuk meg, hiszen tény, hogy több 10 milliárd forintért nagyon komoly sportlétesítmények létesültek Szombathelyen, tehát a felelős gazdálkodáshoz az is hozzátartozik, hogy ezek a létesítmények ki legyenek használva. Én azt gondolom, hogy a szombathelyi, most már 100 évre visszanyúló hagyományok, illetve a több, mint 1000 labdarúgás utánpótlásban focizó fiatal jövőképének a biztosítása, illetve ezzel az, hogy ők egészséges életet éljenek, és sportoljanak, ez a napirendi pontunk szorosan kapcsolódik. Várhatóan meghozzuk az összes szükséges döntést ahhoz, hogy a Haladás 1919 Kft. az MLSZ-nél jogszerűen kezdeményezhesse az indulási jognak az átvételét. Ugye mihelyst az alapító okirat módosul a HVSE 1 %-os tulajdonrészével, az előttünk álló közjogi akadályt ezzel el is hárítjuk. Azonban itt el kell mondanom a képviselőtestület ülésén, hogy az a helyzet fenyeget bennünket, amivel mindenki legyen teljesen tisztában és nyilván elsősorban a közvélemény, hogyha a HVSE nem rendezi december 31-éig a köztartozását, ugye ez a köztartozás tudomásunk szerint nyilván, ez nem egy hivatalos tudomás, hivatalos tudomás az adóhatóságnak, meg a HVSE-nek van erről, csak azért mondom, hogyha az MLSZ-ben nézik, amit mondok, illetve kikérnék a jegyzőkönyvet december 31-ig, akkor ez nyilván nem egy hivatalos adatszolgáltatás a részemről, de arról van tudomásunk, hogy 55 millió Ft a köztartozás, és hogyha a HVSE ezt a köztartozását nem rendezi, illetve megfordítva, a köztartozás mentességét nem igazolja az MLSZ felé, akkor nagy valószínűséggel az MLSZ már a HVSE mostani indulási jogát visszavonja, ergo nem lesz mit a HVSE-nek átadnia a Haladás 1919 Kft-nek. Nyilván elsősorban a HVSE felelőssége, illetve az állam részbeni felelőssége a létesítmény fenntartási pénz megfizetésével a HVSE működési feltételeinek a biztosítása, de azt is el kell mondanom, hogy egyrészről Homlok Zsolt kétszer is megmentette a szombathelyi labdarúgást, illetve részben a HVSE-nek a nagy segítője volt, de hogyha már őszintén beszélgetünk, azt is el kell mondanunk, hogy 16 éves koráig szépen, egészségben neveljük a gyermekünket, majd 17 éves korukban éhen halnak, akkor senki nem fogja megveregetni a vállunkat, hogy 16 évig csodás szülők voltunk, történt egy kis bökkenő, mert éhen halt a gyermekünk, tehát ezért nem kitüntetés jár, hanem börtön mindenkinek. Úgyhogy Homlok Zsolt minden érdeme mellett most gyakorlatilag a Szombathelyi Labdarúgó Kft. megdöglesztése után valószínűleg a mostani állás szerint kimulasztja a HVSE-t is, amellett, hogy komoly érdemei vannak, de ettől függetlenül most éppen a megszűnés határára sodródott a történelmi sportklubja Szombathelynek. Ez is azért hozzátartozik az igazsághoz. Gyakorlatilag az önkormányzatunk a helyzet rendezésében annyiban tudna részt venni – és akkor összevonnám a hozzászólásomat, mielőtt még belepittyeg nemsokára a számítógépes rendszer –, hogy az önkormányzatunk a HVSE-vel közösen vállalta az NB III-as csapat őszi versenyeztetését. Ehhez az egyeztetések során, most ez az én meggyőződésem, hiszen én vettem ebben részt polgármesteri megbízottként, egy 40 milliós kötelezettséget vállalt az önkormányzatunk ennek a finanszírozására, ebből 12 millió Ft-ot biztosítottunk már. 8 milliót azért nem tudtunk már biztosítani, mert egyébként inkasszó volt a HVSE számláján, tehát ezért nekem ezt a HVSE ügyében megbízott, polgármester úr által megbízott önkormányzati képviselőnek el kell mondanom, hogy ezt a 28 millió Ft-ot egyébként az én megítélésem szerint biztosítanunk kellene. És ezért mondtam a két közgyűlés közötti vitában, hogy a 27 millió Ft-nak lesz még jelentősége, ugyanis szerintem a szociális területen való felelős gazdálkodásnak köszönhetően, ami elsősorban nyilván a területért felelős alpolgármester és a hivatal érdeme, 27 millió Ft el nem költött forrás van az albérleti támogatásnál, tehát gyakorlatilag a 28 millió Ft-ból van 27 millió Ft olyan összeg, amit elvileg a HVSE támogatására fordíthatnánk. Na, de itt van az elvileg. Az én képviselői felelősségem, és ugye mindegyikünk a lelkiismerete szerint vesz részt a szavazásban, hogy a HVSE működésének a biztosítására adhatnánk pénzt megítélésem szerint még akkor is, ha van köztartozás, azonban ez a 28 vagy 27 millió Ft pedig nem rendezné a HVSE-nek a köztartozását, ergo nem tudja önkormányzatunk ezen összeg kifizetésével sem a HVSE működőképességét biztosítani. Innentől kezdve, nekem, aki legrégebb óta vagyok tagja a testületnek, tehát ahhoz nagyon nehéz lenne asszisztálnom, és ezért megfontolásra tudom javasolni. A magam ellenérve az, hogy ha nem tudjuk a HVSE működését biztosítani, hiszen hiába fizetnénk ki a szabadon maradt forrásból 27 millió Ft-ot, azt hozzátéve, hogy nyilván az albérleti támogatás területén ez a 2025-ös évben nagyon jól jönne egyébként az ágazatnak, tehát nyilván erre a pénzre a következő évben is szükség lenne, ez nem elég a Haladás köztartozásának a kifizetésére, hiszen, ha 27 millió Ft-ot kifizetünk, még mindig marad 28 millió Ft. Innentől kezdve, nekem jogászként is, meg lelkiismereti okból is aggályaim vannak a tekintetben, hogy ha nem tudjuk biztosítani működést, akkor kifizethetünk pénzt, de ezt nyilván elsősorban a városvezetés, illetve a közgyűlési többséget adó frakciónak a meggyőződésére kell bízni. És akkor még jegyző úrnak a kenyerét elvéve, ugye van egy 2013-as rendeletünk, a számát nem jegyeztem meg, aminek azt hiszem az 5. §-ában, lehet, hogy ezt már rosszul mondom,

**Mikrofon nélkül Dr. Károlyi Ákos jegyző:** 4. §-ában.

**Dr. Czeglédy Csaba a Szociális és Lakás Bizottság elnöke:** 4. §-ában meg ugye előjön a köztartozás mentesség, mint támogatási feltételnek a kérdése. Tehát ez is egy olyan dolog, amit egyébként értékelnie kell a Közgyűlésnek. Az a legnagyobb gondom, hogy egyrészről vállaltunk – ez az én meggyőződésem - az NB III-as csapat versenyeztetésével kapcsolatban kötelezettségeket, azonban, hogyha nem tudjuk biztosítani a HVSE működőképességét mi magunk, akkor kifizethetünk-e úgy 27 millió Ft közpénzt, hogy ugyanúgy köztartozással terhelt, illetve működésképtelen marad a HVSE. Hát ennek a megfontolását javaslom a Közgyűlésnek, azt hozzátéve, hogy én csak abban az esetben tudnám megszavazni a 27 millió Ft kifizetését, hogyha egyrészről Homlok Zsolt írásbeli nyilatkozattal, büntetőjogi felelősségével vállalja, hogy a tartozásairól lemond, vagy hát a felé fennálló tartozásokat nem követeli vissza, hiszen tartozik neki a HVSE, vállalja ennek az illeték megfizetési összegét. Horváth Attila alpolgármester úr számolta ki a Sport Bizottság ülésén, ha jól emlékszem, nagyságrendileg 100 millió Ft illetéket kellene fizetni

**Mikrofon nélkül Dr. Horváth Attila alpolgármester:** 108.

**Dr. Czeglédy Csaba a Szociális és Lakás Bizottság elnöke:** 108 millió Ft illetéket kellene fizetni a HVSE-nek, hogyha Homlok Zsolt az összes tartozását elengedi. Ez egy becslés. Nyilván ez egy feltétel kell, hogy legyen, azt hozzátéve, hogy a 27 millió Ft megfizetésének pedig csak akkor szabadna ezeken túl hatályosulni, hogyha a 28 millió Ft-ot pedig valaki biztosítja a HVSE részéről, hiszen ahhoz, az én megítélésem szerint, nem adhatunk támogatást, hogy továbbra is működésképtelenek legyenek. Ahhoz, hogy minimális működési feltételek meglegyenek, ugye legalább 28 millió Ft-ot még valakinek a köztartozás mentesség biztosítás érdekében bele kell fizetni. Így összefoglalom ezzel a dilemmáimat, az a teher nyom bennünket is, hiszen a szeptemberi döntésünkön mégiscsak egy Labdarúgó Kft. létrehozásáról döntöttünk, az a teher nyom bennünket, hogy gyakorlatilag 2 hét múlva, december 31-ével, valószínűleg nem ül össze az MLSZ versenybizottsága 31-én, majd összeül január 6-án, ellehetetlenül és emiatt okafogyottá válik minden erőlködésünk. Azt hozzáteszem, hogy Haladást támogató szurkoló barátaimmal, régi harcostársakkal beszéltem, nagyjából 10 millió Ft támogatást gyűlt össze, amit alapvetően a Haladás Kft. támogatására szántak, azt mondták, ezt a HVSE adósságrendezésére is fordítanák, de az 55 millió Ft már egy olyan lélektani határon van túl, amit egyébként a szurkolók részéről is képtelenség volt összegyűjteni. De egyébként van itt egy 10 millió Ft-os összeg, de hozzáteszem, Homlok Zsolt, aki papíron még a HVSE elnöke maradt, hogyha az elkövetkezendő hetekben nem biztosítja azt, hogy több 10 millió Ft befizetésével köztartozás mentes legyen a HVSE, akkor gyakorlatilag a mi erőn felüli teljesítésünk, mind a szurkolók pénzgyűjtése is teljesen értelmetlenné válik. Úgyhogy én ezeknek a megfontolását is javaslom a Közgyűlésnek. Minden igyekezetünk ellenére gyakorlatilag bekövetkezhet az, hogy 2025. január 6-án, vagy azon a héten visszavonják a HVSE indulási jogát, és gyakorlatilag azzal véget ér a Haladás, akkor már 106 éves szombathelyi története és ezt végigélni nekem, akinek zöld-fehér vér csörgedezik az ereiben, rendkívül elkeserítő, főleg úgy, hogy ott álltam a koporsója mellett a Szombathelyi Haladás Kft-nek is júniusban, úgyhogy ezt végigcsinálni, nem egy nagy öröm. Ráadásul még méltatlan helyzetbe is hoztak páran, én azt gondolom, hogy mindenfajta bölcsességet nélkülöző döntésük kell.

**Dr. Nemény András polgármester:** Köszönöm szépen elnök úrnak! Elsősorban először is jegyző urat kérem meg, mégiscsak ő az önkormányzat törvényességének az őre, hogy amiről beszélt elnök úr, azt ismertesse a Közgyűlés előtt a köztartozással kapcsolatban, hogy nekünk milyen lehetőségeink vannak.

**Dr. Károlyi Ákos jegyző:** Köszönöm szépen! Tisztelt Polgármester Úr! Tisztelt Közgyűlés! Csak megerősíteni tudom, amit elnök úr is mondott. Van az önkormányzatnak egy rendelete, ez a 47/2013. (XII.4.) számú rendelete az önkormányzati forrásátadásról. Ennek a 4.§ (5) bekezdése a pályázati adatlap vagy az egyedi támogatási kérelem minimális tartalmi elemeit felsorolja, és a p) pontban szerepel a nyilatkozat arról, hogy a szervezetnek köztartozása nincsen. Tehát amennyiben egy szervezetnek köztartozása van, akkor már egyébként a kérelmet sem tudja benyújtani azon az elektronikus felületen, ahol a kérelmeket az ÖTR-en keresztül be kell nyújtani. Ez praktikusan úgy néz ki, hogy amikor a támogatási kérelmet az ÖTR-ben a szervezetek feltöltik, kitöltenek egy nyilatkozatot, és ennek a nyilatkozatnak egész pontosan - kicsit apró betűvel van, de megpróbálom nézni - a d) pontja pedig arról szól, hogy „büntetőjogi felelősségem tudatában kijelentem”, és ennek az utolsó gondolata, mondatrésze pedig az, hogy „köztartozásom nem áll fenn”. Tehát amennyiben ilyen nyilatkozatot kitölt a kérelmező, akkor tudja egyáltalán beadni a kérelmét, hiszen ekkor lehet jogosult támogatásra. Amennyiben köztartozása van, akkor értelemszerűen ilyen nyilatkozatot nem tud kitölteni, tehát ergo az önkormányzat támogatást a rendelet alapján nem is biztosíthat ilyen szervezetek számára. Köszönöm szépen!

**Dr. Nemény András polgármester:** Köszönöm, ügyrendi kérdésben elnök úr.

**Dr. Czeglédy Csaba a Szociális és Lakás Bizottság elnöke (ügyrendi hozzászólás):** Tisztelt Közgyűlés! Nyilván én magam is megvizsgáltam a jegyző úr által hivatkozottakat, meg egyeztettünk is róla, tehát ennek a fényében meg nyilván az kérdéseket vet fel, hogy 2024. október 14-én a HVSE által benyújtott támogatási kérelem, ami gondolom a köztartozás mentességről szóló nyilatkozatot is tartalmazza, akkor mennyire volt jogszerű, vagy sem. Hiszem nyilván az bennem kérdéseket vet fel, hogy beadunk egy kérelmet, adunk rá támogatást, majd két hónap múlva azt mondjuk, hogy hiába ad be kérelmet, mert úgysem tudunk rá támogatást adni, lásd itt a köztartozás mentességre való hivatkozás. Úgyhogy én azt kérem, hogy ebből a hozzászólásomból, illetve, amit jegyző úr elmondott, ebből le kellene vonni a megfelelő konzekvenciákat, illetve ennek azért a megvizsgálása kell, mert vagy adhatunk támogatást, és akkor nincs ez a rendeleti akadály, vagy akkor meg kérdések merülnek fel az október 14-i kérelem vonatkozásában. Én azt gondolom, hogy hivatalos személyek vagyunk, gyakorlatilag hivatalos eljárásunk keretében vagyunk itt is, meg amikor ezekkel foglalkozunk, úgyhogy én azt gondolom, hogy jegyző úr, vagy valaki reagál rá, de ennél többet nem akarok mondani az ügyben.

**Dr. Károlyi Ákos jegyző:** Tisztelt Polgármester Úr! Tisztelt Közgyűlés! Tehát amit mondtam, azt úgy tudom még tovább folytatni, hogy technikailag csak úgy lehetséges a támogatási kérelem beérkezése a hivatalba, hogy a támogatást kérő szervezet behúz egy „X”-et a nyilatkozat mellé, miszerint köztartozással nem rendelkezik. Ha ezt nem teszi meg, az ÖTR felületén keresztül nem tud tovább lépni. Tehát a kérdésre válaszolva, csak úgy lehetséges, hogy támogatást kapott októberben a HVSE, hogy köztartozás mentességről szóló nyilatkozat ebbe a hivatalba be kellett érkezzen. Máshogy, technikailag és jogszerűen nem is lett volna lehetséges támogatni ezt a szervezetet, mint ahogy bármelyik más szervezetet sem.

**Dr. Nemény András polgármester:** Mindjárt meg is adom a szót, mert inkább utána reagálok egyben. Ha ez így van, ugye most új felügyelőbizottsága van a HVSE-nek, Illés Károly bekerült a felügyelőbizottságba, ezt meg lehet nézni, az adott pillanatban, amikor ezt a kérelmet beadták, akkor köztartozásmentes volt-e? Ha nem, akkor az, aki ezt beküldte, aláírta, az büntetőjogi felelősséggel tartozik, a szükséges lépéseket meg fogjuk tenni. Nem tudom ki volt akkor az aláíró, ki fog derülni. Én amúgy is azt gondolom, hogy ennek nagyon komoly jogi konzekvenciái lesznek, nem akarok elébe menni, csak amit én eddig láttam, hallottam, az ottani emberekkel beszéltem, abból számomra már több visszaélés gyanúja merült fel, ami nagyon szomorú, mert nyilván nem ezekről kéne beszélnünk. Akarok beszélni hosszabban is egy kicsit, de Illés Károlynak megadom a szót először, parancsoljon képviselő úr!

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr. Nagyon röviden reagálnék, nem szeretnék vitát generálni ennél a napirendi pontnál, hiszen a következő napirendnél kitérünk majd úgyis a HVSE-nek az ügyére, és ott szeretném ezt majd bővebben kifejteni. Most csak annyit, hogy kapcsolódva Czeglédy képviselőtársam által elmondottakhoz, hogy valóban az a 40 millió Ft, amiről a távozásoknál szó volt, hogy a II. féléves harmadosztálybeli szereplést, amit egyébként a HVSE kapcsán tett meg a futballcsapat, oda ugye volt egy elhangzott ígéret 40 millió Ft-ról, hogy azt a 40 millió Ft-ot majd az önkormányzat dotálja a HVSE felé. Ha ez egyébként megtörtént volna korábban, akkor mondjuk, amikor a 12 millió Ft folyósításra került, akkor, abban a pillanatban a Haladás VSE-nek 33 millió Ft köztartozása volt, illetve az azt követően. Tehát ha azt a 40 millió Ft-ot megkapták volna, akkor az a köztartozás most nincs, és már rég át tudták volna adni a jogot, tehát ez megtörtént volna már. Való igaz, amit Czeglédy képviselőtársam mond, az én információim alapján is ez a köztartozás most 55 millió Ft. Ily módon azok az aggályok felmerülnek, amiket képviselőtársam mondott, bővebben majd itt az összefüggésekről a következő napirendnél szeretnék beszélni, köszönöm!

**Dr. Nemény András polgármester:** Köszönöm. Annyit reagálnék erre, hogy a közgyűlési döntésünk 20 millió Ft. Itt ül a képviselő is a Közgyűlésen, tehát 20 millió Ft-ról beszéltünk, abból küldtünk el 12-t, de azt se kérték. Senki másról nem döntött. A 40, az egy másik szám, ami a Közgyűlés előtt nem szerepelt sohasem. Tehát szerintem kezdjük ezzel a dolgot. A 12 millió Ft-nak a kifizetése az pedig valójában úgy történt, hogy a HVSE nem kérte ezt. Ez volt az, amit elmondtam az előző Közgyűlésen, hogy felhívtam a Homlok Zsoltot a korábbi Közgyűlés előtt, hogy nem lehet úgy utalnunk még a közgyűlésünk által meghatározott pénzt sem, hogyha ők nem kezdeményezik ennek a lehívását. Ő azt mondta, hogy majd ő szól, ha valami probléma van, nem kell nekik ez a pénz. Ez volt, hogy nem kell nekik ez a pénz. És egyébként én tudom, hogy amúgy Czeglédy Csaba erősködte ki a klubmenedzsernél, meg nem tudom kinél, hogy legalább elküldjék a kérelmet és akkor erről időarányosan fizettünk ki annyi pénzt, amennyi a béreknek megfelelő lett volna, tehát így döntöttünk a 12-ben, mert volt egy olyan érzésünk, hogy nem feltétlenül fogják kifizetni ezt a pénzt azoknak, akiknek mi szánjuk. Mert mi nem a HVSE-be általában adtunk pénzt, hanem a mi döntésünk alapján a később megalapítandó Futball Kft., vagy akkor már folyamatban lévőnek az addig való eljutásához, a játékosoknak a pénzéről részben beszéltünk, hiszen azért tegyük asztal fölé, hogy a HVSE-nek a tavalyi évben is volt egy NB III-as csapata, körülbelül hasonló eredménnyel működött, mint a mostani. Annyi volt a különbség érdemben, hogy nem ott játszott, ahol most, nem a Stadionban, hanem egy másik helyen és talán egy-két játékossal volt kevesebb. Tehát körülbelül ebből indulunk ki. A rendezvény biztosításának a költségét megnézhetnénk, hogy mennyi, de az olyan 1 millió Ft körül van per meccs, és 12 meccs volt. Másfél millió Ft, mondja. Akkor másfél millió Ft, 12 meccs, az 18 millió Ft, amivel többet kellett ilyen értelemben a helyszín miatt. De ez sem teljesen igaz, mert jegybevételük is volt ebből, és az ő elmondásuk szerint 700 ember szokott kimenni a meccsre, de mondjuk legyen 400, nem tudom mennyi egy jegy ára? 1500 Ft, akkor, ha csak ezzel számolunk, akkor 600.000,- Ft, tehát ennyit le is lehet belőle venni, tehát 1 millió Ft alá jutottunk, tehát 12 milliónál kevesebbe került összességében az, hogy ezen a helyszínen játszottunk. Mert ehhez képest a város 20 millió Ft-ot mondott. tehát, ha matekozunk, akkor nagyon gyorsan kiderül, hogy még ehhez képest, ebből a 20 millióból még 8 millió a bértöbbletet is fedezte volna, amit azoknak a játékosoknak a leigazolása jelentett volna, akit egyébként a HVSE magától nem tett volna meg, de az NB III megerősítése miatt megtett volna, vagy legalábbis közeledett volna. És mindehhez hozzájárult, hogy a HVSE 26 millió Ft MLSZ támogatással, az egész éves támogatással erre a félévre számolt, tehát magyarul ők 26 milliót erre a csapatra még úgy vettek, hogy kaptak volna. Magyarul egyáltalán nem lett volna szükség ehhez a teljesítményhez, ezekkel a játékosokkal, ezen a helyszínen 40 millió Ft-ra, nem erről beszélünk. Tehát az a 20 millió Ft, az viszont jogosan járt volna, csak a kifizetését egyrészt először nem kérték, amikor kifizettük a 12 milliót, utána nem közölték, amikor a 8-at akartuk fizetni, szintén Czeglédy Csaba volt, aki közbenjárt ez ügyben, hogy a játékosok kapják meg a fizetést, én nem szeretem ezeket a nem tiszta viszonyokat, mert nyilván nem látunk rá, hogy tényleg megkapják-e, hogyan történik, de elfogadtam ezeket az érveket, mondtam, hogy induljon az utalás, de másnap tájékoztatták a jegyző urat, hogy nemcsak, hogy köztartozás van, hanem inkasszó van a számlán, azaz, hogy semmiképpen nem fog oda jutni, hanem oda fog menni a NAV tartozásokra. Nagyon sok embernek nagyon komoly felelőssége van a HVSE-ben, ezért nem is akartam idehozni ezt a napirendet, mert a kettő nálam egy, de akkor majd azt a másik napirendnél délután el fogom mondani, és nem akarom kifejteni, hiszen tényleg szerepel abban az is, hogy államtitkár úrral miben maradtunk és miben egyeztettünk. Én azt látom, hogy ezeket a felelősségi viszonyokat fel kell majd tárni, nagyon rossz üzenetnek tartom, hogy a város által javasolt delegáltat nem szavazták meg, viszont én bízok Illés Károlyban is, aki bekerült a felügyelőbizottságba, hogy a város érdekében fog ott eljárni, nem lesz könnyű dolga. Én azt gondolom, hogy több büntetőfeljelentést kell majd valószínűleg tennie. Csak az, amit mi hallottunk, csak az, amit én hallottam a szakosztályvezetőktől, hogy a TAO pénzeket hogyan használták fel, az már önmagában egy vizsgálatot fog érdemelni, és ha igaz, amit én hallottam a klubmenedzser asszonytól, aki saját szavával mondta azt, hogy nem arra költötték a pénzt, amire a TAO támogatást lehetett volna tenni, hanem működésre költötték, vagy bármi másra, ez már bűncselekmény önmagában. Tehát a HVSE-ben erről beszélünk, ide jutott sok év alatt a HVSE. Nem tudok már indulatok nélkül beszélni erről, azért is gondoltam, hogy majd inkább ebéd után, mert akkor lesz a másik része és akkor ezt így egyben akartam kezelni. Úgyhogy most meg fogom adni még a szót Czeglédy Csabának ügyrendiben, meg Horváth Gábornak is, és hogyha nem lesz több hozzászóló, akkor lezárjuk, szavazunk és megyünk tovább. Egyetlenegy mondatom van csak, hogy az Illés Akadémiával is egyeztetve ugye szerepel az anyagba, hogy az utánpótlás, az csak a HVSE lehet, ezért most aztán eléggé…

**Mikrofon nélkül Dr. Czeglédy Csaba a Szociális és Lakás Bizottság elnöke:** Az NB III-ban a HVSE…

**Dr. Nemény András polgármester:** Az NB III-ban, és utána amikor majd…

**Mikrofon nélkül Dr. Czeglédy Csaba a Szociális és Lakás Bizottság elnöke:** Az nincs a szerződésben.

**Dr. Nemény András polgármester:** Az nincs. Jó, akkor ez egy megnyugtató dolog, mert ugye nem látjuk a jövőt és jelen körülmények között nem jó az, hogyha a saját mozgásterünket szűkítjük a jövőre nézve, ez akkor megnyugtató számomra is, hogy ez így van, szuper! Hirtelen sokkal több hozzászóló lett, úgyhogy én lehet, hogy szünetet fogok elrendelni, hogyha ez így megy, de először megadom a szót ügyrendben Czeglédy Csabának.

**Dr. Czeglédy Csaba a Szociális és Lakás Bizottság elnöke (ügyrendi hozzászólás):** Csak annyi, hogy a közvélemény tájékoztatására, meg hát nyilván a saját megnyugtatásomra is mondom, tehát szeptember 26-a délután hivatalosan értesítettem a HVSE-t, hiszen hivatalos személy vagyok képviselőként, hogy megszavazta a költségvetés módosítást a város, tehát szeptember 26. nap délutánjától ezt tudták. És gyakorlatilag, amikor Keringer Zsolt, akinek álmatlan éjszakái vannak és szerintem éveket öregedett az elmúlt hónapokban, amikor Keringer Zsolt rohant be polgármester úrhoz és hozzám ahhoz, hogy nem történt október 10-én bérfizetés, akkor szembesültünk azzal, hogy el sem indították a kérelmet, nem igényelték a 20 millió Ft-ot és gyakorlatilag akkor álltunk neki könyörögni, én már szinte könyörögtem a HVSE-nek, hogy nyújtsák be a kérelmet. Polgármester úrnak egy napig könyörögtem, hogy Homlok Zsoltot hívja fel, hiszen Homlok Zsolt megüzente, hogy ő nem fogja polgármester urat felhívni. Jó, és akkor még annyi, hogy mivel a szombathelyi felnőtt labdarúgás kapcsán lehet, hogy már csak a jövő január végi Közgyűlésen fogok tudni hozzászólni és addig lehet, hogy már tragikus események is be fognak következni, azt sajnálom, hogy Keringer Zsolt, aki a szurkolóknak egy emblematikus alakja, meg talán én is, aki számítok valamit a Haladásnál, tehát lehet, hogy a mi nevünkkel lesz fémjelezve ez a kudarc, hiszen mi is kudarcot fogunk vallani, hogyha ez a dolog gyakorlatilag kútba esik. Nyilván ebben van a mi felelősségünk, talán nem a miénk a legnagyobb, de hogyha ez a dolog ellehetetlenül, akkor Zsolt nevében is a szurkolóknak a bocsánatát kérjük, legalább nekünk bocsássanak meg, hogyha ez a dolog végleg ellehetetlenül.

**Dr. Nemény András polgármester:** Köszönöm szépen. Elnök úron semmi se múlott, az biztos. Megadom a szót Horváth Gábornak.

**Horváth Gábor városi képviselő:** Tisztelt Polgármester Úr! Tisztelt Közgyűlés! Azért a napirendi pontban lévő mellékletre kitérnék, az üzleti tervre egy kicsit. Ugye írtam igazgató úrnak levelet és kaptam választ is. Azt gondolom, hogy fedezet nélküli ez az üzleti terv abból a szempontból, hogy 145 millió Ft szponzorációs bevételre számít. Képviselőtársam elmondta, hogy a baráti kör egy hét alatt 10 milliót tudott összeszedni, de ez kevés. Hogyha a 145 milliós szponzorációs pénzből ugye, akiket megkerestek, abból hozzátennék a 10 millióhoz azt a többit, akkor ki lehetne fizetni ezt az 55 milliót, ami nem hivatalos, csak képviselő úr mondja. Azt is egy baráti kör szedi össze mondjuk, és akkor az lehetőség megvan, hogy ez a Kft. tudjon menni, és beadják az MLSZ felé az egyesület NAV nullás igazolását. Onnantól kezdve ennek van létjogosultsága. Ami itt elhangzott ebben az egészben, hogy a 27 milliót oda lehetne adni, de akkor még 28 millió hiányzik. Mikor érkezett be, október hányadikán érkezett be a kérelem?

**Mikrofon nélkül Dr. Czeglédy Csaba a Szociális és Lakás Bizottság elnöke:** 14-én.

**Horváth Gábor városi képviselő:** Október 14-én. És akkor már rajt volt az inkasszó, vagy nem volt rajta?

**Mikrofon nélkül valaki:** inkasszó nem volt rajta

**Horváth Gábor városi képviselő:** Akkor még nem volt rajta. Akkor is kockázat, hogy mi ezt odaadjuk. Én azt gondolom, hogy felelősen erre képviselő igent nem mondhat. Nekem ez a véleményem. A másik pedig az, azt gondolom, hogy nem látom a biztosítását annak, hogy mondjuk a 145 millió Ft szponzorációs pénzre valóban lehet számolni, és akkor itt van egy 100 % önkormányzati tulajdonú gazdasági társaságunk, és akkor úgy járunk, mint annak idején korábban a FALCO-nál, hogy majd jönnek, hogy pótbefizetés, és az önkormányzat tegyen be ennyit meg annyit és azt már nem tudjuk betenni. És annak idején pár éve, amikor a FALCO gazdálkodásával kapcsolatban elmondtam, hogy mutassuk meg, hogy nekünk nem 180 milliót ér, hanem tegyük be azt a 400 milliót, vagy akármennyit, hogy ne legyen az, hogy itt az eredménytartalékban fél milliárdos hiány legyen, amit ugye vissza kéne adni a Kft-nek, de úgyse kérjük vissza, most erre nincs lehetőség. Én azt gondolom, hogy így az önkormányzat nem éri fel, és ezt ki kell mondani, ilyen formában az, hogy a Labdarúgó Kft. a jövő évben olyan működést tudjon produkálni, ami fenntartható. Mivel, hogy az üzleti tervben nincs meg rá a fedezet. Tehát én azt gondolom, hogy ezt is mérlegelnünk kell, természetesen megszavazhatjuk mi most itt az összes előterjesztést, de ettől függetlenül az a probléma, hogy a NAV nulllás igazolás nem fog bemenni az MLSZ felé, ez a tét. És az 55 millió Ft-ot senki nem teszi be, ugye Czeglédy Csaba említette, hogy Homlok Zsolt érdemeit meg kell említeni, hogy mit tudom én, több, mint 10 évig üzemeltette, de igen, a legvégén itt megfeneklett az egész és ennek annyi lesz. Ettől függetlenül még a HVSE-nek lesz reménye, hogy fennmaradjon, de nyilván a labdarúgás, futsal, vagy azok nélkül kell neki majd továbbmenni, amik ugye nagyon sokba kerültek. Tehát itt mindenképpen felelős döntést kell hozni, én azt kívánom a képviselőtestületnek, hogy megfelelő önmérséklettel álljunk a dolgokhoz, és a megfelelő felelősségünk tudatában döntsünk arról, hogy lássuk be, az üzleti tervben nincs meg a fedezet a jövőben. Köszönöm szépen!

**Dr. Nemény András polgármester:** Köszönöm képviselő úr! Ugye mi, önkormányzati szemmel azt tudjuk nézni, hogy több eshetőségre is fel kell készülnünk, és hogy legyen garancia arra, hogy ne menjen el közpénz a semmibe, ez valójában erről szól. Volt egy ígéretünk, én magam is a szurkolók vezetőjével találkoztam, ott volt Czeglédy elnök úr is, amikor is én világossá tettem, hogy erre a projektre, erre a Kft-re a következő évben 50 millió Ft-unk van. Amikor látszott már, hogy a HVSE dolog, ez nem fog működni, és már csak rossz hírek voltak és minél gyorsabban szerettük volna átvenni a jogot, akkor azt is láttuk, hogy az a pénz, ami oda nem került befizetésre, az meg majd ide fog kerülni. Tehát ezért is beszélünk arról a 8 millió Ft-ról, 58-ról. Mert 8 oda nem került, hiszen mi azt oda szántuk a labdarúgásra, akkor kerüljön ide. Gondolkoztunk a 26 millió Ft-os MLSZ támogatásban is, ha nem került kifizetésre a HVSE-nek, akkor kifizetésre kerülhet ide. Ennyiből tudunk gazdálkodni, és az volt a mondás, hogy ki fog derülni, hogy egy Homlok nélküli tiszta cég, mert ugye ez volt a problémája - mondták mindig - a támogatóknak, hogy ilyen helyre nem fektetnek be, tud-e annyi több pénzt hozni, amennyiből ki tudjuk hozni ezt a bajnokságot. Ha az derül ki, hogy nem, akkor a mi saját közgyűlési döntésünk, meg az ígéretünk alapján, a következő évre több pénzt nem terveztünk beadni, merthogy egyébként látjuk a költségvetést, akkor ez az egész tavaszig megy el láthatóan. Ha az ősszel lévő pénzt előre kell hozni tavaszig, akkor tavasszal azt kell mondani, hogy ha NB III-ban maradna a csapat, akkor is el kell állni és akkor akár NB I-ben lehet folytatni, ha arra van forrás. Ha megjönnek a támogatók, akkor olyan nagyságrendben lehet egyébként gondolkozni, leszerződni, hiszen nyilván fedezet nélkül szerződni se lehet senkivel. A nehézséget természetesen az adja, hogy jelen pillanatban nem tudjuk, hogy megkapjuk-e a jogot, vagy sem, most nem áll jól a helyzet, de ha mégis az MLSZ megadná, már igazolni kellene, januárban már edzeni kellene, hiszen akkor versenyhátrányba kerülünk. Ilyenkor egy felelős önkormányzat annyit tud tenni, hogy az egyébként is oda szánt pénzt, hiszen azt nem tehetjük meg, hogy emberek pénz nélkül edzenek mondjuk, annak egy határt szabunk, ez volt benne ebben a határozati javaslatban, ez a 8 millió Ft, amit amúgy is odaadtunk volna egyébként a HVSE-nek, ennek a keretnek az összegéig tudnak szerződni. A játékosok, akik leszerződnek, pontosan tudják, hogyha megkapják a jogot, akkor sem biztos az még, hogy a júliusig tartó időszaknál hosszabb időszak lesz, de nyilván mindent meg fogunk tenni valamennyien azért, nagy cégekkel én is beszélek és mindenki más is, nyilván az ügyvezető is ezt csinálja, hogy minél több pénzt hozzunk be. Ez a 10 millió Ft is ebben az esetben ide érkezne. Ahogy szokták mondani, kis pénz, kis foci, nagy pénz, nagy foci. Akkora a foci, amekkora pénzt össze tudunk ebben a történetben szerezni. Ha nem jönnek pénzek, az is egy üzenet értékű. Mert nálam az, amikor mondjuk egy jégkorongnak a működésére 50 millió szponzori támogatást össze tudnak hozni, ahol nincsen felnőtt csapat, az azt jelenti, hogy lehetséges ilyen, ha megvan az az erő, meg lelkesedés hozzá, meg a tényleges igény hozzá, ami mondjuk, itt az feltételezhető, hogy ennél a focicsapatnál egyébként megvan, én magam is azt feltételezem. Most egy olyan jövőre próbálunk építeni, ami nagyon sok bizonytalanságból áll, de mindig, ami pénzt kiadunk, azt megmondjuk, hogy mire adjuk, és mire mennyit. Én azért nem gondolom azt, hogy rossz lenne elfogadni ezt a mostani helyzetet, mert ez egy esély, egy kapun átmenni. De nem a kezünkben van a sorsunk, ahogy focinyelven ezt elég sokszor szokták mondani, az MLSZ-en is múlik, hogy mi fog történni. A mi kezünket meg a másik oldalról megköti az, hogy köztartozás mentességként nem is tudnánk odaadni azt a pénzt a HVSE-nek, ami kiütné a köztartozást, ráadásul így, hogy Homlok az elnök, semmi garancia nincsen arra, hogy arra költené. Ki tudja ma garantálni, hogy az oda átutalt bármilyen pénzt, amit egyébként jogilag átnézve, hogyha azt látjuk, hogy nincs remény a folytatásra, mert mondjuk a minisztérium nem ad egyértelmű választ arra, hogy a HVSE meg fogja kapni a támogatást a jövőben, sőt azt mondja, hogy nem fogja megkapni, tehát ha nincs remény a támogatásra és mi úgy adunk oda nagyon sok közpénzt, akkor az a hanyag kezelésnek a kategóriáját meríti ki. Meg fogják tőlünk kérdezni, hogy miért tettünk ilyent. Még hogyha a köztartozás mentesség miatt meg is tehetnénk, vagy mondjuk egy rendeletet módosítanánk, amit nagyon nem szeretnénk, minden megyei jogú városban ez a rendelet, nem véletlen, hogy nem adunk ilyen egyesületnek. De ha ezt meg is tennénk, akkor se adhatnánk oda, ha az a tudásunk, hogy egyébként az egész úgy néz ki, hogy be fog omlani, és amúgy 270 millió Ft, ami fennáll még sima tartozásként, ez nem a Homloknak az a tartozása, amivel felé tartoznak, hanem mindenki más felé való tartozás, ki fogja azt kifizetni? Biztos, hogy mi nem, ilyent nem tehetünk magunkra. Tehát egy csapdahelyzet ez, kétségtelenül, ebben az esetben. Nekünk akkor is tartanunk kell a szavunkat ahhoz, hogy azon az úton, amin elindultunk, megpróbáljuk körbebástyázva, jogilag biztosan, szavazzunk meg egy üzleti tervet és adjunk egy esélyt. Mert ha mondjuk holnap Horváth Gábor szerez egy szponzort 100 millió Ft-ra, akinek aztán teljesen mindegy, hogy hová fizeti be a pénzt, odaadna 55-öt a HVSE-nek, mert ő, egy magánszemély megteheti, és egyébként megtámogatja utána az új Kft-t, akkor van miről beszélnünk. Egész addig, amíg ez a dolog, mondjuk, ha az MLSZ azt mondja, hogy nem, elhalna. Erről szól ez a történet, hogy mi, amit tudunk, viszünk tisztességesen, de azért azt látni kell, hogy a városnak a szélesebb, nagyobb közvéleménye az nem azzal a szemmel figyeli ezt a történetet, mint mondjuk általában egy fanatikus Haladás szurkoló. Bár mondjuk a Haladás szurkolók között is van olyan, aki egyszerre a kettőt is nézi, hogy mondjuk mi az közpénz felhasználása, az hogyan történhetne meg, hanem az, hogy a semmibe ne öntsünk pénzt. És ez már nagyon sokszor volt téma a Közgyűlésen a korábbi ciklusban is. Emlékszem, pont Lendvai Ferenc használta a „lyukas vödörbe ne öntsünk vizet”, hát most a vödörben nagyon sok lyuk van jelen pillanatban. És most úgy tudunk csak dönteni, hogy addig, amíg a lyukat el nem éri, hogy legalább lássa mindenki, hogy van benn, van benn önkormányzati támogatás. Bocsánat, hogy ilyen hosszú voltam, de ez a dolog kell, hogy értsék, mert annyi szóbeszéd van, ami rossz találgatásokra ad okokat, ami miatt egyértelműen kell fogalmaznunk. Gondolom, ezt akarja Tóth Kálmán is, mert felügyelőbizottsági tagként is szól.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Köszönöm a szót polgármester úr, jelenleg én bizottsági elnökként kértem szót és Putz Attila képviselőtársam fogja a felügyelőbizottságunk módosító javaslatát ismertetni. A Városstratégiai, Idegenforgalmi és Sport Bizottság is egy módosító javaslattal élt, egyébként egyezően azzal, amit polgármester úr beleszőtt a mondandójába. Tehát tulajdonképpen a határozati javaslatunk az előterjesztésen alapul, itt van egy technikai hiba a számozásnál, de ez teljesen triviális, hogy abc-re kell módosítani. Viszont szövegszerűen, amit polgármester úr elmondott, azt a bizottság úgy fogalmazta meg, és akkor ezt javaslom is a Közgyűlésnek elfogadásra, ezt a módosítást, hogy a bizottság javasolja, hogy a 9-es pont új b./pontja a következőkkel egészüljön ki: a közgyűlés ezen felfüggesztő feltétel alkalmazása nélkül vállalható kötelezettség összegét 8 millió Ft-ban határozza meg. Tehát ez a b./pont ugye úgy hangzik, hogy a társaság ügyvezetője kizárólag akkor vállalhat bármilyen kötelezettséget, ha a Kft. a felnőtt labdarúgó NB III bajnokságban megkapta az indulási jogot, vagy azzal a felfüggesztő feltétellel vállalhat kötelezettséget, hogy a szerződés hatályba lépésének feltétele az indulási jog megléte. Most mi azt mondtuk, hogy ezzel a 8 millió Ft-tal ezt a pontot fellazítjuk, mert ezt a pénzt amúgy is a focira szántuk, és azt mondtuk, hogy akkor Keringer Zsolt erre a 8 millió Ft-ra vállalhat úgymond kötelezettséget január hónapra, vagy addig, ameddig a jog át nem kerül az új Kft-hez. És azt gondolta a bizottság, hogy ez szakmailag támogatható, mivel egyeztettünk Horváth Attila költségvetésért is felelős alpolgármester úrral, azt mondta, hogy ez oké. Innentől kezdve azt gondoljuk, hogy egy újabb lépés, meg egy újabb gesztus abba az irányba, hogy mi tényleg elkötelezettek vagyunk abban, hogy ez a nyomorult szakosztály, most így mondom, mert most már arról beszélünk, hogy a szakosztály ki tudjon válni ebből az agyonterhelt HVSE-ből, és legalább a foci tudjon továbbmenni. És hogyha utána, és hogyha polgármester úr szünetet rendel el a napirend közben, …

**Dr. Nemény András polgármester:** Már befejezzük.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Befejezzük? Akkor viszont visszaadom a szót Putz elnök úrnak, és utána viszont nyomok rendeset.

**Putz Attila a Kulturális Oktatási és Civil Bizottság elnöke:** Köszönöm a szót! Tisztelt Polgármester Úr! Tisztelt Közgyűlés! Azzal kezdeném először is, hogy ugye megalakult a felügyelőbizottság december 13-án pénteken, megválasztottak a felügyelőbizottság elnökének. Kicsit elégtételként is – gondolom – kellett elvállalnom, mert ugye ez a csapat, ez a licence, amivel ez a csapat fog menni, ez Zanatnak a licencével megy, a megye II-ben 6 évig én voltam az elnöke ennek a focicsapatnak, a Kulturális Egyesület mellett. 6 éven keresztül 30 hétvégén ilyen 5-6 órát foglalkoztam ezzel a kérdéssel az ifjúsági csapattól elkezdve a felnőtt csapatig minden ügyet intéztünk. Úgyhogy egy kicsit nekem, ha valami szívügyem, akkor ez biztosan ugyanúgy a szívügyem, mint akár Czeglédy Csabának, vagy akárki másnak ebben a teremben. Amit szeretnék mondani, hogy a felügyelőbizottság azért úgy nézte ezt az egészet, hogy azzal az alapvető tézissel tudunk ugye együtt lépni, hogy az indulási jogot megkapja az egyesület. Tehát, ha nem kapja meg ugye, akkor van az a dolog, hogy január hónapra legalább azok a szerződéses kötelezettségek tudnak kifizetésre kerülni azzal a 8 millió Ft-tal, amire elnök úr tett módosító javaslatot. Annyit szeretnék mondani, hogy szerintem átnéztük ezt az üzleti tervet, ez az üzleti terv valóban tartalmaz olyan dolgokat, aminek nincs meg a fedezete, viszont van egy csomó olyan költség benne, amiket lehet csökkenteni. Ezeknek a költségeknek a csökkentésével véleményünk szerint, ugye egy felügyelőbizottságnak azt is kell nézni, hogy mondjuk a saját vagyonommal felelek ugye itt a dolgokért, nehogy az legyen, hogy nekem kelljen ebbe beletenni pénzt, de én azt látom, hogy az, hogy a csapat végig tudja csinálni a tavaszi szezont, az vállalható, illetve annak a fedezete rendelkezésre áll ebben az üzleti tervben. Úgyhogy én is azt gondolom, és kérek is mindenkit, hogy ezt az üzleti tervet fogadjuk el, csak olyan dolgok, amiken biztos, hogy lehetne esetleg változtatni, megértve azt, hogy a Haladás Stadionban kellene játszani, de a rendezési költségek csak 12,5 millió Ft-ot tesznek ki például, aminek azért racionalizálással akár 10 millió Ft-ot lehetne ebből megspórolni. Tehát vannak olyan költségek ebben az üzleti tervben, amik által biztosítható a csapatnak a működése, természetesen az indulási jogtól függően. Az indulási jogról még beszélni kell, a bajnokság 2025. március 3-án kezdődik, 30 nappal előtte kell az indulási jognak a csapatnál lenni, tehát azt jelenti, hogy február 2-áig kell az indulási jogot rendezni, remélhetőleg ez sikerülni fog. Viszont, ugye ahhoz, hogy a csapat egyáltalán neki tudjon állni, meg legyen csapat, ahhoz az ügyvezető igazgatónak, Keringer Zsoltnak január első hetében neki kell állni igazolni a játékosokat, edzőt, mindenkivel megkötni a szerződéseket. A március 2-ai kezdés azt jelenti, hogy legalább január közepén neki kell állni a munkának, tehát neki kell állni sportszakmailag is annak, hogy a csapat nekiálljon edzeni, dolgozni, hogy legyen esély, hogy bennmaradjanak az NB III-ban, ehhez játékosok kellenek, edző kell. Emiatt ugye itt a határozati javaslatban, a határozati javaslat 9-es pontjának az f./pontjának, ami az új c./pontja, abban van, hogy a társaság ügyvezetője kizárólag a ténylegesen rendelkezésre álló pénzeszközök terhére vállalhat kötelezettséget. Ezt a felügyelőbizottság javasolja, módosító javaslatként szeretnénk beterjeszteni a közgyűlés elé, hogy az ügyvezető igazgatónak legyen pénzösszeg is e mögött, tehát legyen az, amiért felelősséget tudunk vállalni, illetve a felügyelőbizottság is tudja támogatni. A felügyelőbizottság az üzleti tervhez kapcsolódva a határozati javaslatot egyhangúlag azzal kéri kiegészíteni, hogy a társaság ügyvezetője a tulajdonos által biztosított támogatás erejéig, ez 58 millió Ft összességében, hogy a társaság ügyvezetője által megkötésre kerülő szerződésből eredő követelések, jogosultságok, például szponzori szerződések, stb. erejéig vállalhat a társaság nevében kötelezettséget. Ez praktikusan annyit jelent, hogy az 50 millió Ft, ugye amit a város, a közgyűlés vállalt pénzt, illetve az a 8 millió Ft, amit januárra tud az ügyvezető ígérni a szerződő játékosoknak, tehát ez 58 millió Ft, illetve ami a számlán van pénz, amik a különböző támogatásokból bejönnek, erre vállalhat az ügyvezető szerződést, úgy, hogy a fél plusz egy éves, fél plusz két éves szerződéseket azzal a kitétellel, ami amúgy benne van az anyagban, amennyiben az NB III-as tagságot a csapat biztosítani tudja a tavaszi szezonban. Ennyit szerettem volna elmondani. Köszönöm szépen!

**Dr. Nemény András polgármester:** Köszönöm elnök úr! Tóth Kálmán frakcióvezető úr.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Tudom, hogy részben nyilván a következő napirendi pontnál a Sportiskola kapcsán is ez téma lesz. De azért azt el kell mondani ezen a ponton, hogy ami most a HVSE környékén zajlik, az a szombathelyi identitás egy részének a megsemmisítését is jelenti. És én nem gondolom azt, hogy nekünk ebben jogilag dolgunk van. Én azt gondolom, hogy ebben nekünk ebben úgy van dolgunk, hogy szót kell emelnünk azok ellen a jelenségek ellen, most már többedszer fordul elő a Haladás környékén az, hogy itt mindenféle politikai kalandorok, meg párt komisszárok veszik körül rendszeresen a HVSE-t, ez azt mutatja, hogy gyakorlatilag egy ilyen, ezt a sportot a Rákosi-rendszer óta, sőt már korábban is, már a nácik is, de minden politikai rendszer próbálta magának felhasználni. Én azt gondolom, hogy mi ebben a dologban egyetlen egyet tettünk meg, próbáltuk a politikát ettől az egész dologtól távol tartani. Amikor hívtak minket, mentünk, amikor nem hívtak minket, nem mentünk. Mi nem fotózkodtunk senkivel, azért, hogy elmondjuk, hogy micsoda csodálatos karácsonyi ajándékot kaptunk, aztán két év múlva vissza kellett adnunk az államnak, mert nem tudtuk fenntartani. Nekem az egészben az a nagyon-nagyon fájdalmas egyébként, részben Czeglédy Csabának a mondandójára hajazok, aki azt mondta, hogy majd elnézést kér a szurkolóktól, hogy ha végül kudarcot vall, hát ne ő kérjen elnézést. Ne ő kérjen elnézést! Ne ő kérjen bocsánatot azért, mert nem sikerült valamit megmentenie, ami ember feletti feladat lenne megmenteni, mert már gyakorlatilag lehetetlen. Azok kérjenek elnézést, akik ezt okozták. És ha lehet, tűnjenek el balfenéken innen nagyon gyorsan ebből a városból, mert nem ide tartoznak, sose tartoztak ide, és amit csinálnak, azzal be is bizonyították, hogy soha nem is tartoztak ide. Egy 105 éves egyesületet így lenullázni, ez történelmi bűn, ezt elmondtam a múltkori közgyűlést követő sajtótájékoztatón is, és fenn is tartom. Amit azóta megtudtunk, az meg még szörnyűbb. Ugyanis az zajlik jelenleg, hogy a gazdasági kérdéseket kevésbé értő sportvezetők felé olyan illúziókat keltettek, és olyan manipulációkat mutattak be, ami párját ritkítja. Jelen pillanatban azt látjuk, hogy olyan elnökségi tagok lettek beválasztva a Haladás elnökségébe, akik …..

**Dr. Nemény András polgármester:** Képviselő úr, HVSE, következő napirend….

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm polgármester úr, akkor a következő napirendnél folytatom.

**Dr. Nemény András polgármester:** További jelentkezőt nem látok, a vitát lezárom. Én megtanultam ebből a leckét, ha én ebédszünetet akarok elrendelni, akkor ebédszünetet fogok elrendelni. A demokrácia itt ebben a pillanatban véget fog érni, ez az egy jogom még megvan, ezt meg is fogom tenni és nem hallgatok senkire se ebben. Lesz két módosító javaslat, Tóth Kálmán frakcióvezető úr módosító javaslata, ami bizottsági módosító, felolvasta, nem fogom felolvasni, vagy nem tudom, van-e rá szükség, ez ugye 8 millió Ft-ról szól, hogy legyen lehetőség legalább akkor még kifizetni azoknak, akik dolgoznak, meg leigazolták őket. Először erről szavazunk. A közgyűlés ezzel felfüggesztő feltétel alkalmazása nélkül vállalható kötelezettség összegét 8 millió Ft-ban határozza meg, ez a lényege, különben nem lehetett volna semmit sem igazolni.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot.

**Dr. Nemény András polgármester:** Horváth Soma alpolgármester úrnak időközben Budapestre kell mennie, mert mára hívták össze a színházakkal kapcsolatos egyeztetést, amiről szintén semmit nem tudunk, hogy mennyi lesz a következő évnek a forrása. Alpolgármester úr azért fog küzdeni, hogy mind a Színháznak, mind a Bábszínháznak legalább annyi legyen

**Mikrofon nélkül Illés Károly a Költségvetési Ellenőrző Szakmai Bizottság elnöke:** Akkor nem énekel?

**Dr. Nemény András polgármester:** Talán visszaér addigra, ha jó hírek vannak, akkor, oké. Pedig neki szép hangja van egyébként. Putz Attila FEB módosítását teszem fel, amit nagyon hosszan felolvasott, nem olvassuk fel újra, szavazunk.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot.

Most a határozati javaslatunkat, a két módosítóval elfogadott határozati javaslatunkat egyben teszem fel szavazásra.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot és a következő határozatot hozta:

**381/2024. (XII. 19.) Kgy. sz. határozat**

1. Szombathely Megyei Jogú Város Közgyűlése úgy határoz, hogy a Haladás 1919 Labdarúgó Kft.-ben fennálló 3.000.000 Ft értékű üzletrészét felosztja 2 db 1%-os, 30.000 Ft névértékű és 1 db 98 %-os, 2.940.000 Ft névértékű üzletrészre.
2. A Közgyűlés úgy határoz, hogy 1 db 1 %-os, 30.000 Ft névértékű üzletrészt a Szombathelyi Haladás Vasutas Sportegyesület részére, 1 db 1 %-os, 30.000 Ft névértékű üzletrészt a Viktória Football Club Szombathely részére névértéken értékesít, egyúttal felhatalmazza a polgármestert az üzletrész adásvételekre vonatkozó szerződések aláírására.
3. A Közgyűlés a Haladás 1919 Labdarúgó Kft. alapító okiratát a Ptk. 3:209. § (3) bekezdése alapján társasági szerződéssé módosítja, és az előterjesztés 1. számú melléklete szerinti tartalommal jóváhagyja.
4. A Közgyűlés az NB III felnőtt labdarúgó bajnokságban való indulási jog átruházásáról a Szombathelyi MÁV Haladás Vasutas Sportegyesület és a Haladás 1919 Labdarúgó Kft. között kötendő megállapodást az előterjesztés 2. számú melléklete szerinti tartalommal jóváhagyja.
5. A Közgyűlés a Haladás 1919 Labdarúgó Kft. Szervezeti és Működési Szabályzatát az előterjesztés 3. számú melléklete szerinti tartalommal jóváhagyja.
6. A Közgyűlés a Haladás 1919 Labdarúgó Kft. Javadalmazási Szabályzatát az előterjesztés 4. számú melléklete szerinti tartalommal jóváhagyja.
7. A Közgyűlés a Haladás 1919 Labdarúgó Kft. Felügyelőbizottsága Ügyrendjét az előterjesztés 5. számú melléklete szerinti tartalommal jóváhagyja.
8. A Közgyűlés felhatalmazza az ügyvezetőt a határozat 3., 4., 5., 6., 7. pontjaiban foglalt dokumentumok aláírására, továbbá az indulás jogának megszerzésére vonatkozó intézkedések megtételére.
9. A Közgyűlés Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Haladás 1919 Labdarúgó Kft. 2025. üzleti évre vonatkozó üzleti tervét 58.000.000 Ft önkormányzati működési támogatással, az alábbi feltételekkel hagyja jóvá:
10. a Közgyűlés kinyilvánítja, hogy az üzleti tervben szereplő 58.000.000,- Ft-on felül a 2025. évben további önkormányzati támogatást nem biztosít a Kft. működéséhez;
11. a társaság ügyvezetője kizárólag akkor vállalhat bármilyen kötelezettséget, ha a Kft. a felnőtt labdarúgó NBIII. bajnokságban megkapta az indulási jogot, vagy azzal a felfüggesztő feltétellel vállalhat kötelezettséget, hogy a szerződés hatályba lépésének feltétele az indulási jog megléte. A Közgyűlés ezen felfüggesztő feltétel alkalmazása nélkül vállalható kötelezettség összegét 8.000.000, Ft-ban határozza meg;
12. a társaság ügyvezetője kizárólag a ténylegesen rendelkezésre álló pénzeszközök terhére vállalhat kötelezettséget: a tulajdonos által biztosított támogatás erejéig, illetve a társaság ügyvezetője által megkötésre kerülő szerződésből eredő követelések/jogosultságok (pl. szponzori szerződések, stb.) erejéig.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Keringer Zsolt, a társaság ügyvezetője)

**Határidő:** 1-8. pont: azonnal

9. pont: azonnal, illetve a 2025. év során folyamatosan

**Dr. Nemény András polgármester:** Amit mi meg tudtunk tenni az ügyben most, azt megtettük, szünetet rendelek el, és lassan 1 óra lesz, akkor fél 3-kor folytatjuk.

*Polgármester úr 12 óra 41 perckor szünetet rendel el.*

 *A Közgyűlés szünet után 16 fő képviselő jelenlétében 14 óra 40 perckor folytatja a munkát.*

**Dr. Nemény András polgármester:** Köszöntök mindenkit Szombathely Megyei Jogú Város Közgyűlésének délutáni ülésén. Megállapítom, hogy határozatképesek vagyunk, az ülést megnyitom. Délelőtt eljutottunk a 3. napirendi pontig, meg is tárgyaltuk, következik a 4. napirend.

***4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

 *Dr. László Győző alpolgármester*

*Horváth Soma alpolgármester*

 *Dr. Horváth Attila alpolgármester*

***Meghívottak:*** *Kovács Cecília, a SZOVA ZRt. vezérigazgatója. továbbá a Szombathelyi Sportközpont és Sportiskola NKft. ügyvezető igazgatója*

*Molnár Miklós, a SZOMTÁV Kft. ügyvezető igazgatója*

 *Izer Gábor, a SZOMPARK Kft. ügyvezető igazgatója*

 *Gráczer György, a FALCO KC. Szombathely Kft. ügyvezető igazgatója*

 *Szabó Tibor, a Weöres Sándor Színház NKft. ügyvezető igazgatója*

 *Horváth Zoltán, az AGORA Savaria NKft. ügyvezető igazgatója*

*Krenner Róbert, a VASIVÍZ ZRt. vezérigazgatója*

**Dr. Nemény András polgármester:** Azt beszéltük még itt korábban, amennyiben ez szükséges lesz majd a HVSE-vel kapcsolatban is, hiszen félbe szakítottam Tóth Kálmán frakcióvezető úrnak a gondolatát, de szerintem így nem baj, mert most így a maga teljességében tud majd itt is hozzászólni. De nemcsak ez a témánk, hanem nagyon sok minden még más is ennek a napirendi pontnak a keretein belül, úgyhogy megkérdezem, hogy van-e jelentkező, mert én mindenképpen ígértem, hogy hozzászólok majd, de akkor megvárjuk Illés Károly képviselő urat.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Azt ígérte polgármester úr, hogy először tájékoztat minket, utána szeretnék reagálni.

**Dr. Nemény András polgármester:** Ha úgy szeretne azután reagálni, meg ehhez kapcsolódik, mert nagyon sok más is van, nemcsak ez, ebben a napirendben. Oké, akkor mondom, amit szerettem volna. Valóban, ugye az elmúlt időszakban nem lehetett nem érzékelni, hogy komoly problémák vannak a HVSE-vel, még akkor is, ha a HVSE elnöke folyamatosan tagadta ezt, és ahogy elmondtam, nemhogy nem kért segítséget, hanem a felajánlott segítséget sem kérte, meg azt mondta, hogy nem akarják lehívni. Ami azért egy nagyon furcsa helyzet, hiszen egy törvényesen megválasztott elnökről van szó, akire egyébként mindig hivatkoznak, a HVSE-n belül hivatkozott rá a klubmenedzser Szántó Erzsébet, meg hivatkoztak rá egyébként a szakosztályok is. Tehát nem lehet nyilvánvalóan figyelmen kívül hagyni, ugyanakkor a vészjelzéseket sem lehetett figyelmen kívül hagyni, ami nemcsak a Futball Kft-vel kapcsolatos történések miatt volt, hanem hogy jöttek jelzések arra tekintettel, hogy több hónapon keresztül nem kaptak fizetést már a HVSE dolgozói. És mivel a HVSE, az egy nagyon fontos 106 éves egyesület, de ami még magánál a névnél is fontosabb, azok a mögötte lévő gyerekek, a sportolók, az edzők, meg az a tevékenység, ami ott folyik 14 szakosztály keretein belül, ezért én megpróbáltam a dologban először is információt szerezni, és valamilyen irányt kitalálni, amit nyilvánvalóan egy város önmagában nem tud egy ilyen helyzetben megtenni, hiszen itt olyan nagyságrendű támogatásról, állami forrásról beszélünk, ami, ha most kiesne hirtelen a sportnak ez irányú támogatásából, akkor az nagy baj lenne. Csak hogy a szombathelyiek amúgy is értsék, amikor állami támogatásról beszélek, akkor arról van szó, hogy a kiemelt sportegyesületek az országban kaphatnak egy komolyabb támogatást attól függően, hogy hány versenyzőjük van, és hogy hány szakosztályuk van, és vannak még egyéb feltételek. És egy városban csak egy ilyen jogosult. Mi Szombathely Városaként fenntartjuk a Sportközpont és Sportiskolát, amiben 380 millió, 420 millió Ft, körülbelül ilyen támogatásokat tudunk adni, adtunk eddig, attól függően, hogy milyen költségvetési helyzetben vagyunk, ezzel együtt egyidejűleg fenntartásra kerülnek ezeknek a létesítményei, leginkább a legnagyobb, az Aréna Savaria. 550 gyerek jár ide, az utánpótlásképzést biztosítja, mindezt 8 szakosztályban biztosítja a Sportközpont és Sportiskola. És ez a város fenntartásában, a város finanszírozásában van, emellett természetesen amilyen pályázatot csak el tudnak érni a Sportiskolában, azt megpróbálnak elérni, az elmúlt években nagyon nagy hatásfokkal sok minden meg tudott újulni. De persze itt is időnként kell biztosítanunk önrészt, mert ezek a támogatások már csak ilyenek. És vannak a TAO támogatásoknak egyéb részei is, ebből működik ez, a mi általunk fenntartott rész is, és a HVSE, ami valójában egy magánegyesület, tehát a városnak jogilag ehhez nem volt és nincs is köze. Külső támogatást biztosított a korábbiakban is, éppen mindig annyit, amennyi szükséges volt. Az a nagy változás volt az elmúlt években, hogy a Sportkomplexum megépülésével nyilvánvalóan a HVSE nem tudta kifizetni, nem is tudhatta volna az új fenntartásnak a költségeit, és mivel a Sportkomplexumot az előző ciklusban, önkormányzati cég volt, akként indult, de átkerült az államhoz, ezért az állam gondoskodott arról is, hogy a rezsiszámlák is kifizetve legyenek és egyébként technikailag megoldható módon nem lehetett direkt a Sportkomplexumnak utalni, ezért a bérlő HVSE kapta meg ezeket a pénzeket, de a fenntartásnak a közvetlen költségeit, ami a stadionra vonatkozik, az egyből ment a Sportkomplexumhoz, míg a másik, a kiemelt támogatás, amit mondtam, hogy egy városban egy ilyen szervezet kaphat, az pedig ment a HVSE-hez, és ebből működtek összességében a szakosztályok. Azért itt nagyon komoly összegről beszélünk összességében, 250 millió Ft-os tételről, a kiemelt támogatás esetében is olyan 380 millió Ft-os tétel a létesítmény fenntartása, ami még annyival bonyolítja a dolgot, hogy egyrészt a HVSE volt benn, másrészt még a korábbi Foci Kft., és mind a kettőnek tulajdonképpen a bérleti díját rezsiköltségekkel együtt kifizette az állam. Ez így már a szakosztályi különtámogatásokkal, mert azok is 100 milliós nagyságrendűek voltak, és az ott lévő TAO sportokban a TAO-ból kapott támogatásokkal majdnem, hogy 1 milliárdos nagyságrendről beszélünk. Korábban ez nem így volt, mert a HVSE mindig minimális támogatásokat kapott az önkormányzattól, korábban a MÁV támogatta, hiszen a nevében is az van benn, de a MÁV kivonult ebből, az önkormányzati támogatás mértéke pedig körülbelül olyan 40 millió Ft volt az utolsó években, mielőtt jött ez az óriási összegű állami támogatás. De nyilván akkor még a rezsiköltségek alacsonyabbak voltak, de akkor meg nem volt kiemelt támogatás se, tehát ehhez képest egy jóval alacsonyabb költségvetésből működött akkoriban a HVSE. Az elmúlt években az látszott, hogy az elnök, Homlok Zsolt, aki, mint tudjuk, a tavalyi évben csődbe vitte a Foci Kft-t, mindezt ráadásul úgy, hogy végig hitegetett mindenkit, hogy ez működőképes lesz és lesz forrás, köztük az önkormányzatot is, aki erre való tekintettel 40 millió Ft-ot befizetett úgy, hogy azt nyilatkozták az ott lévők, hogy ha ez az összeg befizetésre kerül, akkor rendbe lesz a klub. Majd utána pár hónap múlva csődbe ment, tehát nyilvánvalóan hazudtak, ugyanazok az emberek, akik most a HVSE-t vezetik, Homlok Zsolt és Szántó Erzsébet, érdemes a neveiket szerintem jegyzőkönyvbe is elmondani, ugyanazok az emberek csődbe vitték most a HVSE-t is. Ez nemcsak az önkormányzatnak fáj, mert mi itt élünk és nekünk azért fáj, mert a mi gyerekeinkről van szó, hanem egyébként a fenntartó támogatást adó minisztériumnak is. És én arra gondoltam, hogy nyilvánvalóan elsődlegesen az a kérdés, mi a szándéka a sport államtitkárságnak, a minisztériumnak, hogyan akarja a jövőben finanszírozni, esetleg az adósságát kiütni a HVSE-nek, hogy ehhez mi hogyan viszonyuljunk, mit vár el az önkormányzattól? Ezért kértem időpontot Schmidt Ádámtól, aki rendkívül korrekt módon nagyon gyorsan fogadott is azok után, amikor már tisztán látta a helyzetet, körülbelül, hogy ők mit gondolnak erről. Arról tájékoztatott, hogy a Homlok elnök úr több alkalommal próbált pénzt kérni, de nyilvánvalóan látszott, hogy egy nagyon nagy adósságállománya van a HVSE-nek, ennek egy része egyébként magához Homlok Zsolthoz kötődik, mert neki tartozik a HVSE, de azon kívül is csak lejárt szállítói tartozásból legalább 270 millió Ft-nyi összeg volt, és ezen kívül vannak még további tartozásai Homlok felé, és még nem is látunk tisztán, hogy pontosan mennyi a végső szám, amiről szó van. Nem szándékoznak kifizetni ezeket a tartozásokat, és a jövőben, mivel ilyen tartozások vannak, nem akarják finanszírozni ezen a módon a HVSE-t. Ez volt a beszélgetésnek a kezdete. Ugyanakkor elmondtam, és ő maga is így gondolta, hogy valamilyen megoldás kellene a sportolók részére. Én akkor, még nem egyeztettem a szakosztály vezetőkkel, velük pár nappal később ültem le, és nyilvánvalóan így is úgy kezdtem, hogy a HVSE megmentését szeretnénk, hiszen ez egy történelmi 106 éves klub, de ha nem lehetséges ez, akkor valamilyen megoldást találjunk a gyerekek megmentésére. És így jött elő a határozati javaslatban is szereplő Sportiskola, hiszen nekünk a másik ilyen, nagyon hasonló tevékenységet végző szervezetünk alkalmas lehet arra, egyeztettem igazgató asszonnyal, hogy alkalmas lehet arra, hogy fogadja ezeket a gyerekeket. Nyilván úgy szerettük volna, és úgy képzeltük ezt az egészet el, hogy nem új helyszínen, hanem a már meglévő stadion helyszínén belül, tulajdonképpen ugyanazokkal a feltételekkel, ahogy korábban tudtak működni, nyilvánvalóan egy átvizsgálás után, merthogy a klubnak a működésére senki nem látott rá eddig és biztos vagyok benne, hogy racionalizálás lehetséges, és szerintem elég sok embert tartott el amúgy feleslegesen közpénzekből ez a cég. De ezeknek az átvizsgálása után a szakosztályok és a gyerekek megmentése érdekében tudna ez a dolog tovább működni, ha az államtitkár úr ezt jónak tartja. Ő ezt nagyon jónak tartotta, sőt, ezt egy megoldásnak tartotta, és azt mondta, hogy ebbe az irányba fog elmenni, ebbe az irányba fog ő egyeztetéseket tartani, az ő közvetlen főnöke maga a miniszterelnök, nyilván ezt ezen a szinten kell leegyeztetni. Annyit mondott, hogy a jövő évi támogatás összege rendelkezésre áll, tehát igazából számolnak vele, hogy odaadják, és hogyha ez a Sportiskola felé történne meg ugyanúgy, ahogy a HVSE esetében volt, akkor tudunk mi felelősséget vállalni azért a sok munkáért, ami jelenti azt, hogy hogyan tudnánk átvenni a gyerekeket, hogyan tudnánk működtetni a szakosztályokat. Nyilván év közben vagyunk, tehát rengeteg kérdés felmerül, hogy hogyan lehet az egyes bajnokságokat továbbvinni, meddig HVSE színekben, hogyan Sportiskola színekben, de ennek az alapja, a kiindulási pontja az, hogy valóban megkapjuk-e ezt a támogatást. Ez egy államtitkár és egy polgármester közötti megbeszélés volt, de államtitkár úr az elmúlt években nagyon sok segítséget nyújtott. Többször tudtunk már kommunikálni és beszélgetni egymással és mind a ketten úgy álltunk fel, hogy nyilván tartani fogjuk a szavunkat. Én azt ígértem neki, hogy tájékoztatom a szakosztályvezetőket erről a helyzetről, visszajelzek, hogy mit gondolnak ők, és akkor utána megbeszéljük, mondtam, hogy lesz egy küldöttgyűlés is, akkor még nem tudtam, de később kiderült, kell, hogy legyen egy küldöttgyűlés, amin majd ki kell mondani, hogy egyébként alternatíva-e a HVSE-ben lévő szakosztályok számára, hogy mondjuk a Sportiskolában folytassák. Ami ugye ebben a nagy fájdalom, hogy van egy nagy hagyománnyal bíró egyesület, ami ebben az esetben nem tudná folytatni a tevékenységét, és nyilván a Sportiskolát pedig komolyan át kell ilyen esetben alakítani, akár még a nevén is lehetne változtatni, pont azért, hogy érzésre is tudjunk tovább menni, és ugyanaz maradjon, a Haladás nevet is bele lehet tenni a Sportiskola nevébe, de ezek már csak technikai részletek. Ezt követően egyeztettünk a szakosztályokkal, ahol ott volt még a klubmenedzser, Szántó Erzsébet is, akik azt kérték, hogy a HVSE-t mentsük meg, ha lehetséges, akár önkormányzati forrást is tegyünk bele, de azt nem tudták megmondani, hogy egyébként mennyi a pontos tartozás, nagyon sok szám hangzott el. Viszont ezen a beszélgetésen hangzott el, amit már délelőtt is mondtam, hogy még a TAO pénzeket is működésre költötték, ami szigorúan törvényellenes. Nyilván a TAO lezárása még odébb van, de ez nem úgy működik, hogy a végén visszapótlom más pénzekkel és azt mondom, hogy arra használtam fel a TAO-t, tehát ha közben nincsen rendben, akármelyik pontján is ennek a rendszernek, akkor az már önmagában jogi aggályokat vet fel. Tehát azt láttuk, hogy a működés nagyon aggályos. Úgyhogy én azok után, amit beszéltünk, államtitkár urat tájékoztattam, üzenetet küldtem neki, hogy ez a helyzet, elsősorban a HVSE-t szeretnénk megmenteni, de egyébként, ha ez nem lehetséges, akkor a Sportiskola is jelenthet alternatívát. Ezt követően telefonon is beszéltem az államtitkár úrral, ez múlt pénteken volt utoljára, mert nyilvánvalóan kértem, hogy beszéljünk még róla, hiszen azért folyamatban lévő ügyről van szó és nagyon biztosnak kell lennünk abban, hogy tényleg lesz-e ebből támogatás. Ő arról tájékoztatott, hogy ő továbbvitte ezt a dolgot, egyeztetett, akivel még szükséges, a SOSZ elnökével, és hogyha minden úgy megy, ahogyan terveztük, mi is hozzá tudjuk tenni a magunk részét, akkor januárban egy kormányrendelet módosítás, vagy kormányhatározat, nem tudom milyen módosítás szükséges, amit majd ő fog bevinni, aminek a lényege az, hogy akkor a HVSE helyett a Sportiskola lenne az, aki a kiemelt támogatást megkapja. És azt mondta, hogy ő nem kíván eltérni ettől, hívta Homlok Zsolt közben, egyszer beszélt vele telefonon, azt mondta, hogy 270 millió Ft-ot kér azonnal, nyilvánvalóvá tette az államtitkár úr, hogy nincs 270 millió Ft, amit oda tudna adni. És nyilvánvaló, hogy ezt csak tovább görgetnék a jövőre nézve is. Ez egy elég nehéz, de ebből a szempontból, az ő logikája szerinti tiszta képlet, amin tovább kell mennünk. A HVSE-nél ezek után azt mondták, amit nekünk korábban nem mondtak a HVSE vezetése részéről, hogy valójában még 380 millió Ft-tal tartozik az állam, és ha ez kifizetésre kerülne, akkor minden rendben lenne. Aztán, miután utánajártam, kiderült, hogy ez a stadion üzemeltető felé való tartozás, nem a HVSE felé való tartozás, a HVSE-nek ehhez semmi köze nincsen, és beszéltem a stadion üzemeltető helyi vezetőjével, Gál Sándorral, aki azt mondta, hogy még nem fizetett az állam, de ezt várják, a HVSE pedig nem fizetett nekik, ezt mondta nekem telefonba. Amivel azt is erősítette meg, hogy valójában ehhez a pénzhez, és el is mondta, hogy technikailag semmi köze nincsen hozzá a HVSE-nek, az ő támogatásuk. Érthetetlen számomra egyébként, hogy maga Gál Sándor miért nem jelzett semmit korábban, miért nem nyilvánult meg, miért nem próbálkozott ő is mondjuk a minisztériumnál, de ez egy másodlagos kérdés ebben a történetben, aminek rengeteg szálát, amiből láthatjuk, hogy egyik sem vezet jó irányba, le kell vagdosni, és azt gondolom, nekünk egy világos utat, alternatívát kell mutatnunk, vagy teremtenünk. Erről szól ez a határozat, ami bele van írva, akkor életképes, ha valóban megszületik az a kormánydöntés, ami a forrást is biztosítja, mert nyilvánvaló, hogy se a Sportiskola, se az önkormányzat nem alkalmas arra, hogy 6-700 millió Ft közpénzt a teljes stadion működtetését, meg egyébként a szakosztályok működtetését finanszírozza állami támogatás nélkül. Mint ahogy más megyei jogú városokban is van kiemelt támogatott, és nem feltétlenül egyesületeknek kell ennek lenni, ez lehetett volna eddig is egyébként a Sportiskola. Ha most csak simán kiesne a HVSE, akkor a Sportiskola akkor is alkalmas lenne, hogy támogatást kapjon, ha még bejönne két-három szakosztály. Úgyhogy minden kormányrendelet kérdése, tehát ez a része is megoldható, mert ugye ez csak egy döntés, ezzel nyilvánvalóan tisztában van mindenki. Úgyhogy ez a helyzet. Meg az is a helyzet, hogy az önkormányzat egy olyan klubba, amelyiknek nincs jövője és nem fog pénzt kapni a minisztérium szerint, és el van adósodva teljesen, és még ráadásul a volt elnökének, aki még jelenleg is az elnöke, tartozik sok pénzzel, aki semmilyen követelésről írásban és semmilyen más módon nem mondott le, egy önkormányzat nyilvánvalóan nem adhat ebbe forrást. Ez az, amiről beszéltünk, ami hanyag kezelés lenne és az bűncselekmény. Nem is várható el tőlünk. Ráadásul azóta volt tegnap a HVSE-nek a küldöttgyűlése, ahol nem sikerült elnököt választani, ami szerintem tragédia, hogy egy ilyen nehéz helyzetben lévő klub nem képes saját maga a szakosztályok közül bárki is kiemelkedni és azt mondani, hogy akkor erre a helyzetre én leszek az elnök. Maradt Homlok Zsolt, és ráadásul azt is sikerült elérni, hogy a város által ajánlott felügyelőbizottsági tagnak Czeglédy Csabát meg nem szavazták meg. Tehát hogy a várostól úgy várnának támogatást, hogy óriási összeggel tartoznak, a tiszta viszonyok megteremtése érdekében a felügyelőbizottságba delegált tagunkat nem szavazzák meg, tehát nem akarják, hogy átlátható legyen a működés és ezzel komolyan veszélyeztetik egyébként a szakosztályoknak, meg a gyerekeknek a sportolási lehetőségét a jövőre nézve. Úgyhogy nekünk a saját utunkat kell, én azt gondolom ebben járni. Én megígértem az államtitkárnak, hogy ezt fogom továbbvinni és végigvinni. Ő a kormány része, tehát, hogyha kérdés van, vagy más vélemény van ezzel kapcsolatban, vagy más irány van, vagy mégis a HVSE-nek akarnak adni sok százmillió Ft-ot a kormányzat részéről, akkor természetesen más a helyzet, de erről nekem nincs tudomásom. Itt vannak fideszes képviselők, akiknek van lehetőségük közvetlenül is megkérdezni az államtitkárt, nekem azt ígérte, hogyha bármi változás lenne, szól, de ő ezen változtatni egyébként nem kíván és a legmagasabb szinten egyeztet e tekintetben. Nem tudok mást mondani, mint amit nekem mondtak, nem tudok másképp cselekedni ebben, mint amit megígértem. Nyilvánvaló, ha lesznek kérdések, azokra majd még fogok válaszolni. Illés Károly, parancsoljon!

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr! Tisztelt Közgyűlés! Hát először is, sok mindenben egyetértünk. Többek között abban, hogy mentsük meg a 106 éves klubot, és ez legyen az elsődleges, hogy a 106 éves klubot mentsük meg, nem pedig az, hogy a szakosztályokat kiszervezzük egy város által fenntartott Kft-be. Egyébként polgármester úr kezében van a kulcs, döntés és akarás kérdése az egész. És hogy miért mondom el mindezt? Egy kicsit visszamennék kronológiában, illetve helyesbítenék. Tehát az, hogy Homlok Zsolt lenne az egyesület elnöke, ez nem igaz, ő lemondott. Az más kérdés, hogy tegnap nem tudtak elnököt választani, ebből kifolyólag neki 60 napig el kell látnia jogszabály szerint az elnöki teendőket, de ő lemondott. A korábbiakban a város által delegált kabinetfőnök urat, illetve Czeglédy Csabát a felügyelőbizottságba beválasztotta a korábbi küldöttgyűlés, ha jól tudom. Azt követően változtatták meg véleményüket, hogy számítottak egy forrásra, ami egyébként már elhangzott az előző napirendi pont kapcsán, hogy ezt a 40 millió Ft-ot, amiből aztán közgyűlési előterjesztésre már csak 20 lett, megállapodáskor még 40 volt, a két fél közötti megállapodáskor, aztán ebből is csak 12 került folyósításra, döntöttek úgy, hogy igazából nincs értelme, hogy benn ül a város delegáltja, vagy nem, mert a város a forrást nem adta oda. Folytatom jó? Ezt is hallottuk már. Visszatérve, kezdeném az elején. Ahogy polgármester úr is mondta, lassan 106 éves klubról beszélünk, én úgy gondolom, hogy a sportolókon kívül a városban élők többsége is úgy gondolja, hogy a városhoz hozzátartozik a Haladás VSE 106 éves klubunk és az identitásunkhoz mindenképp hozzátartozik és a minimum az, hogy valahogy próbáljuk megmenteni. Köztudott az is, hogy ugyan nem a város volt a fenntartója soha a klubnak, és most sem ez a cél, de mindig is volt valamennyi önkormányzati részvétel a klub működésének életében. Én emlékszem arra az időszakra is, egyébként, mint az egyik szakosztály megyei elnökségi tagja, hogy amikor a Haladás MÁV Vasjármű volt a tulajdonos, mellette is mindig a város juttatott különböző mértékű támogatásokat a klubnak. Azt megelőzően egyébként, amikor még Városi Tanács volt, akkor is a Városi Tanács is adott ennek a klubnak, messzebb nem mentem vissza, de szerintem mehetnék. Az is tény, hogy Puskás Tivadar polgármestersége alatt évi 40 millió Ft szakosztályi támogatást minden évben megszavazott a közgyűlés a HVSE támogatására. Ez 2019 után, 2020-ban szűnt meg, és itt van előttem egyébként elég sok dokumentum, többek közt a 2021-es kérelme a HVSE-nek, ahol kérik ezt a forrást és akkor egyébként még nevesítve volt a költségvetésben a Haladás VSE, csak nulla Ft volt a támogatási összeg. De a költségvetésben külön soron szerepelt a Haladás VSE, ez is itt van előttem. 2021-ben egyetlen egy támogatást kapott a HVSE, azt a 21,5 millió Ft-ot, amit a stadion átvétele kapcsán ugye az állam egyébként megfizetett az önkormányzatnak és polgármester úrnak akkor volt egy ígérete, hogy az adóbevételt átengedi a HVSE-nek. Ez akkor meg is történt, itt van előttem a határozati javaslat polgármester úr, az akkori.

**Dr. Nemény András polgármester:** Egy évre.

**Illés Károly a Költségvetési Ellenőrző Szakmai Bizottság elnöke:** Még egyszer mondom, volt egy ilyen kijelentés. Egy szónak is száz a vége, ezen kívül, az ön regnálása alatt a Haladás VSE más támogatást nem kapott, a múltkori 12 millió Ft után.

**Dr. Nemény András polgármester:** Ez sem igaz!

**Illés Károly a Költségvetési Ellenőrző Szakmai Bizottság elnöke:** Oké, akkor ez se igaz. Egy szónak is száz a vége, egyébként jelenleg nagyjából egy 200 millió Ft-os hiánnyal küzd a HVSE, ez való igaz, ez nagyságrendileg ekkora, és nyomja most egy 55 milliós NAV tartozás, ami egyébként akadálya részben a foci licence átadásának, és annak is egyébként, hogy olyan forrásokat le tudjon hívni az egyesület, amilyenre egyébként jogosult. Több olyan szakosztályi támogatás van beragadva, ami sajnos a NAV nullás miatt nem lehívható, ez nagyságrendileg egyébként most 80 millió Ft, ami azonnal lehívható lenne. Itt tudna egyébként a város segíteni. És hogy hogyan, és miből? Az előbb felsoroltam, hogy nagyjából 200 millió Ft-nyi az a támogatási összeg, amit az elmúlt 5 évben nem kapott meg a HVSE az önkormányzattól, és az, hogy egyébként, tudom, elhangzott sokszor, a HVSE

**Mikrofon nélkül Dr. Horváth Attila alpolgármester:** De ha évi 100-at adtunk volna, akkor félmilliárd.

**Illés Károly a Költségvetési Ellenőrző Szakmai Bizottság elnöke:** Tudom, a HVSE ezt nem kérte, azonban itt ültem a közgyűlésben akkor is, a Fidesz frakció minden egyes költségvetés tervezésekor kérte, hogy a Haladás VSE-nek azt a 40 millió, a korábbi 9 éven keresztül adott 40 millió Ft-os támogatást adja meg, ez nem történt meg, soha nem valósult meg ez a támogatás. Polgármester úr, van még egy jó hírem, és ez akár fedezete is lehetne a jövőbeli támogatásoknak. A Haladás Sportkomplexumnak az össz fizetendő adója, amit azért, szintén, ha kronológiailag szintén, hogyha most végigmegyünk rajta, a kormány épített Szombathelynek egy Sportkomplexumot 16 milliárd Ft-ból, amire aztán önök egyébként azt mondták, hogy köszönöm szépen, nem kell, vigye a kormány. Visszaadták a kormánynak, amit aztán a kormány még ráadásul üzemeltet is. Az előbb elhangzott súlyos adóforintokat, több százmillió Ft-ot tesz bele évente, hogy az ott lévő egyesületek ezt használni tudják, és ezután még adót is fizet a jogszabályoknak megfelelően. Ennek az adónak a mértéke, építményadó és az iparűzési adó 2019-ben még ilyen 21,5 millió Ft volt, ez a jövő évben az önök emelésének köszönhetően már 44 millió Ft lesz polgármester úr. Polgármester úr, ha csak ezt a pénzt, ahogy korábban ígérte, otthagyja a HVSE-nek, akkor a HVSE megmenekült és rendben van és továbbra is folytatódhat ott a munka. 44 millió Ft-ot, ha engedményez, és szükség van még igen, azonnali 55 millió Ft-ra. Czeglédy képviselőtársam egyébként annak a fedezeti részben elmondta, én úgy gondolom, hogy lehet találni a költségvetésben olyan forintokat, hogy ezt az 55 millió Ft-ot a HVSE megkapja. Ha a város akar segíteni, tud segíteni. Ha ezt az adótartozást megkapja a HVSE, ezzel kap egy nullás igazolást, az adótartozásnak megfelelő összeget megkapja a HVSE, akkor ezért kap egy nullás igazolást, át tudja adni a Futball Kft-nknek a jogot és tovább tud menni ugye a futball a városi cégben, a HVSE megmenekül és azonnali hatállyal le tud hívni 80 millió Ft-nyi szakosztályi támogatást, ami produktivitása alapján és egyéb megfelelések alapján jár. Polgármester úr, ha segíteni akarunk, tudunk. Csak döntés, és szándék kérdése. Köszönöm.

**Dr. Nemény András polgármester:** Hát ez sajnos nem így van, már nagyon sokszor elmondtuk, most nem tudom, újra citáljam jegyző urat, hogy mondja el, hogy jogszabály zárja ki, hogy támogatást adjunk. Törvénytelenséget követünk el két okból is, a köztartozásmentesség miatt is, de más okból is, miután minden információnk szerint, vagy semmilyen tudásunk nincs arról, hogy a következő évben kapna támogatást a klub, és az a 270 millió Ft-os - 280 egyébként, nem 200 - konszolidálásra kerülne, csak tovább görgetődik, és valójában ez egy kezelhetetlen adósságállomány lesz. Tehát olyannak adnánk pénzt, amiről biztosan tudjuk, hogy jelen pillanatban csődbe fog menni, mert nem fog más támogatást kapni. Mert nem ezt mondta az államtitkár, hogy fizessünk bármennyit és akkor majd ők is kifizetik. Szó nem volt róla. Azt mondta, hogy ennek az elnöknek, ennek a működésnek, ennek a HVSE-nek, akik így működtek, és nemcsak az elnökről szól ez a történet, mert például az ön által nagyon preferált Bokor Zsolt, aki részese ennek a történetnek, isten tudja miket írt alá az elmúlt időszakban. Nagyon sok minden olyan dolgot írt alá szerintem, ami jogi vizsgálatot fog eredményezni. És nem biztos, hogy ki fogja állni azt a próbát, amit önök szeretnének. És nemcsak a HVSE elnökségi tagként, hanem a Haladás Kft., amelyik komoly pénzeket juttatott át ki tudja milyen módon a HVSE-nek, annak a tagjaként is. A TAO elszámolás tekintetében nincs olyan mentség, hogy valaki azt mondja, hogy nem tudtam pontosan, hogy mi történik. Ezt majd el fogják bírálni a megfelelő időben. De, mint mondtam, eleve nem tehetjük meg. A másik része az, hogy mit kér tőlünk számon? Odarakták önök Homlok Zsoltot, aki a NER-nek az egyik embere volt, amíg nem lett kegyvesztett. Beszéljünk erről nyíltan, ez történt. 700 millió Ft közpénzt kaptak évente csak úgy simán. Korábban a HVSE nem kapott. 40 milliókat kér tőlünk számon, amit direkt azért nem is kértek, mert mi úgy adunk pénzt, hogy tiszta viszonyokhoz szeretnénk pénzt adni és átvilágítást kértünk volna, ami korábban is volt a HVSE-nél egyébként átvilágítás kezdeményezése, most is ezt szerettük volna egy ilyen esetben. Ők semmilyen átvilágítást nem akartak volna, mert azt mondták, hogy nincs szükségük a pénzre. Olyannyira nem volt szükségük, hogy fenntartottak egy olyan futsal szakosztályt, külföldi légiósokkal, amire egyébként néző arányaiban nagyon kevés volt, mint amennyi támogatást, több százmillió Ft-ba került. Nyilván a Homlok Zsoltnak akkor még volt pénze más vállalkozásaiból, beletett, rengeteg kötelezettséget vállalt, ami most itt maradt valamennyiünknek a nyakán. De még így is segítettünk egyébként, mert erre mondtam, hogy segítettünk, mert például ingyenesen odaadjuk a Sportligetet nagyon régóta a tenisz szakosztálynak, ingyenesen odaadjuk a Kondics utcai pályát a focistáknak, ingyenesen, annak is lenne ellenértéke, odaadjuk ingyenesen. És a röplabda szakosztályt is a Sportiskola segítette ki jelen pillanatban azért, hogy tudjanak TAO-t lehívni, mert azt se tudtak volna, mert ezt a lehetőséget is eljátszották a HVSE-ben. A HVSE-ben semmi más nem érdekelte az elnököt, meg a klubmenedzsert, meg a Bokor Zsoltot, minthogy a futsal menjen, óriási költségvetéssel, az összes többieket pedig lenyomva tartották, információ hiányában, nem hívtak össze elnökséget, nem hívtak össze küldöttgyűlést, zavaros vizek voltak végig. És amikor megkérdeztük, hogy kell-e támogatás, azt mondták, hogy nem kell. Mi a város pénzét nem adhatjuk oda ilyen viszonyokba, mert az nonszensz lenne. És a megállapodás az átadásnál pont arról szólt, hogy az első évben a HVSE utánpótlásának, mert ez volt külön a miniszterelnök kérése, hogy az utánpótlásnak adjunk, hogyha adunk valakinek, nekik adtuk oda azt a pénzt. Soha többet nem kértek. És most, amikor még adtuk, még ezt se akarták lehívni. Valótlan dolgokat mond képviselő úr. Azt mondja, hogy rajtunk múlik, hogy ilyen helyzetbe került a HVSE. Nyilvánvalóan nem. És adjunk 200 millió Ft-ot a közpénzből úgy, hogy nem tudjuk, hogy utána mi lesz? Vagy 55 millió Ft-ot adjunk a köztartozásmentes feloldására, úgy, hogy törvénytelen, hogy adjunk? Törvénytelen. Én ezt az önkormányzatot törvénytelen döntésbe nem fogom belevinni, még az ön kérésére sem. Úgyhogy igenis segítettünk, nagyon sokszor, amit kértek. A szakosztályok, ugye van erre példa, többen is tudnak felszólalni, de segítettünk még. De a röplabdát is el tudja mondani igazgatóasszony is, hogy mi volt ebben az évben a helyzet, segítettünk. Nem az elnöknek, mert az elnök nem kérte, de az elnök nemcsak velünk nem beszélt egyébként, hanem nem beszélt a saját szakosztályaival sem, nagyon gyorsan kiderült azon a szakosztályvezetői megbeszélésen, hogy itt az egész sumák umbulda, ami történt az elmúlt években, most szakadt a nyakukba. És ennek nagyon sokan részesei, azok, akik legközelebb voltak a tűzhöz. Én nem állítom, hogy ön részese, mert ön most került ide ebbe a történetbe, kap információkat valahonnan, amik alapján próbál tájékozódni. De miért nem kérdezik meg önök a sport államtitkárt? Miért nem megy oda? Van egy országgyűlési képviselő, aki meg tudja kérdezni, miért én megyek csak oda? Nem kell az én szavamnak hinni, kérdezzék meg közvetlenül. És akkor, ha ő azt mondja, hogy igen, megfinanszírozzák a jövő évet a HVSE-ben, az egy másik helyzet. De ha nem ezt mondja, akkor nekem kötelességem alternatívát találni. Nem kellett volna, mondhattam volna, hogy hát, ezt csinálták, elsüllyedt a NER lovag, vele együtt a HVSE. Csakhogy én felelősnek érzem magam a gyerekekért, a szakosztályokért, és azért egyáltalán, hogy a Szombathely sportélete tudjon egyáltalán tovább működni. A Sportiskolába való átvétel, az nekünk nagy nehézség. Azt látni kell mindenkinek. Ráadásul, karácsonyi, januári időszakban ennyi bizonytalanság mellett egy ilyen dolgot lemenedzselni, az egyáltalán nem könnyű, ezzel terhet vesz magára a város. És még úgyis dönteni kell felelősen, hogy ha az idén meg is lesz a pénz, vagy jövőre, akkor utána, vagy utána, vagy utána nem látjuk a gazdasági helyzetet, mi van, ha elapadnak az állami források, mi van, ha nem kapunk, és ki kéne fizetni az állami stadionüzemeltető felé a rezsiszámlát. Itt ebben a teremben sokaknak vannak kétségei, hogy ez a helyzet, egyáltalán érdemes-e és szabad-e belemenni? De mi mégis vállalnánk ezt a kockázatot a gyerekek miatt, mert jelen pillanatban ez a felelős döntés. Az nem, hogy kifizetünk a semmibe megint pénzt, úgy, hogy egyébként a Homlok Zsolt felé még egy csomó tartozása van magának a klubnak, mit tudunk tenni az ellen, ha mondjuk, saját magának átutalja ezt a pénzt is, amit odaadtunk? Az összes eddigi pénzünket elégették. A Foci Klubnak adott 40 millió Ft a következő pillanatban ment el, hazudtak, bedőlt 700 millió Ft-os hiánnyal a klub. Csalók, csalók vannak ott! És mi csalóknak nem adhatunk pénzt. Tisztuljon meg a HVSE, ezt várta volna a minisztérium, nem tisztult meg, nincs elnöke, nincs koncepciója, hogy fog így támogatást adni bárki is. Miért nem vállalta egy szakosztályvezető sem, hogy bemegy oda elnöknek. Mert látják, hogy mi van. Mindenki azt várja, hogy majd valami történjen, segítsen bárki, akár az önkormányzat. Én ennél sokkal felelősebben vezetem ezt a várost. Demagógia, amit mondott a képviselő úr, és ekként is fogom kezelni. Hogy lesz ebből közös éneklés? Megadom a szót Tóth Kálmánnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr! Tisztelt Közgyűlés! Tekintettel arra, hogy az új rendszerünk alkalmas arra, hogy rögzítse, amiket elmondtam, amiket elmondtam egyszer, azokat már nem mondom el, igaz, hogy az előző napirendnél tettem. Ugyanakkor én mélységesen fel vagyok háborodva ezen megint, és amikor korábban a szolidaritási adóról beszélgettünk, majd nézzék meg a lakcímkártyájukat, hát most újra ezt a fordulatot kell elővennem. Ez nem Szombathelyhez méltó magatartás, és szombathelyi képviselőhöz méltó magatartást, amit maga itt elővezetett az előbb. Ez szégyen! Tele hazugsággal, csúsztatással, és egyébként, amivel befejeztem az előző mondandómat, mi ki akartuk ebből venni a politikai teret, de maga meg visszahozza. Miért? Mi célja van ezzel? Semmi értelme annak, amit beszél, csak bele akar vinni bennünket egy politikai kalandorságba. Nyilván ismeri a számokat, mint FEB tag. Nyilván tudja, hogy van itt egy 755 millió Ft-os, egyébként …..

*Mikrofon nélkül többen beszélnek egyszerre.*

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** … azért ezt a tegnap estét én szőr mentén kezelném, mert olyan jól értesült volt már a keddi bizottsági ülésen is, hogy azt gondolom, hogy az információi nem tegnap este óta származnak. Léteznek azok a belső kapcsolatrendszerek, ahonnan innen-onnan, így-úgy, de kiszivárognak információk. Valahonnan én is tudom, hogy van 755 millió Ft olyan rövid lejáratú kötelezettsége a HVSE-nek, ami nincs részletezve, nincs alábontva, hogy ez kölcsön, vagy mi az isten haragja. De azt tudjuk, hogy 500 millió Ft fölött van az a kölcsön, amit a Homlok adott a HVSE-nek ilyen-olyan módon. Ja, van benn bocsánat 70 millió Ft kamat, amit a Homlok felszámít a HVSE-nek. Tudják, kamat. Van az a régi vicc, édesapám, édesapám, a pénz boldogít? Nem, nem fiam! Akkor mi boldogít? Hát a kamat, fiam! Na hát itt ez van. Úgyhogy nekem ne jöjjenek azzal, hogy a Homlok Zsolt mit mentett meg. Czeglédy Csaba hasonlatával sokkal inkább egyet tudok érteni, igen, nevelgette a gyereket, utána meg otthagyta. Ami ennél sokkal fontosabb, terjengenek olyan hírek, hogy mi el akarjuk lopni a Haladás szakosztályait, meg ki akarjuk szervezni a Sportiskolába. Ha boldog békeidők köszöntenének vissza, és tényleg azt tudnánk, hogy megvan a támogatói okirat, és tényleg azokban az ütemezésekben jönnének a pénzek, ahogy egyébként jöttek a Haladásba éveken keresztül, a 250 millió Ft működés, meg a 373 millió Ft létesítményhasználat. Csakhogy minden szombathelyi tudja, a 250 millió Ft májusban szokott megérkezni, az aktuális évi támogatás a létesítmény használatra decemberben. Ha a létesítmény fenntartó nem lenne olyan lojális a Sportiskolához, mint ahogy most a HVSE-hez az, és havonta mondjuk kiszámlázgatná a létesítmény használati díjakat, akkor az azt jelentené, hogy a Sportiskolának egész évben előre kellene finanszírozni a teljes létesítmény használatot és legalább májusig előre kellene finanszíroznia a bér, járulék, rezsi számlákat, legalább. Csak azért, hogy értsék, hogy mekkora üzlet ez a városnak, kiszervezni, meg ellopni a HVSE szakosztályait. Maguk szerint nem az lenne nekünk a legjobb, ha a HVSE a mostani rendszer szerint tudna továbbmenni és nem lenne vele dolgunk? De, de, bizony! Akkor meg miért mond ilyen marhaságokat bárki, hogy mi el akarjuk lopni a HVSE szakosztályait, hogy átvigyük, és utána át kelljen szerveznünk a teljes Sportiskolánkat, mert teljesen nyilvánvaló, hogy 600 gyereket, vagy 600 embert foglalkoztató Sportiskola, meg egy egyébként további 900-zal megnövelt 1500 fős Sportiskola, az nem ugyanaz a kávéház. Tehát mi tényleg ekkora mazochisták lennénk? Már többedszer feltételezik rólunk, hogy mi hülyék vagyunk. Hogy mi, olyan dolgokat akarunk, ami nekünk rossz. Azt nem tudom, hogy most mit bólogat. Hát az meg, hogy azt kéri számon ezen a szerencsétlen sport költségvetésen, hogy miért nem kap a Haladás támogatást, túl azon, amit egyébként polgármester úr többször elmondott, hogy valójában el is utáltatták a szakosztályokat, hogy ide pályázzanak, mert ez az igazság, azért egy dologra felhívnám a figyelmet. 13,5 millió Ft-os támogatási alapunk van, kb. 50 darab szombathelyi kisegyesületnek a támogatására, akik nem kapnak más állami alrendszerből pénzt. Hát mondjuk erre vigyázunk, hogy azoknak az egyesületeknek, egyébként civileknél is ez van, ha jól tudom elnök úr, hogy azoknak az egyesületeknek adunk városi támogatásból pénzt, akik egyébként az államtól nem kapnak. Hát a sportban ugyanez van. És hogyha van egy egyesület, aki 600 milliót kap az államtól egy évben, akkor engedtesse meg, hogy mi azokat az egyesületeket támogassuk, akik egyébként onnan nem kapnak támogatást. Köszönöm a szót polgármester úr!

**Dr. Nemény András polgármester:** Köszönöm szépen, megadom a szót Illés Károlynak, hogy legyen párbeszéd.

**Illés Károly a Költségvetési Ellenőrző Szakmai Bizottság elnöke:** Köszönöm a szót, én még egy kicsit befejezném az előzőt, csak már nagyon sokat pittyegett a gép. Azzal kezdtem egyébként, hogy sok mindenben egyetértek polgármester úrral, többek közt abban, hogy mentsük meg a 106 éves klubot. És egyébként itt azért átváltanék Tóth Kálmán felszólalásának az elejére, hogy igen, szégyen, hogy a 106 éves klubot be szeretnék szántani, és hogy ez a céljuk, igen, ez a szégyen. Szombathelyiként, és most térnék vissza arra, hogy tudok egy konszenzusos megoldást, és ez egy határozati javaslatnak a módosítása lenne. A határozati javaslat arról, amiről polgármester úr beszél, nem tér ki. Csak a Sportiskolával foglalkozik. A határozati javaslatnak az elejére az lenne a javaslatom, hogy itt a testület nyilvánítsa azt ki, hogy az elsődleges szempont, és az elsődleges szándékunk az legyen, hogy mentsük meg a HVSE-t, a 106 éves klubot, ennek érdekében tegyünk meg mindent, kövessünk el mindent, erre hatalmazzuk fel a polgármester urat is, hogy ennek érdekében tegyen lépéseket és folytasson tárgyalásokat. Majd, ha ez nem sikerül és semmilyen módon nem rendezhető, akkor elfogadjuk azt, ami a folytatásban van, hogy a Sportiskolának át kell adni majd a szakosztályokat. De úgy gondolom, hogy erről szó nincs az előterjesztésben, tehát arról, hogy a városvezetés szeretné megmenteni a Haladás VSE-t, arról szó nincs az előterjesztésben. Én erre tennék javaslatot, kerüljön bele. Visszatérve azért hallottunk itt sok mindent, tehát azért egy dolog, jogszabályi követelmény, hogy amennyiben kölcsönt nyújtok, ott kamatot is el kell számolni, és ez mindaddig ki van mutatva egyébként a könyvekben, amíg arról valaki le nem mond. Ahogy egyébként 2023. év tekintetében 180 millió Ft-ról mondott le Homlok Zsolt, amit nyújtott kölcsönt. Én nem egyeztettem vele, hogy mi a szándéka egyébként ezen tovább nyújtott kölcsönökkel, feltételezem, hogy amennyiben a város a támogatást megadja, és mentőövet nyújt a HVSE-nek, akkor biztos vagyok benne, hogy ezeket a kölcsönöket el fogja engedni, és akkor természetesen a kamat sem illeti meg, azokat is el fogja engedni. Ez csak röviden, hogy miért van nyilvántartásban egy könyvben, számvitelileg a kamat miért van kimutatva. Másodszorra ennyi, köszönöm!

**Dr. Nemény András polgármester:** Köszönöm szépen képviselő úr! Nincs ellenemre, hogy legyen egy ilyen mondat az elején, hiszen erről beszéltünk végig, tehát mi következetesek vagyunk ebben a történetben, ezt kértem az államtitkártól, ezt is írtam neki, ezt mondtuk a szakosztályoknak, ez volt tegnap a HVSE küldöttgyűlésén is, tehát az elsődleges cél az, és amennyiben nem, és azért fontos, hogy legyen az amennyiben nem, mert akkor látják, hogy van alternatíva egyáltalán. Nem a semmi van, hanem ha nem lehetséges, akkor van a „B” terv.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Akkor elfogadja polgármester úr a javaslatot?

**Dr. Nemény András polgármester:** Igen, most fogalmazza jegyző úr. Olyannyira, hogy mielőtt elkezdte mondani a képviselő úr, azelőtt én pont azt mondtam a jegyző úrnak, hogy ez most szerepel-e benne az előterjesztésben, de jó lenne, hogyha szerepelne benne, hogy legyen egyértelmű ez a képlet. Tehát éreztem a ritmusából is, meg egyébként is, hogy belefogalmazhatunk egy ilyent természetesen, mert erről beszélünk. Ezt írtam, ezt kértem. Csak ugye mindaz, ami történt, meg történik, az ennek ellenére történik, tehát, hogyha ez nem elég, nemcsak a polgármester kéri, hanem a Közgyűlés is, ez így rendben van, akkor legalább tudjuk, hogy itt megáll a történet, igen. És akkor, ugye a második mondat is mindenképpen értelmezhető, hogy mi akkor tudunk egyébként segíteni, hogyha az államtitkárság, vagy állam, kormány, bármilyen néven nevezzük, de igazából kifizető, vagy a döntő, ez itt az államtitkárság lesz, azt mondja, amit mondott nekem az államtitkár úr, hogy számára a 800-900 vagy nem tudom, 1014 sportoló a fontosabb mindennél. Egészen pontosan azt mondta, hogy a Homlok Zsolt lelkén szárad a klub. De a gyerekek, meg a sportolók elvesztése, az egy másik helyzet. Igazából mi ebben próbálunk mindent megtenni. Valójában erőn felül, ebben az esetben, és inkább segítséget és támogatást szeretnénk ehhez kérni, hogyha ez így elfogadható lesz, beleírjuk, megfogalmazzuk pontosan, akkor lesz egy közös döntésünk ebben a kérdésben. Megadom a szót László Győző alpolgármester úrnak.

**Dr. László Győző alpolgármester:** Köszönöm a szót! Tisztelt Polgármester Úr! Tisztelt Közgyűlés! Én először is hadd utasítsam vissza a képviselő úrnak azt a mondatát, hogy be akarjuk szántani a HVSE-t. Megértem az ellenzéki képviselői mivoltát, de én úgy gondolom, hogy ez azért ezen túlterjeszkedik, tehát ez még ezt sem indokolja. És ez azért különösen álságos pont öntől, hány alkalommal volt az képviselő úr, hogy mi együtt tartottunk sajtótájékoztatót Haladásos ügyben, együtt vettünk részt Haladásos rendezvényen, ahol a Haladásnak a képviselői megköszönték a városnak azt a támogatását, amiről azt mondta, hogy mi nem támogatjuk a Haladást. Azt akarja mondani, hogy az a több százmilliós hiány, ami felhalmozódott, az a mi támogatásunknak az elmaradása. Ön mondja egyébként, hogy 2021-ben volt utoljára támogatás, tehát akkor is, még a matek sem jön ki, mert mondjuk 2022, 2023, 2024, még ha akkor is, abból hogy hozott ki 200 millió Ft-ot, ez még egy fideszes ellenzéki képviselőtől is egy matematikai bravúr, abban én egyetértek. Hányszor álltunk akár boxringben közösen? Ön is ott volt, én is, súlyemelő versenyen. Vagy volt mondjuk a városháza aulájában sakkverseny. Hány rendezvényt vittünk oda, amit a város támogatott? Hányszor volt, hogy ott voltunk közösen? És ezzel szemben ön is tudja, hogy mi a valóság, mert együtt voltunk, amikor erről beszéltünk, hogy szakosztályoknak nem engedték meg, amikor bíztattam őket arra, hogy rendezvényekre támogatási pályázatot, kérelmet nyújtsanak be, mert még arról is letiltották őket. Akkor volt az, hogy a saját fizetésünkből támogattunk rendezvényeket. És akkor ön azt mondja, és el tudja ezt mondani komolyan úgy, hogy elhiggyük, hogy tényleg azt gondolja, hogy elhiszi ezt bárki önnek? Hát ott vagyunk a közös fotókon képviselő úr! Hát akkor ön nem volt ott, vagy én nem voltam ott, vagy mi változott meg? Tudja mit? Tisztelem a vehemenciáját, és azt kérem öntől felügyelőbizottsági tagként, hogy amilyen vehemensen most itt azt mondja, hogy nekünk dolgunk van, és nekünk meg kell mentenünk a Haladást és csak rajtunk múlik minden, azt kérem, hogy ugyanilyen vehemensen tárja fel azt is, hogy mi vezetett odáig, hogy ez az egyébként régen, 105 éve jól működő klub most hirtelen ilyen helyzetbe került. Kiknek a döntése kellett hozzá, kiknek az asszisztálása kellett hozzá? Kicsit hadd segítsek, nézze át a saját fotóalbumát, mert ott is rengeteg embert talál, akivel ön közös képeken szerepel, na ott keresse a felelősöket. És FEB tagként, ne az én bíztatásomra, jogszabályi kötelezettsége lesz. Úgyhogy én nagyon kérem, hogy ezt a lendületet vigye át a másik oldalra is, ami azt hivatott eldönteni, hogy hová tűntek a Haladásnak a pénzei, meg a gyerekeknek az állami támogatása. Na ezt kellene kiderítenie FEB tagként, nem itt vádaskodni a Szombathelyi Közgyűlésben. Köszönöm szépen!

**Dr. Nemény András polgármester:** Köszönöm szépen alpolgármester úr! Horváth Attila alpolgármester úr.

**Dr. Horváth Attila alpolgármester:** Köszönöm a szót polgármester úr. Tisztelt Közgyűlés! Én egy icipicit másik oldalról is nézném ezt a dolgot. Nem feltétlenül gondolom ugyanazt, mint Illés Károly ebben a kérdésben, de leginkább azért, mert én azt gondolom, hogyha valaki több pénzt költ, mint ami rendelkezésre áll, az előbb-utóbb csődbe fog menni. Ez ilyen. Szombathely városának költségvetése állt már jobban is, mindannyian tudjuk, szolidaritási adó, elvonások, most éppen az iparűzési adó többletünk, gépjárműadó, végtelenségig sorolhatnám. De hogyha én azt mondanám ennek a közgyűlésnek mondjuk 2025. szeptemberében, hogy elfogyott a pénz és kölcsönt kell felvennünk, akkor önök négyen a leghangosabban tiltakoznának, és másról se beszélnének, mint arról, hogy a városvezetés, illetve én magam mennyire rosszul gazdálkodunk. Ezt mondanák. Nem azt mondanák, hogy hát igen, mert nem kapott 40 milliót, nem tudom hány milliós támogatást valakitől. Onnan indulunk, hogy van egy felelős gazdálkodó szervezet, annak vannak felelős vezetői, akik összehoztak egy ilyen mértékű hiányt. Innen indulunk. Ez az alapbűn. Hogyha én ezt költségvetésért felelős alpolgármesterként megtenném a szülővárosommal, akkor önök teljes joggal mondanák azt, hogy teljesen alkalmatlan vagyok, és ezt az egészet hogy képzeltem. Ezt a mondatot én nem nagyon hallottam a tisztelt Fidesz képviselőinek a szájából. Hiszen ez az egész úgy hangzott, mint hogyha ezért a helyzetért akár ez a Közgyűlés, vagy bármilyen más szereplő lenne felelős. Nem! Egy gazdálkodó szervezet tevékenységéért, nyilván vannak külső piaci körülmények, esetlegesen egy gazdálkodó szervezet, tehát egy piaci alapon gazdálkodó szervezetnél, de hát ez egy társadalmi szervezet. Ha neki van 100 millió Ft bevétele és 150-et költ, akkor nem az a hibás, hogy nem adtak neki 50-et, hanem az, hogy ő 100 helyett 150-et költött. Akkor most ez az alapvetés. Hogyha ebben egyet tudnak érteni, akkor szerintem mehetünk tovább. Nem értem képviselő úrnak a matematika részét. Hogyha 40 millió Ft-ot kapott volna a várostól 2020-ban, 2021-ben, 2022-ben, 2023-ban és 2024-ben, akkor az ugye 200 millió Ft, eddig meg tudunk egyezni. Oké. 2021-ben adtuk át a stadion tulajdonjogát, meg az egész üzemeltetését a magyar államnak. 2021-ben ön is ott ült annál az asztalnál, ahol én is, ott volt még Hende Csaba országgyűlési képviselő úr, ott volt polgármester úr, illetve a Haladásnak voltak ott képviselői. Ott semmilyen mondat nem hangzott el pénzügyi hiányról. Ott semmilyen olyan mondat nem hangzott el, hogy az ő működésükben bármilyen probléma van. Ehhez képest ön most azt mondja, én ezt nem tudom, mert nem tudom a Haladásnak a gazdálkodását, hogy 2023-ban 100 millió Ft-os tagi kölcsönt már el kellett engednie valamiért Homlok Zsoltnak, ezt ön mondta, én nem tudom, ha ez így van? Nyilván biztosan így van, de most jelenleg ott tartunk, hogy az én információm szerint különböző számok hangzottak el, de hogyha mi adtunk volna 200 millió Ft-ot, az még mindig nem indokolja azt, hogy hogyan keletkezett egyes források szerint 1 milliárd 383 millió Ft-os hiány. Ez nem tudom, hogy így van-e, de azt tudom, hogy Czeglédy Csaba, aki azért valószínűleg képben van a számokkal és önök sem vitatták, azt mondta legutóbb, hogy 600 millió Ft csak a Homlok Zsolt által adott tagi kölcsön. Ez valamiért kellett gondolom a működéshez. Nyilván ez a 100 millió Ft-on felül van, hiszen ezt ön mondta, hogy 2023-ban elengedték. Tehát, ha mi adtunk volna 200 milliót, akkor nem értem ezt a 600 milliót, hogy hogy van, vagy nem is tudom már, hogy ennek az egész gazdálkodása hogy néz ki. Azt az egyet viszont tudom, hogy semmilyen garancia nincs arra, hogy mi bármilyen pénzt oda beleteszünk, akkor ez a dolog működni fog. Többet költöttek, mint amennyi pénzük volt. És nagy valószínűséggel, én nem látom, csak azt tudom, hogy nagy valószínűséggel a futsal volt az, ami egy ilyen tőkesúlyként lehúzta ezt az egész egyesületet, és most pontosan azok a birkózók, íjászok és stb. egyesületi tagok, meg az ott sportoló gyerekek isszák meg ennek az egésznek a levét. és ez egy szörnyű történet. És aki azt gondolja, hogy állami támogatás nélkül lehet egy ilyent működtetni, Szombathely sportköltségvetése 2024-ben 995 millió Ft, a teljes. Ebből a saját cégeinknek elköltünk egyszer 420-at, ez ugye a FALCO, egyszer pedig a Sportiskolának adunk 330 millió Ft-ot, nyilván ebben van létesítmény üzemeltetés, meg gyermeksport, meg élsport, meg egyebek. Ez azt jelenti, hogy a nem saját tulajdonú cégeinken kívül összesen 245 millió Ft-ot fordít ez a város sportra. Ez az egyesület meg kapott 600-at. És akkor tényleg azt mondjuk, hogy úgy, hogy nem is kérik ezt a pénzt, sőt tovább megyek, nemcsak hogy nem kérik ezt a pénzt, hanem amikor szakosztályvezetővel én magam beszéltem, neki azt mondta a klubmenedzser asszony, hogy nem adhat be támogatást, mert valamilyen jogszabály tiltja, hogyha kiemelt nem tudom, milyen egyesületként nem fogadhatnak el mástól, önkormányzattól támogatást. Tehát ilyen szinten voltak letiltva. Nem kérték ezt a pénzt. Mikor adunk úgy pénzt valakinek, aki azt mondja, hogy kifejezetten nem kéri. Önnek mondanak dolgokat, nem tudom, hogy ezeket a dolgokat kik mondják, nem tudom az igazságtartalmát sem. De egyetlen dolgot tudok, azt, hogy én ültem ott László Győző alpolgármestertársammal azon a megbeszélésen, ahol ugyanezek a személyek, ugyanúgy a klubigazgató asszony, és ugyanúgy Homlok Zsolt, akkor azt hiszem, mint a tulajdonos, amikor az volt, akkor még a Labdarúgó Kft-ről beszélgettünk, és az a mondat hangzott el, hogy amennyiben a város kifizeti minél hamarabb azt a 40 millió Ft-ot, amit neki megszavaztunk, akkor ő garantálja, hogy a csapat megmarad. Másnap elutaltuk azt az összeget, a csapat sorsát pedig ugye nem kell bemutatni. Köszönöm, hogy meghallgattak.

**Dr. Nemény András polgármester:** Köszönöm alpolgármester úr! Horváth Gábor képviselő úrnak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Hallgatom a vitát és én egy kicsit visszább mennék a múltba. Én emlékszem arra, amikor az ön kabinetfőnöke volt a HVSE elnöke, vagy az ön sofőrje volt a HVSE egyesület elnöke, és akkor is voltak problémák.

**Mikrofon nélkül Dr. Nemény András polgármester:** Filó Laci?

**Horváth Gábor városi képviselő:** Nem, Kovács Laci, de ne üssük el poénnal ezt az egészet. Én megnéztem visszamenőleg 2011-ig minden évben a költségvetést és a zárszámadási adatokat és bújtam a táblákat, letöltöttem, megnéztem. Bizony volt olyan sokszor, amikor 73 millió Ft-ot adott az akkori városvezetés a HVSE-nek támogatásként, vagy volt olyan év, amikor 110 milliót is. Az a 110 millió, vagy az a 73 millió nem annyit ér, mint amit most 2024-ban, hanem sokkal többet. Tehát fontos megjegyeznem ebben a kérdéskörben, hogy nemcsak a Homlok Zsoltnál volt probléma a HVSE-ben. Szerintem ebben mindannyian megegyezhetünk. És ami fontos ugye, hogy a Labdarúgó Kft. része ugye, ugye 150 millió Ft-ot adtunk nekik előre, 50-50-50 milliót, és gyakorlatilag tényleg úgy van, hogy 2021-ben akkor, a megállapodás fejében ez a 21,5 millió Ft, ami az építményadó és az iparűzési adó visszatérítést megkapta támogatásként az egyesület, és 2019-ben kapott 40 millió Ft-ot. És azóta valóban 2020-ban, 2022-ben, 2023-ben, 2024-ben sem. Tehát ezt gyakorlatilag minden költségvetési vitakor Illés Károly elmondta. Tehát azért ezt el kell mondani, tudják a szülők és a gyerekek, hogy a városnak nem ért ebből a szempontból a HVSE, persze, feltarthatja polgármester úr a kezét, és mondhatja azt is, hogy gyakorlatilag 250 millió Ft kiemelt támogatást kap az államtól és akkor itt nekem nincs semmi látnivaló, semmi dolgom nincs, 40 millió Ft-ot innentől kezdve nem kell odaadni. De erről nem volt egyeztetés, nem volt megállapodás. Amit el akarok mondani, hogy Szombathelyi Sportfejlesztési Koncepciója, ami 2017 és 2025, egy nagyon jó anyag, ami gyakorlatilag egy 46 oldalas anyag, ott ül, mosolyog a korábbi alpolgármester úr, gondolom ő dolgozta ki, Puskás Tivadar volt az aláírója ennek az anyagnak, hát az tárgyalja a HVSE egyesületet, mint kiemelt sportegyesületet. Ajánlom figyelmükbe, hogy ezt nézzék meg, olvassák el ezt a 46 oldalt, ebben benne vannak a célok, a feladatok, és az rögzítve van benn, hogy a kiemelt sportegyesületet az önkormányzatnak minden év költségvetési rendeletében támogatni kell. Ahogy meg van említve benn a FALCO is, meg jó néhány más sportegyesület, tehát, ezeket nem tartotta be a városvezetés 2022, 2023, 2024 években, tehát akkor lehet mondani, hogy ezt a Sportfejlesztési Koncepciót akkor polgármester úr lehúzta a vécén, tehát nem érdekelte az, ami abban le volt írva, amit akkor a Közgyűlés elfogadott. Tehát abban a 46 oldalban, ez egy 2017-2025-ig tartó periódusra szólt, tehát jövő évben kell ezt újra tárgyalnunk, újra elővennünk. Ajánlom figyelmébe polgármester úrnak, nagyon jó anyag. Amit itt megemlítenék még, ugye alpolgármester úr mondta, hogy 600 millió Ft tagi kölcsönről tudnak, hogy Homlok Zsolt, ennyivel tartoznak, és hogyha erről le is mond Homlok Zsolt, akkor ennek 108 millió illetéket kell fizetni. Ezt mondta az előző napirendi pont vitájában, ez a 108 millió illeték, ez miből jön össze? Mert én ezt nem tudom, tehát ha erről tudna nekem valamit mondani.

**Mikrofon nélkül Dr. Horváth Attila alpolgármester:** Ajándékozási illeték, lemondasz valamiről.

**Horváth Gábor városi képviselő:** Rendben, köszönöm szépen! Én mégis azt gondolom, az a része nem fedi talán a valóságot, hogyha minden évben odaadtuk volna nekik azt a pénzt, akkor nem állnának így. Hát dehogynem! Ezt a részét így gondolom, hogy akkor is el lett volna cukrozva, de mindenképpen, ami itt a legnagyobb probléma szerintem, és valóban a futsal húzta le ezt az egészet, és a futsal döntőn ott volt polgármester úr is, az országgyűlési képviselő is, mindenki tapsolt, tapsolt, tapsoltak, hogy de jó, de jó, és most a futsal megszűnik majd, szélnek lehet ereszteni a játékosokat, mehetnek oda, ahova akarnak, és gyakorlatilag az egyesület többi szakosztálya megmaradt volna. És ugye nem láttam azt, amit mondott polgármester úr, azt az egyeztetést államtitkár úrral, nyilván messziről jött ember mondhat bármit, lehet, hogy majd februárban, vagy januárban kapunk egy pecsétes levelet államtitkár úrtól, hogy ez valóban így van, vagy megkérdezzük tényleg mi a Fidesz oldalról, hogy hogy lesz ez. Én mindenesetre így zárszóként azt mondom, hogy bizony azokat a pénzeket, azt a 40 milliót, ami mindig benne volt Puskás Tivadar költségvetésében, azt akkor is, hogyha 250 milliót adott az állam, akkor is oda kellett volna címkézni a Szombathely Sportfejlesztési Koncepciójában foglaltaknak megfelelően. Köszönöm szépen.

**Dr. Nemény András polgármester:** Képviselő úr, hosszan nem fogok reagálni, mert egyrészt elég, hogy is mondjam, nem akarok rosszul fogalmazni, szóval mondott ilyet is meg olyat is ebből a szempontból. Tehát igazából akár mellettünk is szólhatott volna, a mi érveink mellett, mert több minden, amit mondott, az ide kapcsolódott. De azért annyit elmondanék a múlttal kapcsolatban, hogy amikor ugye Kovács Előd lett az elnök, előtte csődhelyzetben volt a HVSE, és nagyon komoly munkát végzett és el is ismerték azt a munkát. Nagyon szigorú gazdálkodás mellett sikerült visszahozni. Akkor nem volt állami támogatás. Ez egy óriási különbség, nem volt állami támogatás. Tehát, hogyha közpénzekről beszélünk és egy kiemelt egyesület, ami nem is önkormányzati tulajdonú, kap 250 millió Ft állami támogatást, meg még 380-at a stadion üzemeltetésre, mert ugye mi, amikor megfizetjük, akkor nemcsak a szakosztályok munkáját fizetjük meg a Sportiskolánál, hanem egyébként a létesítmények fenntartását is megfizetjük, tehát mindezzel együtt mi önkormányzati pénzt, saját pénzünket költjük. Mert kap ennyi állami támogatást, és nem is kér plusz pénzt, sőt azt mondja a saját szakosztályainak, hogy ne is kérjenek több pénzt, merthogy nem kérhetnek, nem akarják, hogy az önkormányzat bármibe is belelásson, soha nem mondták, hogy az önkormányzat felügyelőbizottsági tagot adjon, vagy elnökségi tagot, vagy bárki mást, akkor miért gondolja, hogy nekünk oda kellett volna adni pénzt, amikor saját maga is azt mondja, hogy elköltötték volna éppen ugyanúgy. Mert a futsal, persze, hogy elmentünk, meghívtak a döntőre, akkor ugye külső szponzorok által támogatott volt. Csak az a baj, hogy közben megváltozott a Homlok úrnak a helyzete és nem változtatta meg a szerződéseket. Nem mondta azt egy évvel ezelőtt, hogy kedves futsalos barátaim, pénz nem lesz, ezért aztán nem brazil edzőt, játékosokat igazolunk, a célunk nem az, hogy megnyerjük és megverjük 27-edszer a Berettyóújfalut, hanem az a célunk, mert körülbelül ez szokott történni, óriási pénzekért, hanem az a célunk, hogy az itt lévő gyerekek tudjanak játszani, lehet, hogy 8-adikak lesznek, vagy 12-edikek lesznek, de attól még egy szakosztálya van. Mert most ez a tényleges helyzet. nem ezt mondta, elköltötte az összes pénzt, és így az összes többi szakosztály bajba került. Egy elnöknek az a felelőssége, hogy mindent teljes egészében lásson át. És egyébként képviselő úr, a múltkori közgyűlésen, most megkértem jegyző urat, hogy keresse meg, mert pont ön volt, aki azt mondta, szó szerint idézem: „Én azt gondolom, hogy itt ki kell dolgozni a városvezetésnek mindenképpen egy tervet. Az egyesület megszűnik, nem tud működni, akkor ezekkel a sportolókkal és edzőkkel tudjunk valamit kezdeni, tudjunk nekik segítséget nyújtani, akár a Sportközpont és Sportiskolán keresztül is, hogy azokat a sportolókat be tudjuk csatornázni. Én ezt nagyon fontosnak gondoltam elmondani.” Ezt csináltuk képviselő úr! Nem azért, mert ön mondta, hanem mert ugyanúgy gondolkoztunk ebben a dologban. Én akkor már, legutóbb, pár héttel ezelőtti Közgyűlésen is ezt gondoltam, de nagyon örültem, hogy ugyanerre a következtetésre jutott a képviselő úr, tehát tulajdonképpen kimondta, hogy vészhelyzet van és egyébként a városvezetésnek dolga lenne valami alternatívát találni és ezalatt a két-három hét alatt pont ezt csináltuk. Kidolgoztuk, államtitkár úrral egyeztettünk, csekkolják le, ellenőrizzék le, én is azt mondom, hogy akkor ér valamit, hogyha lesz belőle majd papír is, de én hiszek az államtitkár úrnak, azt mondta szó szerint, hogy gentlemen’s agreement alapon csináljuk végig ezt a dolgot polgármester úr, ezt mondta nekem. Én csinálom a magam részét, amíg ebből nincs más, addig nem is fogok ettől eltérni. És most ügyrendben kért szót.

**Horváth Gábor városi képviselő (ügyrendi hozzászólás):** Köszönöm, emlékeztetett arra, hogy mit mondtam, tényleg a felszólalásomban kihagytam ezt, és zene volt füleimnek, amikor ezt hallottam, hogy meghallották ezt a mondatomat. Amit hozzáfűznék, azt szeretném megkérdezni, hogy a 14 szakosztályból hányat vesz át a város? Erre volt-e már megállapodás, mert ugye ez nem látszik ebben az előterjesztésben. Tehát, hogy vannak ilyen pletykák, hogy nem mindenkit vesznek át. Meg csak azokat veszik át, akiket nem kell olyan erősen finanszírozni, nem kell mellé olyan forrást hozzátenni. Mindenki átkerül, vagy vannak kivételek? Gondolom, a futsal, a foci az nem, hanem a többi részére gondolok, hogy ebből, ez hogy fog történni, hogy legyen valami mondás erre.

**Dr. Nemény András polgármester:** Az a mondás, hogy lesz-e finanszírozás, de egyébként semmilyen kizáró szándék nincsen senkivel. A futsallal sincs. Az nyilvánvaló, hogy a futsal ezzel a költségvetéssel nem fog tudni működni, ezt meg is mondtam nekik, hogy ez nem kérdés. De az, hogy ne lehessen futsal, meg az ottani utánpótlás, attól még ugyanúgy működhet, benn van a stadionba, a komplexumban, igazából ugyanúgy része, nincs ilyen, hogy akkor valaki nem jöhet. Csak nyilván a költségvetéshez hozzá kell igazítani. Nem biztos, hogy ennyi ember fog dolgozni benne. És mondjuk nem biztos, hogy ennyi pénzért fognak dolgozni. De hát eldöntik, hogy leszerződik majd, vagy nem szerződik le. Szerintem ez ilyen kérdés. Racionális működés. Arra kell szabni a keretet, amennyi a pénzünk. Ezt itt a Sportiskolánál már megtanultuk. Én azt gondolom, hogy a HVSE-ben is meg fogják majd tanulni. Számomra megdöbbentő volt, amikor az energiaválság idején egyszer elmentem egy focimeccset megnézni, amikor itt fagyoskodtunk a 17-18 fokban, én olyan meleget nem éreztem abban az évben sehol sem, mint a teljes stadion épületében, vagy részében, és akkora fogadást tartottak, olyan ételekkel, ami megdöbbentő volt ott számomra. Én megkérdeztem a Szántó Erzsébetet, ez hogy tud menni? Azt mondta, a végén valaki majd kifizetni, ezt mondta szó szerint. Amikor visszajöttem, mondtam is a többieknek, hogy nem tudjátok elképzelni, hogy mi van ott, és aztán mondtam is, hogy ide közülünk nem megy senki. Czeglédy Csaba még nem kapott szót, parancsoljon!

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr! Tisztelt Közgyűlés!

**Dr. Nemény András polgármester:** Czeglédy Csaba és Illés Károly után meg fogom szakítani az ülést, ha nem zárul le, mert 4 óra lesz és jönnek az éneklő emberek a Ferences Templomtól a Fő térig.

**Dr. Czeglédy Csaba a Szociális és Lakás Bizottság elnöke:** Nyilván az embernek nem a legjobb a hangulata, amikor nem egészen fél éve körbe álltuk az utolsó Haladás Kft. taggyűlése után a Haladás felnőtt labdarúgó csapatának a sírját, ugye egy hónappal előtte még NB II-es csapat volt, majd utána úgy nézett ki, hogy még a megye I-ben se biztos, hogy el fogunk tudni indulni. Tehát azért még nem a HVSE sírját álljuk körül, de azért, ahogy a HVSE 105 éves történelmi sportklubunknak a sírját már megásták, az biztos, még szerencsére a halott nem fekszik benne és félreértés ne essék, akik a Nyugat, ez ügyben kicsit csonka tudósítását olvasták, tehát a mondatom, hogy Homlok Zsoltnak vannak történelmi pozitív érdemei, ezzel azt állítottam párhuzamba, hogy amikor 16 éves korukat követően éhen halnak a gyerekeink, akkor nem fogjuk a legjobb szülő kitüntetést megkapni, az biztos. Tehát az, hogy 16 évig enni adtunk a gyereknek, majd utána éhen hal, mert az gondoljuk, hogy a napfénytől is lehet táplálkozni, attól még kiváló családanya, vagy családapa díjat senki nem fog kapni. Itt nagyjából ez a helyzet, és abban is igaza van Horváth Attila alpolgármester úrnak, hogy nyilván ez vezet oda, ha valakik többet költenek, mint amennyi bevételük van. És ezzel nem akarom elhúzni az időt. 2010 és 2020 között, úgy, hogy uniós forrásoknak a bősége volt, konjunktúra volt, ez az ország úgy élt, mintha nem lenne holnap, a sportfinanszírozás gyakorlatilag úgy lett beállítva, minthogyha évtizedeken keresztül biztosítva lenne a forrás, most meg ott tartunk, hogy a miniszterelnök azt mondja, hogy a fővárosi pályaudvarok felújítására belátható időn belül nem fog jutni pénz. Mondja mindezt azután, hogy nem tudom, 300 milliárdért Vodafone részvényeket vettünk, tehát ez egyébként az egész sportfinanszírozás fenntarthatatlanságát mutatja. Amikor megálmodtuk a Haladás Stadionnak a felújítását 2006-2010 között, amikor alpolgármester voltam, akkor egy 3-3,5 milliárdos összeggel számoltunk, amiből egy pöpec stadionja lehetett volna Szombathelynek, majd ezt követően az új számolások már az Orbán-érában ugye 6-8 milliárdos összegek voltak, majd abból hirtelen lett 16 milliárd Ft. Eredetileg 6-8, majd 9,6 és a 9,6-ból lett 16 milliárd. Ennek a 16 milliárd Ft-nak az a jelentősége, hogy 700 millió Ft-ot halad meg papíron a Sportkomplexumnak az éves fenntartása. És arra azért rámutatnék, hogy én nem fogadom el Gál Sándornak azt a mondását, hogy átmenő tétel a 373 millió Ft a Sportkomplexumon, mert a Sportkomplexum kapott nagyságrendileg 400 millió Ft-ot saját jogon idén, a Haladás VSE, előtte meg a Haladás Felnőtt Labdarúgó Kft. pedig azért kapott az államtól pénzt, hogy egyébként bérleti díjat tudjon fizetni a szintén állami cégnek. Tehát a komplexum működtetése ebből a két tételből áll össze, 710-720 millió Ft-ba kerül éves szinten ennek a 16 milliárdos stadionnak a fenntartása, csak hogy a szombathelyi adófizetők legyenek tisztában azzal, hogy a szombathelyiek pénzéből építettek egy stadiont, ennek több, mint 700 millióba került a fenntartása. Bár hozzáteszem, hogy a Sportkomplexum béreket fizetett, én úgy tudom, hogy talán a Távhő felé van tartozásuk, de Molnár Miklós ennél a napirendnél talán meg is kérdezhetjük, akár adhat róla tájékoztatást, közpénzt érint, talán nem titkos, vagy szerintem nem olyan adat, amit az adatvédelmi törvény véd. Talán ezen tartozását leszámítva a Sportkomplexum Kft-nek nincsen tartozása, ergo annak a 373 millió Ft-nak egy jó részéből tudna gazdálkodni a HVSE, ha megkapná. Tavaly december 12-én kapták meg, 2 éve december 28-án kapták meg, én azt gondolom, hogy a Szombathelyi Önkormányzatra mutogatás helyett önöknek van meg arra a lehetőségük, hogy elérjék, hogy valaki az utalás gombra nyomjon rá. Hogyha a 373 millió Ft-ot megkapja a HVSE, akkor egyrészről megmenekül a felnőtt labdarúgás, ezáltal pedig a labdarúgás utánpótlásképzés Szombathelyen, és a HVSE-nek esélye lenne túlélni ezt az időszakot. Azon meg persze az állam szereplői gondolkodjanak el, hogy valójában 700 millióba kerül-e a stadion fenntartása, úgy, hogy 400 millióból is tudott működni. De hogyha ez egy bújtatott támogatása a HVSE-nek, akkor mi ennek is örülünk, csak jó lenne, ha az állam leutalná. Tegnap elmondtam a HVSE küldöttgyűlésén, hogyha az állam ezt a 373 millió Ft-ot nem utalja le, azzal gyakorlatilag az állam pecsételi meg a Haladás VSE-nek a sorsát. Egybevonnám. Ez az egyik része a dolognak. A másik, hogy azzal a határozati javaslattal egyetértek, hogy azt mondjuk ki, amit azt hiszem Illés Károly mondott és polgármester úr mondott, hogy megfogalmazzák, hogy első helyre tegyük a HVSE megmentésének a szükségességét. Egyébként tegnap a taggyűlés a javaslatomra meg is szavazta, hogy felhívnak mindenkit a HVSE történelmi sportklub, illetve az ott sportoló fiatalok jövőjének a biztosítása érdekében, hogy a HVSE legyen megmentve. És akkor a saját határozati javaslatunkat meg azzal kérem kiegészíteni, hogy a Haladás VSE működésének ellehetetlenülése esetén a 14 szakosztályának jövője érdekében, tehát oda szúrjuk be az ellehetetlenülése esetént. Tehát azért, hogy ez adekvát legyen a HVSE küldöttgyűlésének a tegnapi döntésével. A zárójeles megjegyzésem, hogy mivel Illés Károly képviselőtársam nem volt ott, velem ellentétben a tegnapi küldöttgyűlésen, majd elmondja Illés Károly, hogy engem azért nem szavaztak meg a FEB-be, mert mi a francot keresnék ott, hiszen az önkormányzati támogatást sem tudtam elintézni, ez ugye ott nem hangzott el, ezt Illés Károly egyedül Bokor Zsolttól tudhatja, úgyhogy ez nagyjából jól jellemzi Bokor Zsoltnak ebben az ügyben tanúsított magatartását. Az biztos, hogy az ott lévő vezetőknek, akik így, vagy úgy pozícióban maradtak, az nem volt érdeke, hogy az én személyemben valaki pontos rálátással bírjon a HVSE belső dolgaira úgy, hogy én az elmúlt hetekben nyilván nem a HVSE-nek ártani, hanem segíteni akartam, de ez egy-két embernek a hozzáállását jól mutatja. Azt hozzáteszem képviselőtársamnak, hogy az, hogy önök nem tudnak a miniszterrel, vagy az államtitkárral személyesen egyeztetni, ez azért is számomra érthetetlen, mert amikor 2006-2010 között sürgős ügyben, önkormányzati ügyben engem küldött Ipkovich György, hogy próbáljak Kiss Péter miniszter úrral személyesen beszélni, de aztán Nemény András polgármester úr is tudna mondani példákat, délelőtt elindultam Szombathelyről, hívtam a kabinetvezetőjét, és késő délután pedig volt negyed órája a miniszternek, hogyha már egyszer Czeglédy Csaba szombathelyi alpolgármester önkormányzati ügyben akar vele beszélni, akkor volt a miniszternek aznap negyed órája, hogy beszéljünk erről, ennyit az önök érdekérvényesítő képességéről, meg ennyit az országgyűlési képviselőnek a teendőjéről. Azt továbbra is fenntartom, hogy 27 millió Ft olyan forrásunk van, ami elköltve nem lett, idén már nem is tudjuk elkölteni, én annak a megfontolását kérem, csak én már nem leszek itt, mert Budapestre kell mennem, én annak a megfontolását kérem, hogy bizonyos feltételekkel ezt a 27 millió Ft-ot tudjuk-e biztosítani, vagy nem? De mivel a lelkiismeretem nem engedi, hogy ezt határozati javaslat formájában megtegyem, így csak a megfontolását tudom javasolni és mindent fenntartok, amit e körben mondtam az előző napirendi pontnál, hogy milyen feltételeknek kellene ehhez teljesülnie.

**Dr. Nemény András polgármester:** Illés Károly.

**Illés Károly a Költségvetési Ellenőrző Szakmai Bizottság elnöke:** Csak egy-két dolgot szeretnék még tisztázni. Nem tudom, hogy mi az oka annak egyébként, hogy Czeglédy Csabát nem választották újra FEB tagnak, én úton voltam tegnap és egyébként Csaba is jól tudja, hiszen beszéltünk telefonon útközben, hogy nem fogok odaérni. Majd ezt követően jött egy telefonhívás, hogy amennyiben engem delegálnak, elvállalom-e. Mondtam, hogyha ezzel segítek, akkor vállalom, mert segíteni szeretnék így is. Azt ne felejtsük el, hogy a Haladás VSE-nek a mai napig van egyébként önkormányzat által delegált felügyelőbizottsági tagja, való igaz, hogy még Puskás Tivadar idejében lett delegálva, de önök sem hívták vissza, és úgy tudom, hogy önök is vannak vele olyan viszonyban, hogy tud tőle akár kérdezni is, Horváth Rolandnak hívják. Én lezárva részemről, és most nem akarom a képet mutogatni, ahol együtt van frakcióvezető úr, alpolgármester úr, polgármester úr, Homlok Zsolt és örülnek egyébként a HVSE-nek, bízom benne, hogy lesznek hasonló, ha más elnökkel is, hasonló képek még a HVSE életében, hogy az egész városvezetés ott van és tapsol a sikernek. Továbbra is, ha egy konszenzusos határozati javaslatot tudunk megfogalmazni, ugye az elsődleges cél a Haladás VSE megmentése lenne, akkor azt frakciónk is elfogadja. Köszönöm.

**Dr. Nemény András polgármester:** Akkor mondom ezzel kapcsolatban, hogy mi az, amit jegyző úrral próbáltunk megalkotni, a következő lenne, a mi határozati javaslatunk elé Illés Károly képviselő úrnak a módosítójaként kerülne be, Szombathely Megyei Jogú Város Önkormányzata elsődlegesen a Szombathelyi MÁV Haladás Vasutas Sportegyesület működőképességének megtartását javasolja. Amennyiben a HVSE működőképességének megőrzése nem lehetséges, úgy Szombathely Megyei Jogú Város Közgyűlése kinyilvánítja azon szándékát, bla, bla, bla. Tehát igazából erről beszélünk. Akkor szavazzunk erről most, jó? A módosítóról szavazunk jelen pillanatban.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot.

Most szavazunk az I. határozati javaslatról, nem fogjuk végigszavazni a 10-et, mert nem tudjuk. Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot.

Jön a II. határozati javaslat, Weöres Sándor Színház bérleti szerződés, szavazunk most. Nem szavazhatunk egyben ugye? Tudunk egybe szavazni valamit kivéve? Akkor ezt még szavazzuk meg, megszavaztuk?

**Mikrofon nélkül Illés Károly a Költségvetési Ellenőrző Szakmai Bizottság elnöke:** Módosítót tette fel a polgármester úr, arról szavaztunk, és utána azt hittem, hogy szavazunk egyben.

**Mikrofon nélkül Dr. Károlyi Ákos jegyző:** A SZOVÁ-s üzemeltetésit tetted fel, az I. határozati javaslatot.

**Dr. Nemény András polgármester:** Ja, ez még a sokadik. Elnézést, az én hibám, mert én azt hittem, hogy ennek a másik részét szavazzuk, de a módosító majd igazából az adotthoz értendő. Jó, akkor újraszavaztatok a SZOVA üzemeltetési szerződéséről. Szavazunk most.

Megállapítom, hogy a testület 12 igen, 0 nem, 4 tartózkodással – *2 képviselő távol van* - elfogadta a javaslatot és a következő határozatot hozta:

**382/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a SZOVA Nonprofit Zrt. és Szombathely Megyei Jogú Város Önkormányzata között létrejött Üzemeltetési szerződést az előterjesztés 1. számú melléklete szerinti tartalommal elfogadja, egyúttal felhatalmazza a polgármestert a módosításokkal egységes szerkezetű megállapodás aláírására.
2. Szombathely Megyei Jogú Város Közgyűlése a SZOVA Nonprofit Zrt. és Szombathely Megyei Jogú Város Polgármesteri Hivatala között a bérleménykezelési feladatok átvételéhez kapcsolódó megállapodást az előterjesztés 2. számú melléklete szerinti tartalommal elfogadja és felhatalmazza a jegyzőt annak aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság vezérigazgatója)

**Határidő:** azonnal

**Dr. Nemény András polgármester:** Most a II. határozati javaslat a Weöres Sándor Színház, erről szavazunk újra, mert ugye közben beszélgettünk és nem szavaztak.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**383/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Weöres Sándor Színház Nonprofit Kft.-vel kötött bérleti szerződést 2025. január 1. napjával akként módosítja, hogy a bérleti díj 5.700.000,- Ft + ÁFA/hónap összegben kerül megállapításra, a szerződés egyebekben változatlan feltétekkel marad hatályban.
2. A Közgyűlés felhatalmazza a polgármestert a bérleti szerződés módosításának aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Szabó Tibor András, a társaság ügyvezetője)

**Határidő:** azonnal

**Dr. Nemény András polgármester:** Jön a III. határozati javaslat a Távhőszolgáltatóra vonatkozik, szavazunk most.

Megállapítom, hogy a testület 12 igen, 0 nem, 4 tartózkodással – *2 képviselő távol van* - elfogadta a javaslatot és a következő határozatot hozta:

**384/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Szombathelyi Távhőszolgáltató Kft. 2025. évi létszám- és bértervét, valamint beruházási tervét az előterjesztés 3. melléklete szerint a taggyűlésnek jóváhagyásra javasolja.
2. A Közgyűlés elveikben támogatja, hogy a Szombathelyi Távhőszolgáltató Kft. pályázatot nyújtson be a Nemzeti Fejlesztési és Forráskoordinációs Ügynökség Zrt. által kiírt 2024/MA/TÁVHŐ/01 és 2024/MA/TÁVHŐ/02 kódszámú felhívásokra. A Közgyűlés felhatalmazza a Városstratégiai, Idegenforgalmi és Sport Bizottságot végleges pályázati dokumentáció jóváhagyására.
3. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntéseket képviselje.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Molnár Miklós, a Szombathelyi Távhőszolgáltató Kft. ügyvezetője

Kovács Cecília, a SZOVA Nonprofit Zrt. vezérigazgatója)

**Határidő:** társaság taggyűlése

**Dr. Nemény András polgármester:** Jön a IV. határozati javaslat, FALCO KC üzleti terve, szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**385/2024. (XII. 19.) Kgy. sz. határozat**

1. Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a FALCO KC Szombathely Sportszolgáltató Kft. 2024/2025. üzleti évre vonatkozó üzleti tervét 522.000.000,- Ft önkormányzati működési támogatással, 2.900 eFt tervezett adózott eredménnyel – az előterjesztés 4. számú melléklete szerinti tartalommal – jóváhagyja.
2. A Közgyűlés úgy határoz, hogy a FALCO KC Szombathely Kft. részére a 2025. költségvetési évben legfeljebb ugyanakkora összegű működési támogatást biztosít, mint 2024. évben. Erre tekintettel a Közgyűlés felkéri a társaság ügyvezetőjét, hogy a 2025/2026-os üzleti tervét a Közgyűlés 2025. áprilisi ülésére terjessze elő.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője Stéger Gábor, a Közgazdasági és Adó Osztály vezetője

 Vinczéné dr. Menyhárt Mária, az Egészségügyi és Közszolgálati Osztály vezetője

 Gráczer György, a társaság ügyvezetője)

**Határidő:** 1. pont: azonnal

2. pont: a Közgyűlés 2025. áprilisi ülése

**Dr. Nemény András polgármester:** Jön az V. határozati javaslat, AGORA pályázat, erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**386/2024. (XII. 19.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVÁLLANDÓ2024 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet, további önkormányzati forrást nem igényel.

**Felelős:**  Dr. Nemény András polgármester

 Horváth Soma alpolgármester

Dr. Károlyi Ákos jegyző

 (végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Horváth Zoltán, a társaság ügyvezetője)

**Határidő:** azonnal

**Dr. Nemény András polgármester:** VI. határozati javaslat, a Sportiskola könyvvizsgálójáról szól, szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**387/2024. (XII. 19.) Kgy. sz. határozat**

Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft. könyvvizsgálójának – a társaság felügyelőbizottságának 6/2024. (11.07.) FEB határozatában tett javaslata alapján – az Audikont Könyvvizsgáló és Gazdasági Tanácsadó Kft.-t (9700 Szombathely, Verseny u. 1/C, cégjegyzékszám: 18-09-102100, személyében felelős könyvvizsgáló: Németh Tamás - MKVK száma: 002327) választja meg 2028. november 30. napjáig, 950.000,- Ft + ÁFA/üzleti év díjazás ellenében.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Kovács Cecília, a társaság ügyvezetője)

**Határidő**: azonnal

**Dr. Nemény András polgármester:** Jön a VII. határozati javaslat a módosítással együtt.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**388/2024. (XII. 19.) Kgy. sz. határozat**

1./ Szombathely Megyei Jogú Város Önkormányzata elsődlegesen a Szombathelyi MÁV Haladás Vasutas Sportegyesület működőképességének megtartását javasolja. Amennyiben a HVSE működőképességének megőrzése nem lehetséges, úgy Szombathely Megyei Jogú Város Közgyűlése kinyilvánítja azon szándékát, amely szerint a Szombathelyi MÁV Haladás Vasutas Sportegyesület 14 szakosztályának jövője érdekében lehetőséget biztosít a jövőben a szakosztályok számára a Szombathelyi Sportközpont és Sportiskola Nonprofit Kft. keretein belül történő tovább működésre azzal a feltétellel, hogy a korábban a HVSE részére biztosított állami támogatásokra a jövőben a Kft. lesz jogosult.

2./ A Közgyűlés felhatalmazza a társaság ügyvezetőjét, hogy a fenti döntés végrehajtása érdekében szükséges intézkedéseket megtegye.

3./ A Közgyűlés felhatalmazza a polgármestert és a Szombathelyi Sportközpont és Sportiskola Nonprofit Kft. ügyvezetőjét a fenti döntés alapján keletkezett dokumentumok aláírására.

4./ Amennyiben HVSE és az Önkormányzat között a szombathelyi 3675 és 3673/2 hrsz.-ú edzőpályákra vonatkozó, valamint a Szombathelyi Sportközpont és Sportiskola Nonprofit Kft. és a HVSE között a Sportligetben található 6 db teniszpályára vonatkozó ingyenes használatba-adási megállapodásokban érintett szakosztályok működése a jövőben az 1./ pont alapján átkerül a Szombathelyi Sportközpont és Sportiskola Nonprofit Kft.-hez, úgy a Közgyűlés kezdeményezi a HVSE-vel kötött az ingyenes használati jogviszonyok megszüntetését.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Kovács Cecília, a társaság ügyvezetője)

**Határidő**: azonnal

**Dr. Nemény András polgármester:** Jön a VIII. határozati javaslat, a Sportiskola üzleti terve, szavazunk most.

Megállapítom, hogy a testület 15 igen, 0 nem, 1 tartózkodással – *2 képviselő távol van* – elfogadta a határozati javaslatot és a következő határozatot hozta:

**389/2024. (XII. 19.) Kgy. sz. határozat**

A Közgyűlés felkéri a Szombathelyi Sportközpont és Sportiskola Nonprofit Kft. ügyvezetőjét, hogy a 2025/2026-os üzleti tervét a Közgyűlés 2025. áprilisi ülésére terjessze elő.

**Felelős**: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Kovács Cecília, a társaság ügyvezetője)

**Határidő**: azonnal

**Dr. Nemény András polgármester:** Jön a IX. határozati javaslat, az Uszoda működtetésével kapcsolatos terv, erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**390/2024. (XII. 19.) Kgy. sz. határozat**

1. Szombathely Megyei Jogú Város Közgyűlése a Szombathelyi Fedett Uszoda és Termálfürdő VASIVÍZ Zrt. által elkészített 2025. évi működtetésre vonatkozó tervét – az előterjesztés 6. számú melléklete szerinti tartalommal – jóváhagyja.
2. A Közgyűlés 2025. évre vonatkozóan a Szombathelyi Fedett Uszoda és Termálfürdő működtetési költségeihez 200 millió Ft összegű támogatást biztosít.

**Felelős**: Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

 Krenner Róbert, a Zrt. vezérigazgatója)

**Határidő**: társaság taggyűlése

**Dr. Nemény András polgármester:** X. határozati javaslatunk következik, a Szomparkra vonatkozik, erről szavazunk.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**391/2024. (XII. 19.) Kgy. sz. határozat**

1. A Közgyűlés jóváhagyja a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó, az előterjesztés 7. számú mellékletét képező, 1 éves időtartamra szóló szerződés tervezetet.
2. A Közgyűlés a szükséges bruttó 550.000.000 Ft-os keretösszegű pénzügyi fedezetet Szombathely Megyei Jogú Város Önkormányzata 2025. évi költségvetési rendeletében biztosítja.
3. A Közgyűlés felhatalmazza a polgármestert a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó Vállalkozási szerződés aláírására.

**Felelős:** Dr. Nemény András polgármester

 Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

dr. Gyuráczné dr. Speier Anikó, Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** azonnal /az 1. pont vonatkozásában/

2025. évi költségvetési rendelet elfogadása /a 2. pont vonatkozásában/

2025. január 10. /a 3. pont vonatkozásában/

**Dr. Nemény András polgármester:** Szünetet rendelek el, mindenkit hívok a közös éneklésre, a közös szavazás után.

*Polgármester úr 15 óra 57 perckor szünetet rendel el.*

*A Közgyűlés szünet után 15 fő képviselő jelenlétében 16 óra 29 perckor folytatja a munkát.*

**Dr. Nemény András polgármester:** Köszöntök újra mindenkit a közgyűlés délutáni ülésén. Megállapítom, hogy határozatképesek vagyunk. Köszönöm a képviselőknek, hogy kijöttek és együtt énekeltük az adventi énekeket. Lehet, hogy előbb kellett volna, de én azt gondolom, hogy rendben vagyunk, hiszen ténylegesen a döntésünk nagy részét együtt hoztuk és a viták mindig előremutatóak. Most rátérünk az 5. napirendi pontunkra.

***5./ Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** A következő napirendnél jelentkezőt nem látok, a vitát lezárom, és akkor nyolc határozati javaslatunk van, amit lehet egyben szavazni, kérdezem mindenkitől. Igen, igen, jó, akkor egyben teszem fel szavazásra mind a nyolcat, szavazunk most. Úgy tudom, hogy Czeglédy Csaba képviselő úr már nem lesz, mert el kellett indulnia, úgyhogy ne vegyük bele.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatokat és a következő határozatokat hozta:

**392/2024. (XII. 19.) Kgy. számú határozat**

Szombathely Megyei Jogú Város Közgyűlése úgy dönt, hogy a szombathelyi 1006/6 hrsz.-ú, természetben a Farkas Károly utcában található, jelenleg beépítetlen terület megnevezésű ingatlanon felépített társasház 1006/6/A/2-3 hrsz.-ú, 1006/6/A/6-7 hrsz.-ú, 1006/6/A/10-11 hrsz.-ú, 1006/6/A/13-15 hrsz.-ú és 1006/6/A/18-20 hrsz.-ú, összesen 12 db „lakás” megnevezésű önálló ingatlanai vonatkozásában, az adásvételi előszerződésekben foglalt feltételekkel Szombathely Megyei Jogú Város Önkormányzata – a Méptv. 84. § 1. bekezdés h) pontja, valamint a HÉSZ 9. § (2) bekezdése alapján „sport, szabadidő” biztosítása céljából fennálló – elővásárlási jogával nem él.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**393/2024. (XII. 19.) Kgy. számú határozat**

Szombathely Megyei Jogú Város Közgyűlése – a nemzetiségek jogairól szóló 2011. évi CLXXIX. törvény 80. §-a alapján – egyetért azzal, hogy a **Roma Nemzetiségi Önkormányzatnak** a **Nárai u. 1.** szám alatti 5119/1/A/3 5119/1/A/5, 5119/1/A/6 és 5119/1/A/7 hrsz.-ú ingatlanokra vonatkozóan fennálló ingyenes használati jogviszonya változatlan feltételekkel – beleértve a Hátrányos Helyzetű Roma Fiatalokat Támogató Közhasznú Egyesület, valamint a Kálvária Polgárőr Egyesület ingyenes használati jogát – **2029. december 31. napjáig** kerüljön meghosszabbításra.

A Közgyűlés felkéri a SZOVA Zrt-t, mint a helyiségek kezelőjét az ingyenes használati megállapodás módosítására.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

 Kovács Cecília, a SZOVA Nonprofit Zrt. vezérigazgatója/

**Határidő:** azonnal

**394/2024. (XII. 19.) Kgy. számú határozat**

Szombathely Megyei Jogú Város Közgyűlése – a nemzetiségek jogairól szóló 2011. évi CLXXIX. törvény 80. §-a alapján – egyetért azzal, hogy a **Német Nemzetiségi Önkormányzatnak** a **Rohonci u. 14. fszt. 1.** szám alatti helyiségre vonatkozóan fennálló ingyenes használati jogviszonya – változatlan feltételekkel, **2029. december 31. napjáig** – kerüljön meghosszabbításra.

A Közgyűlés felkéri a SZOVA Nonprofit Zrt-t, mint a helyiség kezelőjét az ingyenes használati megállapodás módosítására.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

 Kovács Cecília, a SZOVA Nonprofit Zrt. vezérigazgatója)

**Határidő:** azonnal

**395/2024. (XII. 19.) Kgy. számú határozat**

Szombathely Megyei Jogú Város Közgyűlése – a nemzetiségek jogairól szóló 2011. évi CLXXIX. törvény 80. §-a alapján – egyetért azzal, hogy a **Szlovén Nemzetiségi Önkormányzatnak** a **Kisfaludy Sándor u. 1. II/6.** szám alatti helyiségre vonatkozóan fennálló ingyenes használati jogviszonya – **2029. december 31. napjáig** – kerüljön meghosszabbításra.

A Szlovén Nemzetiségi önkormányzat a helyiség használatát kizárólag a Pável Ágoston Szlovén Kulturális Egyesületnek engedheti át a közte és az Egyesület között létrejött megállapodás alapján.

A Közgyűlés felkéri a SZOVA Nonprofit Zrt-t, mint a helyiség kezelőjét az ingyenes használati megállapodás módosítására.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

 Kovács Cecília, a SZOVA Nonprofit Zrt. vezérigazgatója)

**Határidő:** azonnal

**396/2024. (XII. 19.) Kgy. számú határozat**

Szombathely Megyei Jogú Város Közgyűlése megerősíti, hogy a **Horvát Nemzetiségi Önkormányzat** elhelyezését – a nemzetiségek jogairól szóló 2011. évi CLXXIX. törvény 80. §-a alapján – a 247/2018. (IX.13.) Kgy. számú határozatával módosított 33/2018. (II.15.) Kgy. számú határozatában foglaltak alapján biztosítja.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**397/2024. (XII.19.) Kgy. számú határozat**

Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 11. §-a, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. a.) pontjában, valamint a Szombathely Megyei Jogú Város Önkormányzata vagyonáról szóló 40/2014. (XII.23.) rendelet 11. § a) pontja alapján felhatalmazza a SZOVA Nonprofit Zrt. vezérigazgatóját arra, hogy a Pálos Károly Családsegítő és Gyermekjóléti Szolgálat, mint használó és a Szombathelyi Vagyonhasznosítási és Városüzemeltetési Nonprofit Zrt., mint használatba adó között a **Paragvári u. 86.** szám alatti ingatlanrészre, illetve a **Karmelita u. 2/C.** szám alatti ingatlanrészre vonatkozóan, határozatlan időre fennálló használatba-adási megállapodásokat az alábbiak szerint módosítsa:

„7. pont

A Szerződő Felek megállapodnak abban, hogy ~~az ingatlan~~ ***az albetét*** fenntartásával, üzemeltetésével kapcsolatos költségek csak a Használó által ***100%-ban,*** kizárólagosan használt helyiségekre vonatkozóan kerülnek kiszámításra.

8. pont

A Szerződő Felek megállapodnak abban, az ingyenes használat költségeiről a Használatba-adó ***2025. január*** ***hónaptól*** kezdődően havonta – az előző időszak költségeit alapul véve – előleg számlát állít ki és postáz a Használó részére. A kiszámlázott előleget a Használó köteles – a számlán szereplő fizetési határidő figyelembevételével – megfizetni.

Az ingyenes használat tényleges költségeiről, illetőleg a befizetett előlegről a Használtba-adó a tárgyévet követő év június 30. napjáig elszámol a Használóval. Az elszámolás során az esetleges hiány előírására vagy az esetleges túlfizetés fizetendő előlegbe történő beszámítására kerül sor. A Használó köteles az esetleges hiány összegéről kiállított számlában szereplő összeg kiegyenlítéséről 30 (harminc) napon belül gondoskodni. Fizetési késedelem esetén a Használó a mindenkor hatályos Ptk. szerinti késedelmi kamatot köteles a Használatba-adó részére fizetni.

9. pont

A Szerződő Felek megállapodnak abban, hogy az albetétet érintő közüzemi szolgáltatások fizetésére az alábbiak szerint kerül sor:

* a Használatba-adó által az 1. pontban körülírt ~~ingatlanra~~ ***albetétre*** fordított karbantartási költségek (a hatályos adójogszabályok szerint tovább számlázva),
* víz- és csatornaszolgáltatás díja fogyasztás alapján (a hatályos adójogszabályok szerint tovább számlázva).

A közüzemi költséget (áramszolgáltatás díja) a Használó közvetlenül a közüzemi szolgáltatók részére – a közüzemi szolgáltatókkal kötött szerződés szerint – köteles megfizetni.

A Használó a hulladékszállításra vonatkozóan a társasház hulladékgyűjtő edényét használhatja.

***A fent körülírt helyiség a lakóépület teljes alapterületéből 9,8 %-ot tesz ki. Az épületet érintő közös helyiségekre jutó költségek (közüzemi és egyéb) a fenti százalékérték arányában kerülnek tovább hárításra:***

* ***közös világítás***
* ***közös fűtés***
* ***közös hulladékelszállítás***
* ***közös takarítás***
* ***közös rágcsálóírtás***

***A biztosítási díj négyzetméter-arányosan kerül tovább hárításra.***

A Használó jelen szerződés aláírásával hozzájárul ahhoz, hogy az ingatlan használata során keletkezett közüzemi, közszolgáltatási és egyéb hátralékokról a Használatba-adó a szolgáltatótól tudomást szerezhessen, felvilágosítást kérhessen, illetőleg ezen adatokat felhasználhassa.”

A Közgyűlés felkéri a SZOVA Nonprofit Zrt-t, mint az ingatlanok kezelőjét az ingyenes használati megállapodások módosítására.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**398/2024. (XII.19.) Kgy. sz. határozat**

Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 11. § (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, valamint a Szombathely Megyei Jogú Város Önkormányzata vagyonáról szóló 40/2014. (XII.23.) rendelet 11. § a) pontjában foglaltak alapján az Újperinti Sportegyesület **Szombathely, Erkel Ferenc u. 5.** szám alatti, 10645 hrsz.-ú, 112 m² alapterületű, klub- és könyvtárhelyiségeket magában foglaló helyiségcsoportjára vonatkozóan fennálló ingyenes használati jogviszonyát – egyebekben változatlan feltételekkel – 2030. szeptember 30. napjáig tartó, határozott időtartamra meghosszabbítja.

A Közgyűlés felhatalmazza a polgármestert az ingyenes használatra vonatkozó megállapodás módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**399/2024. (XII.19.) Kgy. sz. határozat**

Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 11. § (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a Szombathely Megyei Jogú Város Önkormányzata vagyonáról szóló 40/2014. (XII.23.) rendelet 11. § a) pontjában foglaltak alapján a Látássérültek Vas Vármegyei Egyesületének a **Szombathely, Vörösmarty M. u. 32.** szám alatti, 6814/A/17 hrsz-ú, 82 m2 alapterületű iroda megnevezésű helyiségre vonatkozóan fennálló ingyenes használati jogviszonyát – egyebekben változatlan feltételekkel – 2030. október 31. napjáig tartó, határozott időtartamra meghosszabbítja.

A Közgyűlés felhatalmazza a polgármestert az ingyenes használatra vonatkozó megállapodás módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

***6./ Javaslat Szombathely Megyei Jogú Város „VIVA Savaria! – Élj egészségesen, élj tovább!” Egészségfejlesztési Stratégiája elfogadására***

***Előadók:*** *Dr. Nemény András polgármester*

*Dr. László Győző alpolgármester*

**Dr. Nemény András polgármester:** A következő napirendi pontunk, „Javaslat Szombathely Megyei Jogú Város „VIVA Savaria! – Élj egészségesen, élj tovább!” Egészségfejlesztési Stratégiája elfogadására”, aminek lesznek még a jövőben további lépései, ez leginkább azon az úton az első lépés, amit még az új ciklus elején, az induláskor mondtam, hogy mik lennének a fontosabb irányaink a városban. Szeretnénk egy egészségesebb városban élni és ennek rengeteg dimenziója van, ennek a kidolgozására kértem fel Koczka Tibort, aki mindenkivel egyeztetve készítette el az előterjesztést, aminek aztán nagyon sok további része lesz a következő évben, én jó szívvel javaslom mindezt elfogadásra. Kelemen Krisztián elnök úrnak adom meg a szót.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Tisztelt Polgármester Úr! Tisztelt Közgyűlés! Nem szeretném nagyon szaporítani a szót, annyit tennék hozzá, hogy a cselekvési terv kidolgozása jövő év tavaszáig fog elkészülni, de ezt megelőzi egy széleskörű társadalmasítás. A terveink között szerepel Koczka Tiborral, hogy mind a 12 választókörzetben tartunk egy workshopot és bevonjuk a lakosságot a cselekvési terv kidolgozásába. Köszönöm szépen!

**Dr. Nemény András polgármester:** Köszönöm szépen tanácsnok úrnak! Jelentkezőt nem látok, a vitát lezárom és alpolgármester úr akar még hozzászólni.

**Dr. László Győző alpolgármester:** Tisztelt Polgármester Úr! Tisztelt Közgyűlés! Nagyon röviden, szeretném megköszönni mindenkinek Koczka Tiboron kívül is, aki részt vett ennek az előkészítésében, természetesen kiemelkedő szerepe van benne, hiszen a terület kiváló ismerőjeként összefogta ezt a munkát. Én azt gondolom, hogy találkozhattak benne meglévő elemekkel is, de ahogy Kelemen tanácsnok úr is mondta, újszerű elemekkel is. Én azt gondolom, hogy egy olyan terület, amire nagyon fókuszálnunk kell, hiszen egy egészséges, élhető város mindannyiunk közös érdeke, kérem a tisztelt Közgyűlés támogatását, és még egyszer, akik az előkészítésben részt vettek, köszönöm az előterjesztést. Köszönöm szépen!

**Dr. Nemény András polgármester:** Köszönöm szépen én is. Valóban én is szeretném mindenkinek megköszönni a munkát, aminek nyilvánvaló, hogy lesz folytatása. Annyit tudok még mondani, hogy bele fogjuk tenni a következő években azokba a pályázatokba, amikbe ezt bele tudjuk tenni, úgy aztán forrást is tudunk majd a továbbiakban hozzárendelni, mert nyilván saját forrásunk az kevés, de megpróbáljuk azt is optimálisan felhasználni, mert annál fontosabb cél, mint hogy egészségesen éljenek a szombathelyiek, nem nagyon tudok elképzelni, ezért ezt a javaslom elfogadásra, szavazunk a határozati javaslatról most.

Megállapítom, hogy a testület 12 igen, 0 nem, 3 tartózkodással – *3 képviselő távol van* – elfogadta a javaslatot és a következő határozatot hozta:

**400/2024. (XII.19.) Kgy. számú határozat**

1. Szombathely Megyei Jogú Város Közgyűlése Szombathely Megyei Jogú Város „VIVA Savaria! – Élj egészségesen, élj tovább!” Egészségfejlesztési Stratégiájáról szóló javaslatot megtárgyalta, és azt az előterjesztés melléklete szerinti tartalommal elfogadja.

2. A Közgyűlés a „VIVA Savaria! – Élj egészségesen, élj tovább!” Egészségfejlesztési Stratégia alapján társadalmi vitát kezdeményez 2024. december 20. és 2025. február 15. között azzal, hogy az online és személyes konzultációk nyomán a lakossági és civil szervezetek által felvetett ötletek, javaslatok, felajánlások kerüljenek az Egészségfejlesztési Stratégia megvalósítását részletező cselekvési tervbe.

3. A Közgyűlés felkéri a polgármestert, hogy „VIVA Savaria! – Élj egészségesen, élj tovább!” Egészségfejlesztési Stratégiához kapcsolódó cselekvési tervet terjessze a Közgyűlés februári ülése elé.

**Felelős:** Dr. Nemény András polgármester

 Dr. László Győző alpolgármester

 (a végrehajtás előkészítéséért:

 Dr. Füzi Judit a Polgármesteri Kabinet osztályvezetője)

**Határidő:** azonnal (1. pont vonatkozásában)

 2025. február 15. (2. pont vonatkozásában)

 2025 februári közgyűlés (3. pont vonatkozásában)

**Dr. Nemény András polgármester:** Remélem, hogy a következőben, amikor már látják ennek a tényleges megvalósulását, még több lesz a zöld szavazat, de annak is örülök már, hogy nem volt ellenszavazat.

***7./ Javaslat Szombathely Megyei Jogú Város Önkormányzata 2025. évi átmeneti gazdálkodásáról szóló rendeletének megalkotására***

***Előadók:*** *Dr. Nemény András polgármester*

 *Dr. Horváth Attila alpolgármester*

 *Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** A következő napirendi pontnál jelentkezőt nem látok, a vitát lezárom, a rendeletről szavazunk először most.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**27/2024. (XII.20.) önkormányzati rendelete**

**az önkormányzat 2025. évi átmeneti gazdálkodásáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Ez szintén valóban, ahogy mondta Illés képviselő úr ez egy ritka dolog, és ezt nagyon pozitívan köszönjük szépen a támogatást ebben. És most a napirendhez tartozó összes határozati javaslatot egyben teszem fel szavazásra, ha megfelelő, két pályázat, és a kiosztottak. Akkor legyen így. Mind a hatról egyszerre.

Megállapítom, hogy a testület 13 igen, 0 nem, 1 tartózkodással – *1 képviselő nem vett részt a szavazásban* *és* *3 képviselő távol van* – elfogadta a javaslatokat és a következő határozatokat hozta:

**401/2024. (XII.19.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat a**z Interreg Central Europe CLHUBS elnevezésű** pályázatban részt vegyen, és felkéri a polgármestert a pályázat benyújtásához szükséges dokumentumok aláírására.

2. A Közgyűlés úgy dönt, hogy nyertes pályázat esetén a Közgyűlés a felhalmozási kiadások – projektek – önerő, hozzájárulás, előkészítés, egyéb beruházási feladatok tételsor terhére biztosítja kb. 9000 EUR összegű önerőt.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**402/2024. (XII. 19.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat a**z Interreg Central Europe TWINTERACT elnevezésű** pályázatban részt vegyen, és felkéri a polgármestert a pályázat benyújtásához szükséges dokumentumok aláírására.

2. A Közgyűlés úgy dönt, hogy nyertes pályázat esetén a Közgyűlés a felhalmozási kiadások – projektek – önerő, hozzájárulás, előkészítés, egyéb beruházási feladatok tételsor terhére biztosítja kb. 7000 EUR összegű önerőt.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

             Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**403/2024. (XII.19.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 257/2024. (X.10.) Kgy. számú határozat 1. pontját 2024. október 1. napjától 2025. június 30. napjáig úgy módosítja, hogy **Dr. Nemény András polgármester**

* az Mötv. 71. § (2) bekezdése alapján havonta bruttó 2.651.000.- Ft összegű illetményre jogosult,
* az Mötv. 71. § (6) bekezdése alapján megbízatásának időtartamára havonta bruttó 397.650.- Ft összegű költségtérítésre jogosult.

2./ A Közgyűlés felkéri a jegyzőt a szükséges munkáltatói iratok előkészítésére.

**Felelős:** Dr. Károlyi Ákos jegyző

(A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője)

**Határidő:** azonnal

**404/2024. (XII.19.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 258/2024. (X.10.) Kgy. számú határozat 1./ és 2./ pontját 2024. október 10. napjától 2025. június 30. napjáig úgy módosítja, hogy **Dr. László Győző alpolgármester**

* az Mötv. 71. § (2) bekezdése valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.385.900.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 357.885.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője)

**Határidő:** azonnal

**405/2024. (XII.19.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 260/2024. (X.10.) Kgy. számú határozat 1./ és 2./ pontját 2024. október 10. napjától 2025. június 30. napjáig úgy módosítja, hogy **Horváth Soma alpolgármester**

* az Mötv. 71. § (2) bekezdése valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.385.900.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 357.885.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője)

**Határidő:** azonnal

**406/2024. (XII.19.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 259/2024. (X.10.) Kgy. számú határozat 1./ és 2./ pontját 2024. október 10. napjától 2025. június 30. napjáig úgy módosítja, hogy **Dr. Horváth Attila alpolgármester**

* az Mötv. 71. § (2) bekezdése valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.385.900.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 357.885.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

 Nagyné Dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Nem tudjuk miért, de László Győző nem támogatta.

**Mikrofon nélkül Dr. László Győző alpolgármester:** De igen, megnyomtam.

**Dr. Nemény András polgármester:** Jegyzőkönyv kedvéért László győző alpolgármester úr is igennel szavazott.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Ma már másodszor nem szavazott.

**Dr. Nemény András polgármester:** Felírtam! Kis nyugalmat kérnék mindenkitől, kezdünk szétcsúszni. Az ének után, ez kiszámíthatatlan, mert nem volt még ilyen, hogy adventi énekeltünk és utána folytattuk, de nagyon bíztató, hogy szinte mindent egyhangúlag szavazunk meg azóta, és így lesz talán a következő napirendi pontunknál is.

***8./*** ***Javaslat a helyi építészeti tervtanácsról szóló önkormányzati rendelet megalkotására***

***Előadók:*** *Dr. Nemény András polgármester*

*Dr. Horváth Attila alpolgármester*

 *Dr. Károlyi Ákos jegyző*

**Dr. Nemény András polgármester:** A következő napirendnél jelentkezőt nem látok, a vitát lezárom. Egy rendeletről kell szavaznunk, most.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**28/2024. (XII.20.) önkormányzati rendelete**

**a helyi építészeti tervtanácsról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Köszönjük a rengeteg munkát Sütő Gabriella főépítész asszonynak.

***9./*** ***Javaslat a Szombathely Városi Vásárcsarnok igazgatói álláshelyének betöltésére érkezett pályázatok elbírálására***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:** Ennél a napirendnél egy javaslatunk van, amit a bizottság elnöke ismertet, aki az elbírálásra hivatott volt.

**Bokányi Adrienn a Gazdasági és Jogi Bizottság elnöke, tanácsnok:** Tisztelt Polgármester Úr! Tisztelt Képviselőtársaim! Nem biztos, hogy meg fogom kapásból találni a vonatkozó oldalt, de a Gazdasági és Jogi Bizottság hétfői ülése tárgyalta ezt a napirendi pontot is, és azt javasolta a közgyűlésnek, hogy a jelenlegi igazgató asszony, Polákovics Marietta pályázata kerüljön már ide a közgyűlés elé és azt javasoljuk a közgyűlésnek elfogadásra, köszönöm.

**Dr. Nemény András polgármester:** Amúgy két pályázat érkezett, megvizsgálták és ezt a döntést hozta a bizottság. Horváth Gábor képviselő úr.

**Horváth Gábor városi képviselő:** Tisztelt Polgármester Úr! Tisztelt Közgyűlés! Nem akarom a hétfői vizekre vinni a vitát. Ott akkor úgyis kibeszéltünk sok mindent. Én azt gondolom, hogy nagyon fontos, hogy a Városi Vásárcsarnok működjön, azaz a piac. Ugye nem messze egy új kereskedelmi láncnak a boltja jelent meg, az is elszívó hatással van és az összes többi nagy kereskedelmi lánc is. Sajnos elment abba az irányba a világ, hogy nagyon sokan bemennek a multikhoz, mindent gyorsan megvesznek, gyorsan letudni, és nincs idő piacozásra, pedig a piacozás egy nagyon jó dolog. Én hetente kétszer-háromszor meglátogatom a Vásárcsarnokot, és ezáltal a kereskedőkkel is kapcsolatban vagyok. Feljött egy emlék, 4 évvel ezelőtt posztoltam, pont ezen a napon, 2020. december 19-én, Polákovics Marietta jelenlegi és valószínűleg következő vezető asszonnyal, egymás mellett vagyunk és maszkban vagyunk. Maszkot kellett használni a piacon, a COVID járvány miatt, azért felolvasnám, hogy akkor mit posztoltam „Tagnap a Városi Vásárcsarnok épülete bejárására hívott Polákovics Marietta, beszéltünk a kereskedők által felvetődött problémákról, és a jövőbeni tervekről. A piac második csarnoka teljes kapacitással várja az ünnepek előtt a vásárlókat, fontos, hogy támogassuk a hazai termékeket és a helyi kereskedőket. A felvetődött műszaki problémák garanciális javítása folyamatban van. Vedd a hazait, védd a hazait!” Ezt tettem akkor. Amit nagyon fontosnak tartok elmondani még, hogy ugye az elmúlt években volt olyan kérés a Vásárcsarnok részéről, hogy a klimatizálás legyen megoldva. Ugye nyáron azért nagyon meleg a helyzet, nagyon forró, mind aki gyümölcsöket árul, zöldségeket, termékeket, tehát nagy gond ez. És hát az emberek is, akik bemennek a csarnokba, hát megüti őket a guta a hőtől. Én azt gondolom, hogy ezt mindenképpen, ha van lehetőség alpolgármesterek, polgármester úrnak is mondom, hogy az, ami be volt téve akkor, azt hiszem, hogy 60 millió volt a klimatizálás megoldására, ezt mindenképpen be kellene tenni, mert így bizony ez is egy hátrányhelyzetet okoz. És utolsó gondolatként, amik vannak pletykák, meg lettek cáfolva a hétfői ülésen, én azt javaslom igazgató asszonynak, hogy a kereskedőkkel mindenképpen kiemelt kapcsolatot folytasson, hallgassa meg a problémáikat és próbáljanak ezen úrrá lenni, a vélt vagy valós problémákat leküzdeni, és előre együtt és hajrá piac! Köszönöm szépen!

**Dr. Nemény András polgármester:** Köszönöm képviselő úr! További jelentkezőt nem látok, a vitát lezárom. Ez az utolsó fél perc ez úgy hangzott, mint hogyha a Mikulás mondta volna, hogy de legyen jó gyerek az igazgató asszony, hallgassa meg az ott dolgozóknak a tanácsait. Én azt gondolom, hogy igenis meghallgatja, csak egy nagyon nehéz munka ez, mert nagyon sokféle érdeket kell integrálni és van efölött egy közösségibb érdek, amit a piac vezetője képvisel mindenkor, ami a piac érdeke és a város érdeke egyben. És én azt látom, hogy az elmúlt években ez nagyon-nagyon magas színvonalon teljesül, tehát valójában én nagyon hálás vagyok az igazgatóasszonynak a munkájáért, kicsit féltem, hogy esetleg nem akarja folytatni, mert tudom, hogy ez rengeteg időt, erőt igényel, és tényleg nagyon sok lemondással is jár az élet más területén. És egyébként nem is tud mindig olyan sikereket visszakapni, mint amit megérdemelne, mert egész egyszerűen ilyen természetű a dolog, hogy inkább küzdelmet hoz, kevesebb megélt sikerrel. Azért is mondom el, hogy innen, ahogyan én látom, meg a városvezetés látja, ez egy egészen kiváló munka, és amit, amikor ezelőtt megválasztottuk ígért, azt maradéktalanul, sőt még sokkal inkább tartotta. Úgyhogy nagyon örültem, hogy beadta a pályázatát újra és hogy vinné tovább ezt a munkát, a lehetőségeinkhez képest, most az anyagira gondolok nyilván, ahogy csak tudjuk, segíteni fogjuk. Merthogy azt is tudom, hogy amit kér, az mindig jogos, és amikor nagyon nehéz helyzetek voltak, akkor élen járt abban, hogy házon belül tudja ezt kezelni, ez pedig azért minősíti egy vezető munkáját, hogy nemcsak amikor van forrás, hanem amikor nincs, akkor hogyan tud helytállni, úgy, hogy közben meg még innovációt is visz be. És még egyébként az Országos Piacok Szövetségével is, meg más, az országban működő piacvezetőkkel nemcsak hogy együttműködik, hanem ott is még élen jár ennek a szervezésében, úgyhogy még egyszer szeretném megköszönni és nagyon jó szívvel javaslom a közgyűlésnek, hogy az ő pályázatát, az Gazdasági Bizottság által is megtámogatottan fogadjuk el és szavazzuk meg. Erről döntünk most. És az illetmény 1 millió Ft lenne, ami az eddigi.

Megállapítom, hogy a testület 14 igen, 1 tartózkodással – *3 képviselő távol van* – elfogadta a javaslatot és a következő határozatot hozta:

**407/2024. (XII.19.) Kgy. számú határozat**

1. Szombathely Megyei Jogú Város Közgyűlése a Szombathely Városi Vásárcsarnok magasabb vezetői (intézményvezető) feladatainak ellátásával 2025. február 1. napjától 2030. január 31. napjáig az alábbi személyt bízza meg:

Polákovics Marietta

A Közgyűlés az intézményvezető illetményét havi bruttó 1.000.000 Ft-ban állapítja meg.

1. A Közgyűlés felkéri a polgármestert az egyes vagyonnyilatkozat-tételi kötelezettségekről szóló 2007. évi CLII. törvény szerinti vagyonnyilatkozat teljesítése érdekében szükséges intézkedések megtételére.
2. A Közgyűlés felhatalmazza a polgármestert, hogy a vagyonnyilatkozat megtételét követően az intézményvezetői megbízást aláírja.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**Dr. Nemény András polgármester:** Ez csak az arány miatt kellett, gondolom én, képviselő úr esetében, de az a lényeg, hogy tényleg jelentős többség, és köszönöm mindenkinek, aki látta ezt a munkát és támogatni tudja a jövőben is. Igazgatóasszonynak is köszönöm, hogy itt volt. Most már csak pár napirendi pontunk van.

***10./ Tájékoztató a lejárt határidejű közgyűlési határozatok végrehajtásáról***

 ***Előadó:*** *Dr. Károlyi Ákos jegyző*

**Dr. Nemény András polgármester:** Ennél a napirendnél jelentkezőt nem látok, a vitát lezárom, szavazunk.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot és a következő határozatot hozta:

**408/2024. (XII.19.) Kgy. számú határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendnél Illés Károlynak adom meg a szót.

**Illés Károly a Költségvetési Ellenőrző Szakmai Bizottság elnöke:** Köszönöm a szót! Csak azért, mert az utolsó napirend a mai közgyűlésen és itt év végével szeretném én is megköszönni a ház minden dolgozójának a közreműködését az év során. Mindenkinek áldott, békés, boldog karácsonyi ünnepeket szeretnék kívánni, ugyanúgy egyébként a tévénézőknek is és mindemellett pedig boldog új évet, ha lehet, még boldogabbat, mint az idei. Ezért kértem szót polgármester úr! Köszönöm szépen!

**Dr. Nemény András polgármester:** Nem az utolsó napirendünk, mert még lesz egy, de az utolsó nyilvános napirendünk, de szavazni még kell, úgyhogy a vitát lezárom, és szavazunk.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot és a következő határozatot hozta:

**409/2024. (XII.19.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** A nyílt ülés lezárása előtti pillanatokban én magam is szeretnék mindenkinek, minden szombathelyinek igazi, szívből megélt, családjával, barátaival és ha lehet nagyobb közösséggel, a várossal is töltött karácsonyi ünnepeket kívánni és persze, ha nem találkoznánk addig, akivel nem találkoznék, akkor nagyon boldog új évet is! Mi azon leszünk, hogy a lehető legjobb legyen ez a következő év is, és ezt most nemcsak a magam, nem a városvezetés, hanem a teljes Közgyűlés nevében mondom, mert hiszem is, hogy így van. Köszönjük a figyelmüket!

*A közgyűlés nyilvános ülését polgármester úr 16 óra 46 perckor berekesztette*.

 **/: Dr. Nemény András :/ /: Dr. Károlyi Ákos:/**

 **polgármester jegyző**

**Záradék:**

A Közgyűlés ülésén megalkotott normatív határozatok 2024. december 19. napján kerültek kihirdetésre, az alábbi rendeletek:

* az önkormányzat 2025. évi átmeneti gazdálkodásáról szóló 27/2024. (XII.20.) önkormányzati rendelet,
* a helyi építészeti tervtanácsról szóló 28/2024. (XII.20.) önkormányzati rendelet

2024. december 20. napján a Polgármesteri Hivatal hirdetőtábláján történő kifüggesztés útján kerültek kihirdetésre.

 **/: Dr. Károlyi Ákos :/**

 **jegyző**